SKOMANTAS 


+ 
a 
t 
O 
a 
O 
O 
—) 
O 


“- Prašau Didįjį Naugardą prieiti! - iškil- 
mingai pakvietė Folkvinas. 

Kirilas, Gerasimas ir popas Avramas 
oriai prisiartino prie stalo. Didelis perga- 
mento lapas buvo pilnas vingiuotų mėly- 
nų brūkšnių, nupieštų raudonų namelių, 
žalių eglučių ir kalnelių, išmargintų rusams 
neįkandamais lotyniškais rašmenimis. Bu- 
vo aišku, kad tai žemėlapis. 

Ant stalo greta pergamento gulėjo ang- 
lies gabalėlis, kurį iš savo plačios ranko- 
vės taip pat buvo ištraukęs mažasis vienuo- 
lis. Didysis magistras priėjo prie stalo, pa- 
ėmė anglį ir brūkštelėjo per patį pergamen- 
to vidurį. 

- Štai! - iškilmingai pareiškė. - Štai jums 
žemės keliems šimtams ar net tūkstančiui 
cerkvių! Jūs žinote, kad lietuvių gentys vie- 
nos vadina save žemaičiais, o kitos - aukš- 
taičiais. Jas skiria Dubysos upė. Ta upe ir 
aukščiau iki pat mūsų žemių aš ir nubrė- 
Žiau brūkšnį. Manau, kad mums neverta 
grumtis dėl kelių kaimų prie mūsų sienos. 
Kas į kairę nuo šio brūkšnio, atitenka 
mums, o kas į dešinę - Didžiajam Naugar- 
dui. Ar taip bus teisinga? 

Trys rusai susižvalgė." 

Magistro bokštas 


ivonijos ordino didysis magistras Folkvinas sėdėjo minkš- 

tame, raudonu persišku brokatu aptrauktame krėsle ir 

iš padilbų stebėjo savo šachmatų priešininką. Pagarsė- 

ję5 žygiais pagonių ir klaidatikių žemėse komtūras Ha- 
seldorfas atsargiai laikė stambioje, kalaviju švytruoti įpratusioje 
rankoje iš dramblio kaulo išdrožtą žirgą. Delsdamas sukinėjo jį 
ore, rinkdamas vietą lentoje. Haseldorfas neskubėjo, nors žino- 
jo, kad magistrą erzino toks laisvas jo elgesys. 

Pagaliau komtūras tyliai pastatė figūrą ant lentos, kilstelėjo 
šviesius antakius ir nusišypsojęs pažvelgė į magistrą. 

Didysis magistras žaidė baltaisiais. Baltųjų karalių jau supo 
juodųjų karalienė, žirgas ir rikis. Karaliui teliko trauktis tik du 
langeliai. Kol Livonijos valdovas nerimaudamas mąstė, kurį pa- 
sirinkti, Haseldorfas vėl šyptelėjo. Nežinia kaip, ar netyčia pa- 
stebėjęs, ar tiesiog tai pajutęs, Folkvinas staigiai pakėlė akis į kom- 
tūrą, kuris ir nesiruošė slėpti savo šypsenos. 

Haseldorfas, stambaus sudėjimo ir guvaus proto vokiečių kar- 
vedys, vienintelis iš pavaldinių išdrįsdavo rodyti tiek įžūlumo sa- 
vo magistrui. Tokios akimirkos teikdavo jam nemaža malonumo. 
Folkvinas, žinodamas tai, nenorėjo pirmas nutraukti tylos. 

Pagaliau, nutaręs per daug nebandyti didžiojo magistro kantry- 
bės, komtūras kietai sučiaupė lūpas ir, imdamas nuo lentos savo 
bokštą, prabilo: 

- Jums tuojau matas, broli magistre. 

Ištaręs šiuos žodžius, jis pastatė bokštą taip, kad tapo aišku: 
po kito ėjimo juodieji švęs pergalę. Didysis magistras įsmeigė akis 
į bokštą, paskui vėl žvilgtelėjo iš padilbų į Haseldorfą. 

- Sveikinu, - trumpai burbtelėjo ir, ryžtingai nubloškęs nuo len- 
tos savo karalių, pakilo. Svečias, laikydamasis pilyje priimto eti- 
keto, taip pat stojosi, bet Rygos pilies šeimininkas rankos mostu 
parodė, kad jis gali neskubėti. 

Folkvinas priėjo prie lango ir kurį laiką įdėmiai stebėjo, kas 
vyksta kieme. Matyt, jį kažkas ypatingai sudomino, nes priėjo 
arčiau, ieškodamas drumstais ratilais banguotame stikle lyges- 
nio plotelio, pro kurį būtų matyti. Paskui patenkintas palinga- 


vo galvą, atsigręžė į Kuoknesės pilies valdytoją ir nusišypsojo: 

- O vis dėlto diena baigsis gerai, broli komtūre! 

Ką tik patirtą pralaimėjimą didysis magistras, atrodo, jau bu- 
vo pamiršęs. Jis vėl sugrįžo prie stalo ir smagiai krito į savo krėslą. 

- Dabar eisim prie rimtesnių reikalų, - tarė. - Dėl to tave ir 
iškviečiau iš Kuoknesės. Pažvelk! - Folkvinas paėmė nublokštą- 
ją karaliaus figūrą ir pastatė ją ant lentos. - Čia tebūnie lietuvių 
gentys! 

- Lietuvių gentys? - nesuprato Haseldorfas. 

- Taip, lietuvių gentys! O čia... - Didysis magistras per kelis 
langelius nuo baltųjų karaliaus pastatė juodą karalienę. - Mūsų 
ordinas! - Po to taukštelėjo ant lentos juodųjų žirgą ir rikį. - Čia 
- Voluinės kariauna, o šitas - Vitebsko kunigaikštis... - Folkvinas 
pažvelgė į Kuoknesės komtūrą. - Atrodo, artėjame prie tikslo... 

Iš tiesų, baltasis karalius dabar buvo vienišas ir apsuptas. Jo 
laukė matas. Komtūras Haseldorfas nežymiai nusišypsojo. 

- Nors... - dirstelėjo į jį Folkvinas. - Pats žinai, šachmatų len- 
toje viskas paprasčiau. Visada žinai, ko verta kiekviena figūra. 
O karo lauke sunkiau numatyti ėjimus, nes rikis kartais šokinėja 
kaip žirgas. Kaip dabar vertini lietuvius, broli magistre? 

Haseldorfas negirdomis praleido jo laimėjimą menkinančią 
užuominą apie šachmatus. Ir magistro klausimas, ir pats reika- 
las buvo per rimti. 

- Tai bjaurus priešas, - tarė jis. - Ir blogiausia, kad lietuvių gen- 
tys dabar vis dažniau veikia išvien. Karalius ant lentos neatspin- 
di tikrosios padėties Lietuvoje. Jų daug. 

- Suprantu, - sutiko Folkvinas. - Didžiausia karvedžio klaida 
- neįvertinti priešo. Taigi - lietuvių gentys jungiasi. Todėl statyki- 
me jiems ir karalienę... - Jis pastatė ant lentos baltąją karalienę, 
tuo sukeldamas pavojų ir juodajam rikiui, ir juodajam žirgui. - 
Vadinasi, mums būtina juos sunaikinti, kol nevėlu. 

- Ne tik jungiasi, bet ir plečiasi, - įsiterpė Haseldorfas. - Ne- 
paminėjot Polocko, broli magistre. 

- Teisingai, - taikiai pritarė Folkvinas. - Padėtį turime įvertin- 
ti tokią, kokia ji yra. Mindaugas jau elgiasi ten kaip tinkamas. 


Ką gi, pastatykim jiems bent baltą pėstininką. O gal ir du. Kaip 
manai, broli komtūre? 

 - Aš manau, kad Polocką dar galima palenkti į mūsų pusę. 
Tik reikia pastangų ir lėšų. Tada šis pėstininkas būtų mūsų. 

Folkvinas laikė pakėlęs prie pat savo akių baltąjį pėstininką. 
Atrodė, kad jis atidžiai tyrinėja jo kovines savybes. 

- Pats gi sakei, kad reikia atsižvelgti į tikrą padėtį, - palinga- 
vo galvą magistras. - O ji tokia: Polockas - Mindaugo pusėje. Juk 
ne kas kitas, o Mindaugas ten pasodino kunigaikštį Michailą. 

- Ši padėtis gali ir pasikeisti, broli magistre, - mįslingai nusi- 
šypsojo Haseldortas. 

- Kai pasikeis, tada ir lenta atrodys kitaip. O dabar yra taip, 
kaip yra. - Magistras Folkvinas suraukė kaktą ir, šiek tiek padve- 
jojęs, tvirtai pastatė baltą pėstininką ant lentos. Lietuvių pusė- 
je. - Geriau vadovautis tikrove, negu sapnais... - sausai burbte- 
lėjo jis. - O tikrovė tokia, kad Polockas dabar yra jų. Užtat mes, 
savaime suprantama, gaunam paspirties iš už jūros. - Didysis ma- 
gistras, parinkęs kelis juodus pėstininkus ir dar vieną juodą rikį, 
pastatė juos ant lentos viena grėsminga eile. Pažvelgė į susiklos- 
čiusią padėtį ir prikando apatinę lūpą. - Atrodytų tarsi neblogai, 
tačiau pajėgų mums dar nepakanka. Mums reikia smogiamosios 
jėgos, kuri trenktų iš šono! - Paėmęs juodą bokštą, magistras pa- 
statė jį taip, kad šis grėstų baltųjų karalienei ir karaliui. 

- Štai! Reikia kirsti taip, kad jie iki gyvenimo pabaigos nebeat- 
sikvošėtų. Atspėk, broli komtūre, kas tas mūsų bokštas? 

- Naugardo kariuomenė, - nedelsdamas atšovė Haseldorfas. 

- Būtent taip! - Folkvinas juoduoju bokštu iškilmingai nuver- 
tė baltąją karalienę nuo lentos. Didysis Livonijos magistras atsi- 
duso, tarsi jam būtų staiga palengvėję, ir išdidžiai nusišypsojo: 

- Naugardas! Štai kas!.. Su Didžiuoju Naugardu mes juos su- 
trinsim! 

Kuoknesės pilies komtūras pakraipė galvą - jis Žinojo apie ma- 
gistro pastangas sudaryti slaptą sutartį su Didžiuoju Naugardu. 
Apie dovanas, siųstas per Hanzos pirklius Naugardo valdžiai, apie 
pastangas įtikinti rusų pirklius, kad tik susitarę su Ordinu jie ga- 

lės užtikrinti laisvą kelią savo prekėms. Tačiau kol kas tos pa- 
stangos liko bergždžios. Ne tik atsakymo, bet ir tinkamo atgar- 
sio nesulaukta. Naugardą perprasti nelengva, - tiek Haseldorfas 
per tuos metus suvokė. Tame rusų mieste valdžia taip išdalyta, 
kad viena pusė gali elgtis vienaip, kita - kitaip, o trečioji tave ir 
visiškai apmulkins. 

- Bet, broli magistre, - tarė Kuoknesės komtūras, - Naugar- 
do kniaziumi mes negalime pasitikėti net jei jis su mumis tartųsi 
- ir net jei susitartų. Ten yra posadnikas*, kuris turi pritarti, yra 
jų bojarinų taryba, pagaliau, be jų schizmatiko vyskupo palaimi- 
nimo irgi nieko negali net pradėti. Jau tiek laiko praėjo, o mes 
vis dar negavome nė iš vienos jų valdžios jokio atsakymo. Ir aš 
suprantu, kodėl. Jei viena pusė ir norėtų pradėti derėtis, tai kita 
šauktų, kad negalima su mumis tartis, kol mes nenugriausim pi- 
lių, kurias pastatėme neva jų žemėse. Štai kokia tikrovė. O su 
Polocku galimybės išties ženkliai geresnės... 

Komtūras nutilo ir laukė ugningo magistro atkirčio, tačiau jam 
teko nustebti: Folkvino šie žodžiai ne tik neužgavo - atrodė, kad 
didysis magistras jų ir neišgirdo. Parėmęs skruostą ranka, su vos 
juntama šypsena veide, jis žvelgė pro langą į pilies kiemą. 

Tokio magistro abejingumo Haseldorfas nesitikėjo. Deja, iš 
savo vietos prie šachmatų lentos jis kiemo nematė, o atsistoti,di- 
džiajam magistrui nepasiūlius, buvo nepatogu. Nejauki tyla už- 
sitęsė, kol pagaliau prasivėrė menės durys. 

Įėjo magistro sekretorius. Sustojo prie durų, nusilenkė ir ra- 
miai, tarytum apie nevertą dėmesio įvykį, pranešė: 

- Didysis magistre, atvyko Didžiojo Naugardo pasiuntiniai. 

Haseldorfas pažvelgė į duris, norėdamas įsitikinti, ar teisin- 
gai išgirdo. 

- Kiek jų, gerbiamasis? - paklausė Folkvinas, taip pat ramiai, 
lyg iš anksto žinotų atsakymą. 

- Trys. Nuo kniaziaus Jaroslavo, nuo posadniko ir nuo schiz- 
matikų vyskupo. 


* Posadnikas - aukščiausias Naugardo valstybės pareigūnas, kurį rinkdavo večė 
(miesto gyventojų susirinkimas) iš turtingiausių ir kilmingiausių bojarinų. 


Ordino vyresnysis pergalingai atsilošė ir kurį laiką su piktdžiu- 
giška šypsena stebėjo, kaip sutrikęs Žiūri į jį Haseldorfas. Po to 
vėl pasisuko į sekretorių: 

- Priimk garbingus svečius. Apgyvendink, kaip sakiau. Būk pa- 
kankamai dėmesingas. 

Kai trys prabangiai apsitaisę vyrai, lydimi kelių tarnų ir karių 
palydos, įjojo į Rygos miestą, jie tikėjosi susilaukti didesnio dė- 
mesio. Didžiajame Naugarde tokius svečius keli bojarinai būti- 
nai būtų pasitikę prie didžiųjų vartų, o čia sargybiniai, gerai Ži- 
noję apie jų atvykimą, elgėsi taip, tarytum tokie aukšti svečiai 
čia atvyktų kasdien. Paskyrė jiems paprastą, dvokiantį alumi ša- 
šuotą kareivį, kad parodytų kelią į Ordino pilį, ir viskas. Nedun- 
dėjo būgnai, neskardėjo trimitai. Visi trys pasiuntiniai čia viešė- 
jo pirmą kartą ir toks požiūris į svetimšalius juos stebino. 

Tiesą sakant, šis sparčiai augantis, jau Kristaus amžiaus su- 
laukęs miestas svetimšalių sulaukdavo apsčiai. Plaukė čia pirkliai 
iš Baltijos jūros uostų, keliavo iš Vokietijos miestų didikai, kurie 
kariaudami prieš pagonis vylėsi gauti iš popiežiaus nuodėmių at- 
leidimą ir, jei pavyks, prisiplėšti grobio. Margas miestas buvo pri- 
pratęs prie svetimšalių, todėl net praeiviai bei gatvės vaikėzai ne- 
kreipė ypatingo dėmesio į atkeliavusius rusus. 

O pasižiūrėti buvo į ką. Pirmasis iš rusų, vidutinio sudėjimo, 
sabalo kailiu apsiūta prabangia skraiste, matyt, buvo didžiūnas 
bojarinas. Kitas, nors ir apsirengęs paprasčiau, sėdėjo balne, žvelg- 
damas taip išdidžiai, tarsi reikalautų ypatingos pagarbos. Trečiasis, 
pats jauniausias, vilkėjo stačiatikių dvasininko drabužiais ir, nors 
laikėsi kukliausiai, kaip tik jis dažniau atkreipdavo praeivių dė- 
mesį. Visi trys barzdoti svetimšaliai oriai dairėsi aplinkui, įver- 
tindami naujus trobesius ir miesto įtvirtinimus. 

Nedidelė vilkstinė, priekyje žengiančio kareivio vedama, lė- 
tai nujojo Didžiąja gatve iki turgaus aikštės ir pasuko prie mūri- 
nės Ordino pilies. 

Didžiojo Naugardo 
pasiuntiniai 


idžiojo Naugardo kunigaikščio Jaroslavo pasiuntinys Ki- 

rilas, likęs vienas kambaryje, nusimetė apsiaustą ir įta- 

riai apsižvalgė. Prie siuvinėta šilkine antklode užklo- 

tos lovos su baldakimu stovėjo staliukas su užkandžiais 
ir žalsvo stiklo buteliu. Gerti masino. Kirilas atkimšo butelį ir pa- 
uostė. Vynas, ir tikriausiai neblogas! Kad jį kas bandytų šiuo metu 
nunuodyti, neįtikėtina. Pagaliau juk ne kas kitas, o teutonai taip 
stengėsi, kad jie čia atkeliautų. Bent iki derybų tai tikrai nenu- 
nuodys... Tačiau apie kitas Ordino gudrybes jis buvo prisiklausęs 
baisių dalykų. Kad atsigėręs kažkokio užburto jų vyno negali su- 
valdyti liežuvio arba kad užeina toks silpnumas, jog visai nuleipsti, 
- tą žmonės pasakojo. Tačiau vynas kvepėjo visai pakenčiamai. 
Pasiryžęs įsipylė pusę talpios stiklinės taurės ir atsargiai, po gurkš- 
nelį; išgėrė. Pastatė taurę prie butelio ir, atsisėdęs ant lovos, ap- 
žvelgė kambarį. Jam skirta patalpa buvo išties puiki. To nenu- 
ginčysi. 

“Gal ir neblogai, - samprotavo Kirilas, - kad tas Ordino virši- 
ninkas mūsų prie vartų nepasitiko, kad tokie jų papročiai. Tikro 
tikėjimo neturi, tai ko iš jų gali tikėtis... Geriau atsipūsti po ke- 
lionės. Kažin, ar Gerasimo kambarys irgi toks, ar prastesnis? Ge- 
rasimas, nors ir. paties posadniko parinktas ir nosį riečia, bet iš 
smulkių bajorų kilęs. Tad jam tiek pagarbos nepriklauso... Va po- 
pas Avramas - tai jau kitas reikalas. Nors ir jaunas dar, bet iš 
turtingiausios Naugardo bojarinų giminės. Pavažinės su pasiun- 
tinybėmis ir kaip mat bus vyskupas!" 

Kirilas atsiduso, atsikando gabalėlio šaltos veršienos ir bekram- 
tydamas užsimerkė, nusprendęs pailsėti. Pasitikęs juos pilies kieme 
vokietis Johanas, sklandžiai kalbantis rusiškai, sakė, kad pirmas 
pokalbis su Ordino vadovybe įvyks tik vakare. Jėgų tam susitiki- 
mui reikės su kaupu, tad vertėjo jas pataupyti. Nenusirengęs ir 
net nenusiavęs batų, Kirilas išsitiesė ant šilkinio lovos užtiesalo 
ir net nepajuto, kaip užmigo. 

Vakare bojarinas Kirilas nusiprausė šiltu vandeniu, kurį at- 
nešė tarnas, ir paliepė jam pakviesti Gerasimą ir popą Avramą. 
Šiedu irgi atrodė pailsėję, tačiau iš Avramo ištįsusio veido išraiškos 

galima buvo spręsti, jog popas gerokai nustebęs. Kirilas ir Gera- 
simas praeityje buvo nemažai keliavę, tačiau jaunajam Avramui 
tai buvo pirmas pasižvalgymas plačiajame pasaulyje. Kirilas pa- 
klausė, ar kas per tą laiką juodu aplankė. Abu papurtė galvas. 

- Matot, mus atskyrė... Manau, gal nori atskirai kiekvieną 
palenkti! Vadinasi, laikysimės, kaip buvo sutarta. 

- Sutarta - kaip kirviu nukirsta, - kietai atrėžė Gerasimas, la- 
bai dažnai kitų žodžiuose ir veiksmuose įžvelgiantis norą jį pa- 
žeminti. 

Pasirodė raudonais striukais drabužiais apsitaisę tarnai, ir rusai 
buvo palydėti į didžiulę menę, kurioje laukė Ordino vadovybė. 
Svečių dėmesį pirmiausia prikaustė didysis magistras, sėdintis 
minkštame, raudonu brokatu apmuštame krėsle ant nedidelės pa- 
kylos. Nenuleisdami nuo jo akių, svečiai pagal savo papročius nu- 
silenkė iki žemės. Magistras Folkvinas atsakė kukliu galvos link- 
telėjimu ir rankos mostu nurodė svečiams jų vietas. Kirilas oriai, 
neskubėdamas atsisėdo ir atidžiu žvilgsniu įvertino menę. Nors 
jo veidas liko pakankamai abejingas, tačiau mintyse pats sau pri- 
sipažino, kad menė padarė įspūdį. Lubos buvo kur kas aukštes- 
nės nei Naugardo pilyje, 0 jų skliautai buvo išdėstyti taip, kad 
tarp sienų ir remiančių juos kolonų liko daug vietos. Kolonos buvo 
laibos, jos visai neužgožė erdvės. 

Taip pat atidžiai Kirilas apžiūrėjo esančius patalpoje žmones. 
Šalia pilies valdovo stovėjo du vyrai. Vienas buvo su šarvais. Ma- 
tėsi, kad jiedu - aukštos kilmės didikai. Menės gilumoje prie mažo 
stalelio sėdėjo žmogelis rudu vienuolio abitu, iš visa ko spren- 
džiant, metraštininkas. Netoli magistro krėslo stovėjo dar vienas 
stalas, ant kurio buvo padėta sidabru inkrustuota šachmatų len- 
ta su figūrų statulėlėmis, išdrožtomis iš dramblio kaulo. Prie įė- 
Jimo stovėjo keli kareiviai ir pasiuntinius atlydėjęs vokietis Jo- 
hanas, puikiai šnekantis rusiškai. O gal jis ne vokietis, o latgalis 
iš Jersikos? Prieš dešimtį metų jie dar priklausė tikrajai Rytų baž- 
nyčiai. 

Pristatęs per vertėją savo pavaldinius - komtūrą Haseldorfą 
ir baroną Danenbergą, Livonijos Ordino magistras, kaip reika- 

lavo etiketas, pasiteiravo atvykusiųjų, ar nenuvargino kelionė, ar 
gerai pailsėjo. Padėkojęs už jiems skirtą dėmesį, rusų pasiunti- 
nys perdavė Didžiojo Naugardo kunigaikščio Jaroslavo linkėji- 
mus. Po to atsistojo Gerasimas ir, savo ruožtu perdavęs linkėji- 
mus nuo posadniko Negutino, oriai atsisėdo. Didysis magistras 
žvilgtelėjo į popą Avramą. Įsivyravo tyla, kelias akimirkas nie- 
kas net nekrustelėjo. Magistras nežinojo, kad Naugardo vysku- 
pas Antonas, nors ir sutiko pritarti būsimai sutarčiai, jei joje bus 
atsižvelgta į tikrojo tikėjimo teises, siųsti sveikinimus klaidatikiams 
atsisakė. Jau atrodė, kad laukimas prailgs, tačiau tada vėl atsi- 
stojo Kirilas ir pareiškė, jog jie pasiruošę išklausyti Livonijos or- 
dino pasiūlymus. 

Folkvinas, dar kartą metęs žvilgsnį į popą, reikšmingai paty- 
lėjo; po to iškart pradėjo kalbėti apie reikalą: 

- Nepaisant senos mūsų valstybių nesantaikos, dabar tiek jums, 
tiek mums mirtiną pavojų kelia lietuvių gentys. Būdami pagonys, 
jie yra tikrieji mūsų bendri priešai. Šventa Kristaus kariuomenės 
brolių pareiga - kuo greičiau pašalinti tą kasmet vis grėsminges- 
nį pavojų.Todėl, nieko neslėpdamas, sakau jums: mes ieškome 
sąjungininkų. Ir neslėpkime savo skirtybių, nors jos mums praei- 
tyje ir trukdė veikti išvien. Tačiau dabar bendra grėsmė auga, ir 
mes turime suprasti, kad pirmiausia turime ją atitolinti, nes to 
nepadarius iš viso neiškils klausimas, ar tuos kietakakčius žemai- 
čius ir bedieves lietuvių gentis priglaus Rytų ar Vakarų tikėjimas. 
Atsakymas bus toks, kad nepriglaus nė vienas - jie patys mus su- 
naikins! - Čia magistras, pajutęs, jog įsikarščiavo, nutilo. 

Rusai ramiai žvelgė į jį, laukdami, kol vertėjas išvers. 

- Taigi, jau sakiau, kad ieškome sąjungininkų, - tęsė Folkvi- 
nas. - Čia norėčiau pridurti, kad sąjungininkų mes jau turime pa- 
kankamai - ir Bremeno, Liubeko, Rostoko miestai, ir Heseno, 
Brandenburgo, Šlezvigo valdovai, ir daug kitų riterių, vienuoly- 
nų ir kilmingųjų jau pažadėjo paremti kariais, ginklais ir lėšomis. 
Voluinės, Vitebsko ir Smolensko valdovai irgi kaupia jėgas šiam 
kilniam tikslui. Tad siūlome jums telktis į bendrą, mums visiems 
gyvybiškai svarbų žygį. Klausimo esmė yra tokia - ar Didžiojo Nau- 


14 


gardo valstybė nori prisidėti, apgindama save ir tuo pačiu pra- 
plėsdama savo valdas lietuvių žemėse... 

Folkvinas nutilo. Už jo nugaros, perteikdamas magistro žo- 
džius ant pergamento ritinio, skubiai vedžiojo žąsies plunksną ru- 
dai apsirėdęs vienuolis. Išklausę vertimą, svečiai susižvalgė. Ge- 
rasimas kilstelėjo antakius, parodydamas, jog magistro žodžiai pa- 
darė jam įspūdį, tačiau jaunasis popas Avramas tebesėdėjo ap- 
siblausęs ir paniuręs. 

- Jūsų prakilnybe, - atsistojęs prabilo Kirilas, - jūsų žodžiai iš- 
reiškia ir mums gerai suvokiamą pavojų... Perduosiu jūsų žodžius 
šviesiausiam kniaziui Jaroslavui, tačiau net ir dabar esu jo įpa- 
reigotas jūsų prakilnybei pareikšti, kad į karinio bendradarbia- 
vimo galimybę šviesiausiasis kniazius žvelgia palankiai. - Vertė- 
jui Johanui išvertus šiuos kelis sakinius į vokiečių kalbą, magist- 
ras trumpai šyptelėjo. - Tačiau, jūsų prakilnybe, jei norime, kad 
pastatas stovėtų, jam reikia tvirtų pamatų. Bendradarbiavimo pa- 
matas yra teisingumas, o teisingumas reikalauja atlyginti praei- 
ties skriaudas. Tad šviesiausiojo kniaziaus Jaroslavo, posadniko 
ir visos Didžiojo Naugardo bojarinų tarybos vardu aš klausiu - 
ar už šią mūsų karinę pagalbą Didysis Naugardas atgaus žemes, 
kurias neteisėtai užvaldė Livonijos valstybė? 

Livonijos ordino magistras puikiai žinojo, kad šis klausimas 
bus iškeltas, tačiau vylėsi, kad jis nuskambės ne taip tiesmukai. 
Po vertėjo Johano žodžių stojo mirtina tyla. Folkvinas apsidai- 
rė, ir jo Žvilgsnis sustojo prie mažojo vienuolio. Jis ką tik buvo 
pakėlęs žąsies plunksną ir nežymiai krestelėjo ja, tarsi duotų 
ženklą. 

- Mane stebina ne pats klausimas, bet jo pobūdis... - lėtai rink- 
damas žodžius, tęsė magistras. - Suprantama, derėtis galima dėl 
visko, net ir dėl pasienio žemių. Maniau, kad atsižvelgiant į ky- 
lantį pavojų, kurį jums paminėjau, ne pats geriausias laikas to- 
kiems reikalavimams, tačiau, kaip matau, jūsų nuomonė kitokia. 
Tebūnie. Bet norėčiau jūsų paklausti... Jūs ką tik ištarėte žodžius 
- "neteisėtai"... Kaip įsakysite suprasti? Tos žemės buvo įgytos 
kovos lauke. Mūsų ginklas ir kraujas jas užkariavo. Jei užkariautos 

žemės įgytos neteisėtai, tai kiek žemių iš tiesų turi Didysis Nau- 
gardas? 

Rusai susižvalgė. Gerasimas kažką sušnibždėjo, tačiau, ma- 
tyt, nežinojo, kad skliautuotos lubos labai gerai atmuša aidą. Tie 
teutonai, kurie suprato rusiškai, nugirdo žodį “Ne per daug..." 
Vertėjas Johanas, pripratęs prie derybų vingrybių, jo, žinoma, ne- 
išvertė. | 

- Todėl ir sakau Didžiajam Naugardui: mes visada pasiruošę 
derėtis, ir visos sritys lieka atviros deryboms, įskaitant ir teisėtai 
prijungtas prie Livonijos žemes. Dabar norėčiau žinoti, dėl ko 
įgalioti derėtis jūs? 

Magistras vėl nutilo, vildamasis, jog bus sugrąžinęs derybų eigą 
į tinkamas vėžes. Kirilas ir posadniko atstovas Gerasimas kalbė- 
josi dar tyliau. Atrodė, kad jie jau svarstė, nuo kurio iš kelių ma- 
gistro pasiūlymų pradėti. Tačiau tada pašoko kol kas ramiai sė- 
dėjęs jaunasis popas Avramas. 

- O išniekintos cerkvės? - sušuko jis. - Kada bus grąžintos jos? 
Ar pergalė karo lauke davė jums teisę išniekinti Tikrojo tikėjimo 
buveines? Jūs sakote - kariaukime kartu prieš pagonis, nes jie - 
bendri priešai, tikrasis pavojus... Tačiau pagonys net kraštuose, ku- 
riuose jie laimi, mūsų šventnamių neliečia. O jūs išniekinat... 

Avramo jaunas, nuoskauda persunktas balsas skardėte skar- 
dėjo po aukštais menės skliautais. Vertėjui verčiant klupo liežu- 
vis, nes buvo sunku rasti pakankamai mandagų žodį, galintį at- 
stoti Avramo sviestą įžeidimą “išniekintas"". 

- “Vergewaltigt..." - pakartojo vertėjo žodį magistras. Jo skruos- 
tus nutvieskė raudonis. 

- Jis taip apibūdina aplinkybę, kad mes perkrikštijom užim- 
tas cerkves, broli magistre... - pusbalsiu paaiškino komtūras Ha- 
seldorfas. 

- Aa... Šit kaip! Tada paklauskite jo, kiek Vakarų tikėjimo šven- 
tovių yra Naugardo žemėse? 

- Neverta net klausti, broli magistre, - taip pat tyliai atsakė 
komtūras. - Yra dvi. Pačiame Naugarde ir Toržoke... 

Magistras kilstelėjo antakius ir atsiduso. Jis trumpam nusva- 


rino galvą, patylėjo ir pakėlė akis tiesiai į kunigaikščio patikėti- 
nį Kirilą: 

- Garbusis vyskupo Antono atstovas palietė skaudų klausimą. 
Sakiau, kad mes esame pasiruošę derėtis, ir galiu tai pakartoti, 
tačiau, norint pradėti derėtis, reikia sėsti prie derybų stalo. Tad 
pradžiai galiu pasakyti tiek - Rytų apeigų išpažinėjams jų šven- 
tovės bus grąžintos! 

Abu - Kirilas ir Gerasimas - dabar kažką karštai šnibždėjo jau- 
najam Avramui, o Haseldorfas nustebęs žvelgė į magistrą. Paža- 
das buvo ištartas taip tvirtai, kad Haseldorfas nesuvokė, kaip tuos 
žodžius suprasti. 

Popas Avramas jau norėjo stotis, tačiau greičiau pašoko Ge- 
rasimas. 

- Jūsų prakilnybe, jei jūsų žodžiai tokie pat tikri kaip deimantas, 
niekam nenusileidžiąs savo skaidrumu ir kietumu, tai mes nepa- 
bijosime už juos atsakyti prieš bojarinų Tarybą, kniazių ir patį vys- 
kupą. Pareiškiu, kad tai yra tvirtas pamatas deryboms. Mes esa- 
me įgalioti apibrėžti tą pamatą. Taip pat esame įgalioti nustatyti 
sąlygas, kuriomis toliau bus tariamasi po to, kai padėtį apsvars- 
tys mūsų valdovai. 

- Deja, perspėjau jus, broli magistre... - saumurmėjo Haseldor- 
fas, kai tie žodžiai buvo išversti. - Jei prasidėsi su Naugardu, tai 
ir galo nebus. 

Didysis magistras tarsi neišgirdo komtūro žodžių. 

- Broli Steponai, - tarė jis, palaukęs, kol mažasis vienuolis baigs 
užrašinėti Gerasimo žodžius. - Pateikite tą pergamentą, apie kurį 
šnekėjome. 

Vienuolis padėjo žąsies plunksną, atsistojo, ištraukė iš plačios 
abito rankovės gelsvą ritinį, priėjo prie didžiojo magistro ir iš- 
skleidė jį ant greta stovinčio stalo. Kad vėl nesusivyniotų, per- 
gamentą prispaudė šachmatų statulėlėmis. 

- Prašau Didįjį Naugardą prieiti! - iškilmingai pakvietė Folk- 
vinas. 

Kirilas, Gerasimas ir popas Avramas oriai prisiartino prie stalo. 
Didelis pergamento lapas buvo pilnas vingiuotų mėlynų brūkš- 

nių, nupieštų raudonų namelių, žalių eglučių ir kalnelių, išmar- 
gintų rusams neįkandamais lotyniškais rašmenimis. Buvo aišku, 
kad tai žemėlapis, ir trys vyrai pirmiausia pabandė jame surasti 
Didįjį Naugardą. 

- Va čia! - greičiausiai susigaudė jaunasis popas Avramas. - 
O čia Čiūdo ežeras, o va vingiuoja Dvina, va Polockas, ir štai ten 
- Ryga. 

- Kam jūs rodote mums šį žemėlapį? - paklausė bojarinas Ki- 
rilas. -- Gal norite parodyti, kur tos šventovės, kurias mums grą- 
žinsite? 

- Jos čia nepažymėtos, - burbtelėjo Folkvinas. - Per maži tie 
kaimai... Tuos klausimus mes aptarsime susitikime su kunigaikš- 
čiu Jaroslavu. Tačiau dabar mes galime išspręsti kitą, gal net svar- 
besnį, klausimą. Jūs sakote, kad bendradarbiavimo pamatas yra 
teisingumas. Mes galime pasiūlyti jums mainais į prarastas cerk- 
ves kur kas daugiau naujų cerkvių. Jūs praradote keliolika, o galite 
gauti kelis šimtus. Ar tinka tokie mainai? Ar jie teisingi? 

- Kur jie, tie keli šimtai cerkvių? - paklausė popas Avramas. 
- Parodykite man! 

Ant stalo greta pergamento gulėjo anglies gabalėlis, kurį iš 
savo plačios rankovės taip pat buvo ištraukęs mažasis vienuolis. 
Didysis magistras priėjo prie stalo, paėmė anglį ir brūkštelėjo per 
patį pergamento vidurį. 

- Štai! - iškilmingai pareiškė. - Štai jums žemės keliems šim- 
tams ar net tūkstančiui cerkvių! Jūs žinote, kad lietuvių gentys 
vienos vadina save žemaičiais, o kitos - aukštaičiais. Jas skiria Du- 
bysos upė. Ta upe ir aukščiau iki pat mūsų žemių aš ir nubrėžiau 
brūkšnį. Manau, kad mums neverta grumtis dėl kelių kaimų prie 
mūsų sienos. Kas į kairę nuo šio brūkšnio, atitenka mums, o kas 
į dešinę - Didžiajam Naugardui. Ar taip bus teisinga? 

"Trys rusai susižvalgė. 

- Turiu pasitarti su šviesiausiuoju Jaroslavu, - tarė Kirilas. 

- Nežinau, ką pasakys posadnikas, - pridūrė Gerasimas. 

Popas Avramas tylėjo, tačiau visa jo išvaizda liudijo, kad šis 
pasiūlymas jam patiko. 

Didysis magistras suvyniojo ritinį ir įteikė jį bojarinui Kirilui. 

- Savo antspaudu dar netvirtinu, - nusišypsojo Folkvinas. - Ta- 
čiau tai bus galima padaryti per tikrąsias derybas... 

Tolesni svarstymai vyko pakankamai sklandžiai, nes tereikė- 
jo suderinti vos keletą smulkmenų. Pirmasis svečių pasiūlymas 
buvo tas, kad dabar Ordino pasiuntiniai atvyktų į Naugardą, ta- 
čiau magistras pataisė, kad kokia nors tarpinė vietovė būtų ge- 
riau. Štai, pavyzdžiui, galima būtų susitikti po dviejų savaičių Psko- 
ve, kuris tiek pat nutolęs nuo Rygos, kiek ir nuo Didžiojo Nau- 
gardo. Ir valdžia ten visiškai pavaldi Didžiajam Naugardui. Sve- 
čiai neprieštaravo, tačiau nukėlė derybas dar dviem savaitėm vė- 
liau. Sutiko ir su pasiūlymu, jog derybose turėtų dalyvauti kas nors 
iš paties kunigaikščio šeimos. Jei ne jis pats, tai bent jo sūnus Alek- 
sandras. 

- Vyskupas Antonas atvykti negalės! - tuojau pat paaiškino 
popas Avramas. 

Magistras linktelėjo. 

- Jei derybose dalyvaus tokie sumanūs jo reikalų gynėjai, kaip 
šiandien, vyskupas gali nesijaudinti, - tarė jis. 

Avramas buvo linkęs dar paprieštarauti, tačiau nerado tinkamų 
žodžių. 

- Šaunu! - atsistojo Folkvinas. - Džiugu, kad mes greitai su- 
randame bendrą kalbą. Iš mano pusės į Pskovą išvyks komtūras 
Haseldorfas ir vyskupo įgaliotinis bei mano asmeninis patikėti- 
nis brolis Steponas. Jie turės visus reikalingus įgaliojimus. Tad 
leiskite palinkėti jums smagių dienų čia ir sėkmingos kelionės. 
Taip pat tikiuosi, kad šio pergamento, kurį įteikiau, nepamatys 
nepageidaujama akis. Gero kelio! 

Atsigręžęs į Haseldorfą, didysis magistras pastebėjo, kad kom- 
tūrą nelabai nudžiugino toks įpareigojimas. 


LŽ 
MC 


Kai danguje ryškėjo žvaigždės, o Didžiojo Naugardo pasiun- 
tiniai turbūt jau ruošėsi miegui jiems paruoštuose kambariuose, 
Livonijos valdovas vėl lošė šachmatais, tik šį kartą su baronu Da- 

nenbergu, kuris buvo kur kas silpnesnis varžovas riei Haseldor- 
fas. Galbūt todėl magistras buvo puikiai nusiteikęs ir tyliai niū- 
niuodamas dažnai pasižvalgydavo į šalis. Diena praėjo puikiai. 
Šalia žaidžiančių sėdėjo Kuoknesės pilies komtūras ir gurkšno- 
damas vyną susimąstęs stebėjo padėtį lentoje. Pasinaudojęs ty- 
los minute, kai žaidėjai pasilenkė prie šachmatų lentos ir girdė- 
josi tik indų, kuriuos menės kampe tvarkė tarnas, žvangesys, Ha- 
seldorfas kreipėsi į magistrą: 

- Nejaugi jūs iš tiesų nutarėte grąžinti stačiatikiams švento- 
ves? 

Folkvinas atsakė ne iš karto. Padaręs ėjimą, pasisuko visu kūnu 
į komtūrą ir šyptelėjęs uždėjo ranką jam ant peties: 

- Mano mielas broli komtūre, ar mes turime teisę atiduoti mūsų 
krauju apkrikštytus latgalius schizmatikų valdžion? 

- Be abejo, ne. 

- O apkrikštytus sėlius, žiemgalius?.. 

- Ir kalbos apie tai negali būti! 

- Teisingai. Šventajame rašte parašyta, kad šviesos tarnai turi 
būti gudresni už tamsos tarnus. Pasakysim, kad mes pasiruošę grą- 
priežiūrai reikia tinkamo skaičiaus schizmatikų. 

- Kokį skaičių reikės minėti, broli magistre? 

- Kokį? Paklausyk, broli komtūre, juk dauguma tų buvusių 
cerkvių yra Kuoknesės komtūrystėje. Pats prieš tai suskaičiuosi, 
kiek ten dar liko rusų... Kiek dar latgalių nepersikrikštiję. Negi 
turiu tau dar aiškinti? 

- Ne, nereikia, - Haseldorfas krestelėjo galvą ir nužvelgė šach- 
matų lentą. - Jūsų padėtis visai nebloga, broli magistre. 

Folkvinas patenkintas patrynė delnus ir atsigręžė į baroną Da- 
nenbergą. 

- Tavo eilė, gerbiamasis barone, - tarė jis. 

Tą vakarą Kalavijuočių ordino didysis magistras laimėjo šach- 
matų partiją. 

Broliai 


vis buvo šešeriais metais jaunesnis už brolį ir bent dvi- 

gubai silpnesnis, bet kur kas vikresnis už tą “griaume- 

dį", kaip pats jį vadino. Dabar abu išsišiepę iki ausų 

stovėjo vienas prieš kitą ir sunkiai šnopavo. Daubaras 
kaip įmanydamas stengėsi nutverti Uvį ir prispausti, o šiam vis 
pasisekdavo ištrūkti ir pastūmėti brolį į šoną. Šias draugiškas im- 
tynes, prasidėjusias nuo paprasto ginčo, stebėjo rungtyniaujan- 
čiųjų seserys Gailė ir Junda. Jauniausias brolis Einius, taip pat 
gerai nusiteikęs, erzino čia vieną, čia kitą. 

Aplink besigrumiančius pradėjo rinktis net tarnai, ir netru- 
kus Ventės pilies kieme susibūrė vos ne visi gyventojai. 

Pats rikis stebėjo imtynes pro langą ir patyliukais murmėjo: 

- Na, ir duodasi nelyginant piemenys... 

„Zybartas net nepajuto, kai prie jo prisiartino žmona Medei- 
na. Medeiną visi gerbė ne tik šioje pilyje, bet ir toli už jos. Ji Ži- 
nojo gydančių žolelių paslaptis, gebėjo burti ateitį iš kylančio au- 
kuro dūmo krypties, driežo smėlyje nubrėžto tako ar vanago skry- 
džio. Ji vienintelė galėjo kreiptis į miškų ir medžioklės deivę Me- 
deiną, kuriai pati vaikystėje buvo pašvęsta. Žybartas tarsi atsi- 
prašydamas mostelėjo į bedūkstančius vaikus. 

- Matai, atrodytų, kad suaugę, o va kaip... 

Medeina prisišliejo prie jo, kad irgi galėtų pažvelgti pro siau- 
rą pilies langą. Dar vešlūs jos plaukai švelniai kuteno Žybarto 
skruostą. 

- Sveikatos sūnūs turi... Kad mums tiek. 

Žybartas atsiduso - per ilgus bendro gyvenimo metus buvo įpra- 
tęs, kad žmona nieko nesakydavo be reikalo. O dabar žmona tik- 
riausiai turėjo galvoje ne tik sveikatą - jos Žybartui dar pakako. 
"Tačiau negalima buvo paneigti, kad metų našta vis sunkėjo. 

- Dar vyresniosios neapvesdinom, 0 jau ir jaunesniajai grei- 
tai laikas. 

Iš tiesų, jauniausioji, nedrąsiausia iš visų vaikų, tačiau, be jo- 
kios abejonės, gražiausia - Gailė - ėjo septynioliktus, o Dauba- 
ras, vyriausias sūnus, senokai augino barzdą. Nebe už kalnų ir 
apvalios trys dešimtys. Tiesa, jis nemažai užgyveno per pastaruo- 

sius metus, iš Žygių į rytus parsivedė tiek belaisvių, kad abiems 
seserims kraičio pakaktų. O štai dabar laksto paskui brolį kaip 
mažas vaikas... 

- Taigi. Vyrai... Jėgos daugiau, negu reikia. Kad proto tiek būtų. 

- Nepykink dievų. Nejaugi Uviui proto trūksta? Ar Einiui, ar 
merginom? O ir Daubaras tiek turi, kad tą savo meškino jėgą 
suvaldo. Juk nusisekė tau vaikai, Žybartai... 

- Nemanyk, kad dievams nedėkoju. - Žybartas atsigręžė į žmo- 
ną. Derėjo nusišypsoti, bet nepavyko. Kažkodėl kaip tik dabar 
jis pajuto savo amžių. Visus šešiasdešimt metų. 

Medeina švelniai pažvelgė vyrui į akis ir negarsiai tarė: 

- Nesirūpink. Vaikai jau užaugę, o tu, kai tik nuspręsi, gali ir 
pailsėti. 

Ji perbraukė jam šiltais pirštais per skruostą, tačiau švelnus 
žmonos prisilietimas Žybarto ūpo nepataisė. Šešios dešimtys... ir 
kas galėjo tikėtis, kai jis išjodavo į vis naujus žygius, kai be ato- 
dairos šokdavo į pirmąsias gretas puolime, kad Laimos jam to- 
kią ilgą giją išaus? Kliudyti, tiesa, jį kliudė, ir ne vieną kartą. Ran- 
dai vagojo jo krūtinę, o kairiąją ranką dabar gelia vis labiau. Ypač 
prieš lietų. Kaulą kliudė ir perskėlė vitebskiečio iš pasalų svies- 
ta ietis. Sugijo neblogai, skydą ranka nulaiko. 

Bet prieš lietų visada prisimena tą vitebskietį su išžiota riks- 
mui burna. Tiesa, jau dvidešimt metų, kaip jo kaulai kažkur pa- 
miškėje dūlėja. 

Susimąstęs nuėjo į menės gilumą ir atsisėdo ant lokenomis 
užkloto suolo. Medeina liko prie lango. Saulėlydžio spinduliai ap- 
švietė ir rausvai nuspalvino jos tankius, jau žilstelėjusius plaukus. 

O lauke žaidimas tęsėsi. Uvis atsitraukė prie rąstų krūvos ir 
tik tada pamatė, kad nuo Daubaro niekur nepasislėps. Šis pri- 
šoko prie jaunesniojo brolio, apglėbė jį savo didelėmis kaip ližės 
plaštakomis, bet Uvis staigiai šoko į šoną. Čiupęs Daubarą už de- 
šinės rankos, pasuko ją ir timptelėjo, tuo pat metu virsdamas ant 
kairiojo peties. Meškinas pasviro ir krito, brolio prispausta jo ranka 
pataikė tiesiai ant rąsto. 

- O kad tave! - iš skausmo suriko vyriausias Žybarto sūnus. 

Uvis paleido jo ranką ir, užvirtęs ant brolio, nusikvatojo. Dau- 
baras nubloškė jį nuo savęs, ir dabar jau abu, susėdę ant že- 
mės, suprakaitavę, juokėsi vienas iš kito. Žiūrovai išsiskirstė, o 
likusieji su broliais pritarė jiems - kas šypsena, kas balsu. Skar- 
džiausias iš visų buvo, aišku, Daubaro juokas - tarytum aidas 
šulinyje. “ 

Prie besiilsinčių brolių prisiartino Gailė su ąsočiu vandens. Pa- 
davė ąsotį Uviui. Šis, gerokai gurkštelėjęs, iš delno apsišlakstė 
veidą. 

Daubaras, vis dar netverdamas juoku, ištiesė ranką: 

- Ir man... 

Uvis žvilgtelėjo į brolį, paskui pakėlė ąsotį ir staiga šliūkšte- 
ėjo visą likusį vandenį ant Daubaro. Stryktelėjo ir tekinas pasi- 
leido tolyn. 

Daubaras buvo besivejąs Uvį, tačiau karys, stovintis aukštai 
kuore, pratisai sušuko: 

- Raitelis! 

Šis perspėjimas nuskardėjo per pilies kiemą. Visi pasuko gal- 
vas link nuleisto tilto, kuris, būdamas pakeltas, paprastai atstojo 
vartus. Neilgai trukus sukaukšėjo arklio kanopos, ir į tvirtovės 
kiemą įjojo Sirputis - Sudotų pilies, esančios pačiame Žemaičių 
žemės viduryje, rikis, Uvio bendraamžis. Iš putoto Žirgo ir niū- 
raus Sirpučio žvilgsnio buvo matyti, kad reikia tikėtis svarbios Ži- 
nios. Jis žvelgė į Uvį, tačiau net nenusišypsojo jam, tarytum ne- 
pažintų savo seno bičiulio. Nušoko nuo žirgo ir neatsigręždamas 
pasuko prie rūmo durų. Uvis riktelėjo: 

- Sirputi, kas nutiko? 

- Tuojau... - pavargusiu balsu atsakė Sirputis. - Tuojau suži- 
nosi... Atvykau pas tavo tėvą, Uvi. - Ir Sirputis neatsigręždamas 
nuskubėjo pas Ventės valdovą. 

Uvis nustebęs palydėjo jį žvilgsniu. Tolimas giminaitis Sirpu- 
tis gyveno jų pilyje, kai juodviem buvo devyneri. Vėliau jis buvo 
atvykęs prašyti Zybarto pagalbos, kai Sudotų pilyje dėjosi nesu- 
prantami dalykai, o Sirpučio tėvas rikis Algimantas vadavosi mir- 
timi. Tada Uvis su jaunyliu broliu Einiumi išnarpliojo baisų nu- 

sikaltimą ir padėjo Sirpučiui.* O dabar atrodo, tarsi Sirputis viską 
būtų užmiršęs... 

- Kas nutiko Sirpučiui, brolau? - pasigirdo sodrus Daubaro 
balsas. 

- Sako, turi skubėti pas tėvą... Kažkokia svarbi Žinia... - atsa- 
kė Uvis, tačiau toks bičiulio pasikeitimas vis tiek nedavė jam ra- 
mybės. - Gal vėl tuose Sudotuose kokia nelaimė? 

Čia pasirodė kažkur dingęs Einius. Švilpaudamas ir kaip vi- 
suomet strakaliojimu stengdamasis slėpti savo šlubčiojimą, jis pri- 
siartino prie brolių: 

- Na, peštukai, eikim pas tėvą. Kviečia. Svarbi Žinia. 

Didžiojoje menėje, kur Ventės vyrai paprastai rinkdavosi ap- 
tarti svarbių reikalų, sėdėjo šešiese. Tarnas vaikščiojo pasieniais 
ir baigė uždeginėti balanas, nes kambary jau darėsi tamsu. Susi- 
rinkusieji sėdėjo aplink ilgą medinį skobnį. Vienoje jo pusėje įsi- 
taisė Lygeikis, senas pilies šeimininko bičiulis ir bendražygis, o 
šalia - pats Žybartas. Kitoje pusėje, priešais juos - Einius. Jau- 
niausias iš Žybarto sūnų žvelgė rudomis akimis į šalia sėdintį vy- 
riausiąjį brolį. Daubaro veido negalėjai įžiūrėti, nes buvo nulei- 
dęs galvą, o šviesūs plaukai užkrito ant akių. Greta sėdėjo Sir- 
putis. Atrodė, jog jis mintyse kartoja tai, ką dabar turi visiems 
pranešti. Pasirėmęs ranka į stalą, skobnio gale įsitaisė Uvis ir vis 
dar nustebęs sekė savo seną bičiulį. Vyresnieji priešais juos lau- 
kė, kol pasišalins tarnas. Jam išėjus, Žybartas pagaliau prabilo: 

- Dabar pasakok viską iš eilės. 

Sirputis atsikvėpė ir pradėjo: 

- Naujienos rimtos. Atvykau Medininkų pilies valdovo Vykinto 
pavedimu. Šios žinios jo paties patikrintos. Atrodo, Deltuvoje ir 
Nalšioje, o gal ir kitose Lietuvos žemėse vėl prasidės nesantai- 
ka. Panašiai, kaip ir po Rimgaudo mirties ar po Šventaragio. Ir 


“ Apie tai rašoma Skomanto knygoje “Mėlynojo varno paslaptis". 

štai dabar... - Jis patylėjo, vėl giliai atsikvėpė ir baigė: - Atrodo, 
kad Mindaugas nunuodijo savo brolį. Perėmė jo valdas. 

- Dausprungą?! - net pašoko iš vietos Daubaras. 

Visi puikiai suprato, kodėl jis taip susijaudino. Daubaras da- 
lyvavo keliuose Dausprungo žygiuose į rusų žemes. 

- Sėsk! - griežtai paliepė tėvas. - Tęsk, Sirputi. 

Vyriausias Žybarto sūnus atsisėdo į vietą ir nulenkė galvą. Jo 
galingi pečiai nusviro. Patylėjęs Sirputis tęsė: 

- Tautvilą Mindaugas, atrodo, pasiruošė išsiųsti pas rusus. Lieka 
Daumantas, bet jis Mindaugo klauso. Išeitų, kad Vykintas - vie- 
nintelis kunigaikštis, kuris galėtų jam pasipriešinti. Bet jis - Že- 
maičiuose. O Deltuvoje, Nalšioje ir Dainavoje, kur pažvelgsi, jau 
Mindaugas. Žinia, jį ne visi mėgsta, bet dabar visi jau bijo. Da- 
bar, atrodo, visi pripažins Mindaugą Lietuvos valdovu. 

- Bet ne Žemaitijos! - pašoko Daubaras. - Žemaičiai brolžu- 
džiui nesilenks! 

Sirputis pažvelgė į senąjį rikį. Šį kartą Žybartas tylėjo. Tada 
jaunasis Sudotų rikis pats paaiškino Daubarui: 

- Nežinia, kuo viskas būtų baigęsi. Buvo kalbama, kad Dausp- 
rungas dairėsi į Daugpilį. Galėjo kilti karas tarp genčių. Mindaugas 
griebia tai, kas jam nepriklauso, tas tiesa. Bet tiesa ir tai, kad 
kai bus vieno viršus, tai ir Deltuvoje, ir Nalšioje taps ramiau. O 
mums, žemaičiams, tai tik į gera. 

- Ugi tikrai į gera! - niūriai atšovė Daubaras. - Ypač į gera, 
kad mes jam ne broliai. Dausprungas buvo karys, kaip reta, - at- 
siduso jis. 

Bet jaunasis Sudotų rikis tęsė: 

- Mindaugas - ne blogesnis karys. Mano galva, neverta rau- 
dot, jei kas mums nepatinka. Yra kaip yra. Jei dievams tai ne- 
patiktų, jie duotų ženklą, o dabar atrodo, kad ir dievai jo pusė- 
je. Mindaugo aš nemėgstu, bet jis dabar yra stipriausias visose 
lietuvių žemėse. - Sirputis vėl giliai atsikvėpė ir tarė: - O dabar 
pranešiu svarbiausia, dėl ko ir atjojau. Mindaugas skelbia Vilniuje 
didžiąją sueigą, kuri įvyks po trijų dienų ir naktų. Krivūlė išsiųs- 
ta, kviečia ir žemaičius. Kviečia tave, garbusis Žybartai. 

- O tu pats ką manai? Kas ten bus? - žvelgdamas iš padilbų, 
paklause Daubaras. 

- Negalvoju, kad tai pinklės, - perpratęs jo mintį, atsakė Sir- 
putis. - Krivūlė pasiųsta į daugelį žemių, tad Šventaragio alkos 
žyniai tam pritaria. Iš žemaičių, Vykintas sakė, kad būtinai ke- 
liaus, ir mane pasiuntė jums pranešti. Jis norėtų, kad būtų kuo 
daugiau žemaičių rikių. Matyt, Mindaugas nori prieš visus pasi- 
skelbti lietuvių valdovu. 

- Ne žemaičių! - sugriaudėjo Daubaras. 

- Nesakau, kad žemaičių. Todėl ir Vykintas bus Vilniuje. Bet... 
- Sirputis pakramtė lūpą ir patylėjęs pridūrė: - Yra mat ir kitų 
žinių. Ir tos Žinios labai negeros. Tvirtai nieko nežinau, bet Me- 
dininkuose žmonės šneka, kad kalavijuočiai buria kariuomenę. 
Jau Igaunius baigė nukariauti, tai, sako, dabar mums eilė. Sako, 
užtat ir Mindaugas taip skuba. Manau, kad reikia būtinai nuvykti. 
Be to, Vykintas pageidauja, kad būtų ir Ventės rikis. 

Uvis, visą laiką tylėjęs ir įtemptai mąstęs, pats nepajuto, kad 
linktelėjo galvą. Žybartas tai pastebėjo. Apžvelgęs visus sėdin- 
čius prie skobnio, Ventės rikis lėtai, pasverdamas kiekvieną žo- 
dį, prabilo: 

- Aš būčiau patenkintas, jei mūsuose įsivyrautų taika. Priešų 
ir taip su kaupu. Juk patys žinom, kas atsitiko sėliams, kaip vargsta 
žiemgaliai. Patys žinom, kiek teko prisikentėti nuo teutonų. Te- 
valdo Mindaugas Lietuvos kraštą! Jei valdys tvirtai, žemaičiams 
bent iš to šono bus ramiau. O į Vilnių vykti reikia. Reikia suži- 
noti, ką jis ten yra sumanęs, ir nuraminti jį, kad pikto jam nelin- 
kim. Kas buvo - buvo. Dabar virš mūsų visų kaupiasi didesni pa- 
vojai. Kiek dar mes vieni prieš tuos nelabuosius teutonus atsi- 
laikysim? 

Žybarto sprendimas buvo trumpas, aiškus ir galutinis. Prieš- 
tarauti niekas nedrįso. Bet tolesni senojo rikio žodžiai nustebi- 
no visus, buvusius menėje. Ne tik žodžiai - net Žybarto balsas 
atrodė pasikeitęs, kažkoks pavargęs ir neįprastas. 

- Brangūs sūnai, Lygeiki, Sirputi, - kreipėsi į visus. - Praam- 
Žius nepagailėjo man laimės. Turiu tris puikius sūnus. Dvi šau- 

nias dukteris. Jūs visi išaugot. Visi tvirti, o aš pasenau. Jau ir į 
Vilnių keliauti būtų nelengva. 

Trys broliai, supratę, kurlink suka tėvas, pasijuto nejaukiai. 
Daubaras neiškentęs išsižiojo, tačiau, vos išgirdęs jo įprastą “ugi", 
Žybartas mostelėjo ranka: 

- Palauk, sūnau! Aš dar nebaigiau. Nereikia man nieko .saky- 
ti. Nereikia prieštarauti. Tiesa yra tiesa. Aš senas, ir jėgos man 
nebeleidžia visko aprėpti. Todėl aš ir klausiu jūsų: kas stos į ma- 
no vietą? Kas vyks į Vilnių? 

Kai Žybartas baigė, įsivyravo tyla. Visi sėdėjo tarytum sustingę. 
Jei kas ir sujudėdavo, tai stengėsi tai padaryti kuo tyliau. Nors 
visi čia susirinkę buvo savi, nejauki įtampa tvyrojo menėje. Žy- 
bartas, truputį nerimaudamas, stebėjo sūnus. Jaunėlis Einius, nors 
ir labai gudrus, buvo silpnos sveikatos. Užtat ši aplinkybė leido 
jam dabar iš aukšto žiūrėti į brolius, leidžiant suprasti, kad į tė- 
vo vietą jis netaiko. Daubaras pasisukdavo čia į Einiaus, čia į Uvio 
pusę. Galėjai jausti, kad tėvo žodžiai jį jaudina. Pagaliau, gar- 
siai pašnopavęs, prabilo: 

- Ugi Uvis jos į Vilnių. Uvis. 

Nežinia, kodėl vyriausiasis sūnus taip nusprendė - gal neno- 
rėjo vykti pas savo bendražygio žudiką, o gal pats suprato, jog 
būti Ventės valdovu vien jo meškino jėgos neužtenka. Šiaip ar 
taip, jo nuomonė buvo pareikšta. Žybarto akys įsmigo į viduri- 
nįjį, mylimiausią sūnų. Uvis skvarbiu žvilgsniu dar kartą perme- 
tė brolius. Einius šyptelėjo ir skėstelėjo rankomis: “Sakyk, Uvi“. 

Uvis krenkštelėjo ir neskubėdamas tarė: 

- Aš josiu, tėve, bet šeimininkas šioj pily buvai ir liksi tu. Mes 
visuomet klausysim tavo žodžio. 

Tėvas linktelėjo galvą, patenkintas vaikų sprendimu. 

- Žinok: josi ne nusilenkti Mindaugui, bet pranešti, kad mes 
neprieštaraujam. 

Kai broliai išėjo iš menės į kiemą, kurį jau spėjo užlieti mels- 
va mėnesiena, Einius iššoko į priekį ir, atsigręžęs į Uvį, tarsi vi- 
sai rimtai nulenkė prieš jį galvą: 

- Šviesusis valdove... 

vis tą naktį miegojo blogai. Pabudo dar saulei nepa- 
tekėjus ir pradėjo ruoštis kelionėn. Gretimame kam- 
baryje atsikėlęs tvarkė nakties patalą Sirputis. Susiti- 
kę abu tylom papusryčiavo ir išėjo į kiemą. 

Saulės spinduliai dar nebuvo prasiskverbę pro aukštos Ven- 
tės pilies gynybinės sienos vartus, 0 jos gyventojai tik kėlėsi iš guo- 
lių, kai tarnai baigė ruošti žirgus ir krauti ant jų maistą trijų die- 
nų kelionei. Kai viskas buvo baigta, Sirputis ir Uvis šoko ant Žir- 
gų. Kartu su jais išvykti buvo pasirengę dar du kariai. Uvio mo- 
tina Medeina palaimino juos, Žybartas palinkėjo gero kelio, ir 
jaunuoliai su palydovais išjojo iš Ventės. 

Vilniaus pilies menėje tvyrojo žvakių kvapas ir įtampa. Da- 
bar, po visą dieną trukusių kalbų ir ginčų, prisidėjo ir nuovar- 
gis. Sueiga buvo tikrai neeilinė. Susirinko per trisdešimt Lietu- 
vos ir Žemaitijos genčių kunigaikščių, rikių bei didžiūnų. Plaz- 
danti žvakių šviesa čia paryškindavo, čia nugramzdindavo še- 
šėlin jų veidus. Dauguma - barzdotų. Vieni jau Žilstelėję, kiti - 
pačiame tvirtume. Veidai paženklinti kautynių randais. Šie vy- 
rai buvo pripratę niekam nenusilenkti ir vadovautis tik savo pro- 
tu. Ir štai dabar jie visą dieną šnekėjo, jog toliau taip būti ne- 
begalės, jog laikai mainosi, kaupiasi pavojų, kurių nė vienas jų 
be kitų pagalbos atremti nebepajėgs. Jog visų labui teks vienam 
iš saviškių suteikti teisę ir galią suburti visų jėgas. Teks vieną 
iškelti aukščiau kitų. 

Tai ir buvo sunkiausia. Iškilus kokiam svarbiam reikalūi, ren- 
giant didesnį Žygį, jie jau buvo pripratę veikti išvien. Taip būda- 
vo ne kartą praeityje. Tačiau vos praeidavo pavojus ar pasibaig- 
davo žygis, jie vėl buvo kiekvienas sau šeimininkas. Tiesa, vienų 
valdos buvo didesnės ir jotys stipresnės, kiti nusipelnydavo dau- 
giau šlovės mūšio lauke, bet visi jautėsi lygūs. O dabar reikėjo 
tą seną paprotį keisti. 

Reikėjo vienam iš jų suteikti didelę galią. Ir, ko gero, ne vie- 

neriems metams, nes laikai iš tikrųjų mainėsi ir lietuvių genčių 
priešai jungėsi, keldami vis didesnį pavojų. 

Taip jiems aiškino padėtį Vilniaus kunigaikštis. O kai Mindau- 
gas kalbėjo, reikėjo klausytis. Ir ne tik todėl, kad jo valdos visai 
neseniai gerokai prasiplėtė ir jis tapo pats stipriausias iš Lietu- 
vos kunigaikščių. Ir ne tik todėl, kad tą valdų išplėtimą lydėjo 
kraujas - susirinkusieji buvo prie kraujo pripratę kariai. Klausy- 
tis reikėjo todėl, kad dažnas jau ir pats buvo suvokęs, jog grės- 
mė visoms gentims nepaliaujamai didėja. Dabar Mindaugas tą 
grėsmę pavaizdavo labai įtikinamai. Šis skvarbaus žvilgsnio, val- 
dingų judesių, vos trisdešimt penkerių metų vyras sugebėjo net 
vyresniems už jį rikiams įkvėpti pasitikėjimo savimi, įtikinti, kad 
dievai yra jo pusėje ir kad jis visų, 0 ne savo vieno garbei pasi- 
naudotų jam suteikta galia. Jo balsas skardėjo menėje taip ryž- 
tingai, jog kiekvienam tapo aišku: ką Mindaugas pažadėjo, tą ir 
padarys. Jei prireiks, jo ranka nesudrebės. 

Žinoma, ne visi pritarė tokiam pasikeitimui. Žemaičiai žval- 
gėsi į savo vyriausiąjį kunigaikštį Vykintą, tačiau tas sėdėjo ato- 
kiau nuo visų, įdėmiai klausėsi, o pats balso nekėlė. 

Baigiantis dienai Uvis suprato, jog Mindaugas savo pasieks. 
Dauguma pritars jam, o nesutinkantys savo nepritarimą užgniauš, 
pasilaikys sau. 

Uvis su Sirpučiu sėdėjo pasienyje, pasitraukęs už menės lu- 
bas remiančio ąžuolinio stulpo. Sėdėjo ir slepiamas šešėlio ste- 
bėjo šį garbingiausių Lietuvos vyrų susirinkimą. Kadangi tokioje 
draugijoje jam teko dalyvauti pirmąkart, buvo ir neramu, ir ne- 
smagu. Šaltu prakaitu aprasojo kakta, kai vienu metu pasirodė, 
Jog ir jam teks atsakyti į Mindaugo klausimą. Tačiau ginčai, ar- 
tėjant vidurnakčiui, pasibaigė - lietuvių rikiai pripažino Mindaugą 
pirmuoju iš kunigaikščių. Vykintas nieko nepasakė, tik ramiai pa- 
lingavo galvą. Sėdintys greta jo žymiausi žemaičių rikiai taip pat 
tylėjo. Žybarto sūnui nebereikėjo Jaudintis - Vykintas 1 ir Žemai- 
Čių rikių sueiga jau buvo nusprendusi už jį. Jį neramino kitkas - 
keistas pokalbis su Vykintu ir Mindaugu vakar vakare, kai jis at- 
vyko į pilį. 

Uvis jau buvo girdėjęs, kad Mindaugas stato mūrinę pilį, ta- 
čiau negalėjo net įsivaizduoti, jog tiek daug padaryta. Pačiame 
stataus kalno viršuje stūksojo iš didžiulių akmenų sukrautos sie- 
nos. Atviri atjojantrems į pasitarimą rikiams vartai buvo apkalti 
geležies lakštais. Į tokią pilį lengvai neįsiverši! 

Kai Trabantas užnešė jį į kalną, Uvis atsigręžė ir pažvelgė Že- 
myn. Plačiame Vilnios vingyje kerojo ąžuolynas -Šventaragio slė- 
nis, apie kurį dar Uvio vaikystėje ne kartą pasakojo dainiai. Virš 
svarbiausios Lietuvos žynių buveinės kilo melsvas dūmas - žyniai 
atnašavo dievams, galbūt stengėsi išsiaiškinti, ar jie palankūs šiam 
valdovo pasitarimui su rikiais ir kunigaikščiais. Už Vilnios, įte- 
Kančios į Nerį, kuri, kaip žinojo Uvis, prie Kauno susiliejo su di- 
džiausia lietuvių ir žemaičių upe Nemunu, pilkavo mediniai na- 
meliai, dengti malksnų ir šiaudų stogais - pats Vilniaus miestas. 
Kitas, didesnis miestas buvo išsidėstęs ant gretimos kalvos, kur 
taip pat stovėjo pilis - medinė, bet gana didelė, kur kas didesnė 
už Ventės. 

Pro plačiai atvertus geležimi apkaustytus vartus Uvis įjojo į 
pilies kiemą.. Čia buvo net tiršta nuo kilmingųjų ir karių, kurie 
stovėjo būreliais ir šnekučiavosi. Prie kunigaikščio rūmo durų Uvis 
iš karto išvydo žemaičių vyriausiąjį kunigaikštį Vykintą, kuris kal- 
bėjosi su jaunu vyru, užsimetusiu sabalų skraistę. Uvis iš karto 
suprato, kad tai - Mindaugas. Išvydęs įjojantį Uvį, žemaičių va- 
das kažką pasakė Mindaugui. Šis įdėmiai pažvelgė į Uvį, pakraipė 
galvą ir, atrodo, kažko paklausė Vykinto, nes tas tarsi pritarda- 
mas linktelėjo. Uvis suprato, kad kalbama apie jį. Kai jiedu su 
Sirpučiu nulipo nuo žirgų ir numetė pavadžius lydintiems juos 
kariams, Vykintas rankos mostu pakvietė Uvį prieiti arčiau. 

Mindaugas kurį laiką tiriamai žvelgė į jo akis. Uvis atlaikė 
žvilgsnį, kiek leido mandagumas ir pagarba vyriausiajam, ir tik 
tada nuleido akis. Kai jas pakėlė, užgrūdinto plieno spalvos Min- 
daugo akys jį vėl tarsi pervėrė kiaurai. 

- Esi Žybarto sūnus? 

- Esu. 

- O garbusis Žybartas, tikiuosi, sveikas? 

- Sveikas ir linki šviesiausiam kunigaikščiui stiprybės. 

- Dėkoju. - Mindaugas nutilo ir vėl įdėmiai patyrinėjo Uvio 
veidą. - Tai tu tas Žybarto sūnus, kurį buvo pagrobę teutonai? 
Taip? 

- Taip. - Kad šis svarbus žmogus žino apie jo nuotykius, Uviui 
buvo netikėta, ir jis pajuto, kaip nukaito skruostai. 

- Šitaip... Tai ir teutoniškai kalbi? - Mindaugas pats linktelė- 
jo, nelaukdamas atsakymo, ir nežymiai šyptelėjo. - Klausyk, Žy- 
bartaiti, rytoj, po tų visų pasitarimų, nepabėk, gerai? Štai Vykintas 
man sakė, kad su tavim verta pasikalbėti. Kuo tu vardu? 

- Esu Uvis, šviesusis kunigaikšti. 

- Aa! Ventės pilies rikis Uvis. Geras vardas. Vadinasi, rytoj, 
kai visi bus išsikalbėję. Nepamirši? 

- Jokiu būdu, šviesusis kunigaikšti. - Dvejoti nebuvo ko, nes 
Mindaugas ne be reikalo paminėjo Vykinto vardą, tuo norėda- 
mas pabrėžti, jog jo ketinimui žemaičių vyresnysis kunigaikštis 
pritaria. 


Rikiai ir kunigaikščiai pakilo ir pamažu ėmė skirstytis. Prieš 
išeidamas kiekvienas nusilenkdavo vyriausiuoju tapusiam Min- 
daugui. Pagarbos dvasia dar tebetvyrojo menėje. Paskutinieji 
Mindaugo žodžiai buvo skirti pavojui, kuris kaupėsi šiaurėje ir 
apie kurį dar bus kalbama rytoj. Išėjo ir Sirputis, pasakęs, kad 
palauks pilies kieme. Pagaliau blausioje žvakių šviesoje teliko 
Uvis, žemaičių vadas Vykintas ir Lietuvos didysis kunigaikštis. 
Kol Žybarto sūnus, nedrįsdamas pertraukti valdovo minčių, lau- 
kė, Mindaugas sėdėjo giliai atsidrėbęs krėsle - atrodė, jis buvo 
ne čia, Vilniaus pilies menėje, o kažkur labai toli... Niūrus jo 
veidas, atrodė, nežadėjo nieko gero, ir Uvis pakilo, manydamas, 
kad geriau pasišalinti. Vykintas, padrąsindamas Uvį, rankos mos- 
tu parodė, kad lauktų. Pagaliau kunigaikštis atsipeikėjo iš susi- 

mąstymų, ir jo veide vėl atsirado valdinga, neįžvelgiama išraiš- 
ka. | 

- Sėsk greta manęs, Uvi, - paliepė jaunuoliui. Kol Uvis per- 
ėjo didelę menę ir atsisėdo ant suolo kampelio, Mindaugas kaž- 
ką pusbalsiu aiškino Vykintui. Tas išklausė ir pritardamas link- 
telėjo. ž 

Sėdėjo dabar visai greta - vos į kario amžių įžengiantis jau- 
nuolis ir žmogus, ką tik tapęs Lietuvos didžiuoju kunigaikščiu. 

- Pirmiausia pasakyk, kaip jums ten Ventėje viskas atrodo? - 
tyliu, kasdienišku balsu, visai ne kaip per sueigą, paklausė Min- 
daugas. - Ar iš tikrųjų teutonų pavojus didėja? Ar teisingai aš 
kalbėjau? 

- Sviesusis kunigaikšti... Be abejo, teisingai. Bet kunigaikštis 
žino geriau. - Uvis tai sakė nuoširdžiai, nes iš tiesų pasitarime 
minėtas pavojus iš vokiečių pusės buvo apibūdintas kur kas išsa- 
miau, negu Uvis būtų galėjęs pateikti. Pavojus grėsė ne tik iš Ry- 
gos, ne tik iš naujai tvirtinamų pilių Žiemgaloje ir prie Daugu- 
vos, bet siekė ir iš užjūrio. Mindaugo žiniomis, žuvėdų, švabų ir 
saksų žemėse vėl buvo renkami kariai. Ir Rygos vyskupas, ir Or- 
dinas laukė atplaukiančių pastiprinimų. Ir šį kartą jie tikrų tik- 
riausiai Žygiuos į pietus, nes igaunių Žemė jau užimta. 

- Man priklauso tai Žinoti, Ventės pilies riki. Bet reikia Žinoti 
ir tau. Jūs ten, Ventėje, arčiau prie Ordino. Pagalvok dabar - jei 
jie užpultų, kokią apgultį atlaikytų Ventė? Ir ar ilgai? - Mindau- 
gas atsiduso ir mostelėjo ranka, neleisdamas Uviui ištarti žodžio. 
- Geriau aš pats atsakysiu. Jūsų joties trisdešimt vyrų, taip? 

Uvis linktelėjo. 

- Pačios pilies nemačiau, bet garbusis Vykintas man papasa- 
kojo. Visa apjuosta grioviu, o iš dviejų pusių - Venta. Tai gerai, 
ji viena iš stipresnių tame krašte. Bet medinė. Kaip matei, aš jau 
statausi mūrinę. Ir sienos jūsų pilies - iš stačių rąstų. Tad jei jie 
ateitų su bombarda, tai išsilaikytumėt gal tik tris dienas. Jei be, 
tai gal savaitę. Kol jie užpiltų griovius ir pasistatytų bokštą. Tiek, 
jei kietai ginsitės. Iki paskutinio vyro. 

- Mes ginsimės! Ir išsilaikysim ilgiau! Tikrai ilgiau. - Uvis Žvilg- 


34 


(TN 


y 7 (A 
ar 4 4 i 
k 2 
ka 


/ - k 
ią D "MS 


| pyto "2 
ji sa 
D 


+ i A 6 if 


=--> ių ų 
Ž si 


al WI Un 


PA di li 
Vi i A 


a 
„* Ų 


na 
X 


JA 


Wl L 


E 
al i J i Jė“ NS SN 


(2 TL 


TI Ll] ii 


ki Na NS 


S N 


„g > J > 9 | 


Ė/ 


8 
D Da 


7 k tus 2 


A Li I 


Luigi 1 


| Sanat Žž 
"| B 
I ja „Alų (d 


+ 
4 


WA P ' ' 
B k d h 


2 
T 2 
== 
= 2 
= » „m —— 
S p= 


4 


< 4 
"į AT. 
A I 


L 
X 
— t = 


=“ 


= 
- — 


= "T 2 


Ti“ 


r“ 


telėjo į Vykintą tarsi laukdamas, kad šis patvirtintų, jog per tą 
laiką jis atskubės su parama. Tačiau Vykintas tylėjo. 

Mindaugas perbraukė ranka kaktą. 

- Žinau, kad žemaičiai atkakliai ginsis! - tarė. - Gerai žinau. 
Bet kare nevalia neįvertinti priešo. Nevalia! Kiek atsilaikė žiem- 
galiai? Kiek Turaida? Kiek igauniai? Ar jų pilys buvo menkes- 
nės? Žinau, narsumo jums netrūksta. Bet kai jėgos nelygios, tai 
ir narsumas bejėgis. 

- Mesvis tiek ginsimės. Žūsim, bet nepasiduosim! - šūktelėjo 
Uvis. 

- Ir tai dar ne viskas, vaikine, - nusišypsojo Mindaugas. - Li- 
vonijos magistras kursto prieš mus rusus. Jau Žinoma, kad jis su- 
"darė sąjungą su Voluinės kunigaikštyste, o dabar mums prane- 
šė; kad kalavijuočiai gviešiasi sudaryti sutartį prieš mus su Di- 
džiuoju Naugardu... Tai mums reikštų mirtiną pavojų. 

Mindaugas pritilo, pliaukštelėjo delnais. Paveiktas pasakoji- 
mo, Uvis net nepastebėjo, kaip prasivėrė durys, į menę įžengė 
žmogus ir atsistojo prie durų. Sugirgždėjus durims, Uvis atsigrę- 
žė. Blankioje žvakių šviesoje jis matė tik tamsią kresną stovylą. 

- O štai ir paskutinės naujienos... Jas galėsi išgirsti iš pirmų 
lūpų! - Mindaugas kažkodėl nusišypsojo, rankos mostu kviesda- 
mas įėjusį arčiau savęs. 

Uvis atsigręžė ir nustebęs sumirksėjo: prieš jį stovėjo ne kas 
kitas, o ventiškis kalvis Kernius. Tai jis Uvio padedamas prieš me- 
tus išgavo iš Rygos ginklakalių plieno grūdinimo paslaptį.* Ne 
tik išgavo, bet ir taip tą paslaptį patobulino, kad nebuvo kietes- 
nių strėlių ir aštresnių kalavijų už tuos, kuriuos nukaldavo Ker- 
nius ir jo gizeliai. 

Platūs Kerniaus pečiai buvo palinkę nuo sunkaus darbo kal- 
vėje. Jaunystėje jis garsėjo jėga, bet ir dabar jos, atrodo, paka- 
ko. Linksmai šypsodamas kalvis atsisėdo priešais Uvį. Jo veidas 
buvo patamsėjęs nuo giliai raukšlikėse įsiėdusių suodžių, skruostai 
paraudonavę nuo ugnies ir midaus... Šiai silpnybei auksinių ran- 


* Apie tai skaitykite Skomanto knygoje “Ventės kalvis". 

kų kalvis niekad negebėdavo atsispirti. Nusišypsojo ir Žybarto sū- 
nus. O laikas, kurį jiedu praleido Rygoje, bandydami prasibrauti 
į kalavijuočių ginklų kaldinimo dirbtuvę, juodu dar labiau suar- 
tino. 

- Vyras... - stebėdamasis nutęsė senis. - Ehe! Dar sutvirtėjai... 

Kernius jau keletą mėnesių gyveno Mindaugo pilyje. Žybar- 
tas paskolino jį, kad apmokytų jaunus Vilniaus pilies kalvius ap- 
doroti plieną. 

- Pasakok, Kerniau, - paragino Mindaugas. 

Kernius palingavo galvą. Šypsena jau buvo dingusi - į Uvį žvel- 
gė susirūpinusios, pavargusios akys. Senis, matyt, atėjo tiesiai iš 
dirbtuvių. 

- Tai štai, vyruti. Blogai... - apsidairęs pasislinko suolu arčiau 
Uvio. - Didelis darbas tavęs laukia, ar žinai? 

Uvis papurtė galvą. 

Kalvis sutriko, supratęs, kad ne nuo to pradėjo. 

- Ėė... tai klausykis. Gėriau, vadinasi, aš su tokiu švabu Ry- 
goj, vienoj tokioj užeigoj. Reiškia prieš kokias... ėė, devynias die- 
nas. Buvau nukakęs, nes mums vario prireikė. Na, ir norėjos pa- 
žiūrėt, ką teutonai beveikia. Tad gėriau, vadinasi, toj smuklėj, kur 
ant lentos meška nupaišyta. Žinai, kur už tos Jono bažnyčios... 

Uvis nepritardamas pakraipė galvą. 

- Tos užeigos savininkas dabar kitas, ne Kuopis, užtat ten ir 
ėjau, - pridūrė Kernius, nujausdamas, kad Uvis galvoja, jog Kernių 
galėjo atpažinti ir išduoti Ordinui. Tokią sumaištį jiedu tada Ry- 
goje buvo sukėlę! 

- Taigi ir savininkas kitas, ir midus prastesnis. Bet aš ne apie 
tai. Pasirodo, tas knechtas, su kuriuo pradėjau gurkšnoti, pas patį 
Ordino didįjį magistrą tarnauja. Pasigyrė, kvaila galva, o aš ir su- 
klusau... Aha, manau, gal išplepės ką nors svarbaus. Tu mane pa- 
Žįsti, į mane nesigiriant, kaip į kiaurą rėčką... Puoliau, vadinasi, 
Ji girdyti! Tai tu klausyk, Uvi, ką anas švabas girtas išplepėjo. Sako, 
dabar jie ruošiasi vienu kirčiu pabaigt ir su žemaičiais, ir su lie- 
tuviais. Atplaukia galybė kariuomenės iš Teutonijos, bet tai dar 
ne viskas... Svarbiausia šit kas - jie baigia susitarti su Naugardu! 

Kalvis nutilo, atgaudamas kvapą, ir Mindaugas pasilenkė į priekį: 

- Mes panašių žinių gaunam iš rusų. Iš Polocko. 

- O kad pasiuntiniai buvo prieš porą dienų atvykę, savo aki- 
mis mačiau, - pridūrė Kernius. - Tiesą sakant, maža kas ten pro 
tą Rygą prakeliauja. Ne ką ir tėmijau. Bet tas knechtas, kurį su- 
tvarkiau, gėrimus magistrui ant skobnio neša. Ir nešė, kai anie 
šnekėjosi. Pasirodo, Ordinas siūlo sudaryti sąjungą prieš mus. Su 
Didžiuoju Naugardu! Supranti, ką tai reiškia, Uvi? 

Kernius pritilo ir atpakalia ranka nusišluostė ūsus. 

- Blogai reiškia... - tyliai tarė Uvis. - Ar jau sudarė? 

- Dar ne! Dar ne visai! Čia ir yra visas svarbumas. Užtat su- 
tarė, kur susitikti. Būtent Pskove. Tą tas knechtas gerai žinojo. 
Sakė, riktigen pliac finden in Pleskau. O Pleskau teutoniškai - Psko- 
vas. Taigi susitikt turėsią Pskove, vidurkely tarp Rygos ir Nau- 
gardo, lygiai po keturių savaičių. Vadinasi, jau po nepilnų trijų... 
Atvyksią abi pusės su dovanom, ir būsiąs gal pats magistras ar jo 
patikėtinis, o iš rusų... berods jųjų kunigaikštis ar jo sūnus... 

Dar kartą giliai atsidusęs, Kernius pridūrė: 

- Ką tas vokietis dar vebeliojo, nebesupratau, be to, tuoj ir 
užknarkė nabagas. Bandžiau dar jį žadinti, bet kur tau! Anei krust. 
Kaip negyvas. 

Kernius nutilo, ir visi, esantys menėje, tarsi kažko laukė. Gal 
laukė, kad Uvis ką nors pasakytų? 

- Po keturių savaičių? - pasitikrino Uvis. - Tai išeitų, kad ren- 
giasi dar šios Žiemos žygiui. 

- Ne kitaip. Ir paspirties iš Teutonijos jie laukia Rygoje ru- 
dens pradžioj. Laivais atplauks. Su pirkliais kalbėjau. Tie, kurie 
atplauks, sako, žemaičių žemes dar sėdėdami Teėutonijoj dalija- 
si. Tai va! Bet, manding, jie dar pasprings! Žemaičiai nelauks kaip 
skerdžiamas meitėlis peilio. Va čia ir pats galėsi padėti. 

- Iki Žiemos pasiruošim... - tyliai, bet tvirtai tarė Uvis. 

- Žinoma, jūs nepasiduosit, Ventės riki, - taip pat tyliai pri- 
dūrė šalia stovintis Mindaugas. - Bet ne apie tai kalba tavo kal- 
vis Kernius. Reikia pradėti gintis dar prieš jiems išžygiuojant. 

Uvis sutrikęs pažvelgė į Mindaugą. Tas nusišypsojo: 

- Tokia gynyba geriausia, Žybarto sūnau. Štai čia tu ir galėsi 
padėti. 

- Tokiam reikalui pats geriausiai tinki! - įsiterpė Kernius. - Kaip 
aš tada iš tų nelabųjų būčiau ištrūkęs, jei ne pats? Kaip į dirbtu- 
ves būčiau patekęs? Ee? Sumanaus žmogaus reikia, sako švie- 
susis kunigaikštis. O aš jam ir sakau - sumanesnio už jaunąjį Ventės 
rikį vargu ar rasi. Vargu. Būtume siuntę žygūną tavęs pakviesti, 
bet pats atjojai. Vadinasi, dievai nori, kad to reikalo imtumeisi. 

- Kokio reikalo? - vis dar nesuprato Uvis. 

- Tai va! - suraukė antakius senasis kalvis. - Tu paklausk sa- 
vęs - ką reikia daryti, jei du galvažudžiai baudžiasi tave užmušti? 

- Reikia jiems sutrukdyti! - tvirtai tarė Uvis. 

Kernius pakėlė akis į Mindaugą ir, nors tiršti ūsai slėpė jo bur- 
ną, buvo matyti, kad jis šypsosi. 

- Teisingai, - patvirtino Mindaugas. - Mes ir stengsimės tai pa- 
daryti. Įvairiais būdais. Bet tavo būdas bus svarbiausias, nes jei 
sutinki, tu vyksi tiesiai į Pskovą. Ar sutinki? 

- Kad aš... - Uvis pamąstė. Reikalo svarbą jis įvertino, tačiau 
tevas nieku būdu nesutiktų, jei jis priimtų įsakymą tiesiai iš Min- 
daugo. - Aš turiu pasitarti su tėvu, šviesiausias kunigaikšti. 

Mindaugas kilstelėjo antakius. Jis pagavo lengvą priešiškumo 
gaidą jaunojo Žemaičio balse. 

- Įsakyti tau negaliu, - tarsi atspėjęs Uvio dvejonių priežastį, 
tarė Vilniaus valdovas. - Ne dėl savęs juk siūlau. Dėlei jūsų pa- 
čių apsaugos. - Jis pasisuko į šalia sėdintį Vykintą. - Todėl ir pa- 
sikviečiau garbųjį Vykintą, kad jis nepamanytų, jog bandau vi- 
lioti jo krašto rikius. Prašau tarti Žodį... 

Vykintas atsikrenkštė. 

- Reikalas rimtas, - nedvejodamas pritarė jis. - Čia turėtume 
veikti išvien. O dėl tavęs aš sutikau, nes Žinau, kad teutoniškai 
moki kaip niekas kitas iš mūsų. Ir rusiškai susigraibai. 

- Jei valdovas pritaria... - Uviui tarsi akmuo nusirito nuo šir- 
dies. - Tada viskas aišku. Sutinku. Bet ką turėsiu padaryti? Ir kaip? 

- Ką turėsi padaryti, jau žinai. Mes privalome suardyti sutar- 
tį tarp Ordino ir Naugardo. O kaip? - Mindaugas skėstelėjo ran- 

kom. - Kernius man tvirtina, kad esi reto sumanumo... Vilties yra, 
nes naugardiečiai ir teutonai vieni kitų nekenčia ir vieni kitais 
nepasitiki. Jei ne mes, jie seniai vieni kitiems gerkles būtų per- 
krimtę. Bet dabar, kaip matai, abu grobio pasigviešę. 

- Neišdegs, po perkūnais! - suniurzgė Kernius. 

- Reikia stengtis, kad neišdegtų, - tęsė Mindaugas. - Ir sten- 
giamės. Siunčiam žmones į Didįjį Naugardą. Polockas jau mūsų 
pusėje. Kitus žingsnius esame numatę. Bet štai, jei galėtume jiems 
sumaišyti putrą pačiame Pskove! Tada, kai jie susitiks ir bandys 
susiuostyti dėl sutarties. Bet kaip? Svarbiausia - nei viena, nei 
kita pusė neturi suvokti, kad čia lietuviai jiems kenkia, nes tai 
juos tik dar labiau sujungtų. Ir jokiu būdu neturėtų sužinoti, jog 
čia aš įveltas. Duosiu tau Pskove nukalto sidabro, duosiu ir vo- 
kiškų pinigėlių, galėčiau pasiūlyti ir vyrų, bet manau, geriau te- 
gu būna žemaičiai. O kaip tas jų derybas sutrukdyti, turėsi nu- 
spręsti pats, savo galva. 

Uviui tarytum kažkieno ranka užgniaužė gerklę, atrodė, jog 
ir kvėpuoti tapo sunku. Mintys tokiu būriu grūdosi galvon, kad 
negalėjai jų sudėlioti į tinkamas joms vietas, tačiau Mindaugas, 
Vykintas ir Kernius laukė. Reikėjo ką nors atsakyti. 

- Taip. Sutinku, - tarė jis ir pats nustebo, kaip ramiai sugebė- 
jo tai pasakyti. - Dėkoju už pasitikėjimą šviesiausiajam kunigaikš- 
čiui ir tau, valdove, - linktelėjo Vykintui. - Sidabras pravers, o 
vyrų parinksiu Ventėje. Juk su dideliu būriu ten nevyksi. 

- Teisingai. Tu kalbi teutoniškai. Kernius man pasakojo, kaip 
juos apgavote Rygoje. Pskove dabar vokiečių daug. Pirmiausia 
sužinok, kas ten vyksta... Jei atrodys, kad aš galiu kuo padėti, duok 
žinią... Tačiau tenai teks tau manytis vienam. 

- Pasistengsiu. 

- Stengtis privalome. Jei visi stengsimės, tai ir dievai mūsų ne- 
apleis. Tai štai, būsime ir sutarę. - Mindaugas pliaukštelėjo del- 
nais, tuo ženklindamas pasitarimo ir pokalbio pabaigą. 

Uvis atsistojo ir nežymiai linktelėjo. 

- Prieš išvykdamas užeik pas iždininką, - priminė Vilniaus ku- 
nigaikštis. 


4() 


Zvhartaičiai išjoja 


ai keturi raiteliai įlėkė į Ventės pilaitę, iš visų kampų 
pasigirdo džiaugsmingi sveikinimai. Pribėgęs Dauba- 
ras pirmas apkabino brolį. Uvis, vos nulipęs nuo žir- 
go, pajuto įdėmius aplinkinių, ypač jaunų merginų, be- 
sisukinėjančių kieme ir besikuždančių, žvilgsnius. Tokio dėmesio 
ir pagarbos jis anksčiau nesusilaukdavo. Uvis iš pradžių trupu- 
tėlį sutriko, tačiau, pastebėjęs gudriai primerktas vyriausiojo brolio 
akis, suprato šio dėmesio priežastį."Išsiplepėjo, žaltys!" 

- Įšsiplepėjai? - ūmai paklausė. - Pasakei joms, kad... 

- Ugi prasitariau netyčiom... - skėstelėjo rankomis Daubaras, 
nesitikėjęs tokios staigios, stačiokiškos Uvio kalbos. - Pagaliau 
juk ne aš tave paskyriau. Tėvas! 

Vidurinysis Zybarto sūnus pažvelgė į išsišiepusį brolį ir iš karto 
atlyžo. Tas milžinas visad linksmas kaip mažas vaikas! 

- Jei taip nori, tai žygiuok paskui mane! - nusprendęs viską 
nuleisti juokais, pamojo “Griaumedžiui" ir, užvertęs galvą bei su- 
nėręs už nugaros rankas, tvirtu žingsniu patraukė į rūmą. 

Nors už pilies vartų jis jau buvo viešai pripažintas jos valdo- 
vu, įžengęs vidun vėl tapo Žybarto sūnumi. Reikėjo pasitarti su 
tėvu, ir šį kartą tartis bus nelengva. Prie skobnio menėje, kaip ir 
prieš išvykstant į Vilnių, sėdėjo Zybartas, Lygeikis, o priešais juos 
- Einius, Daubaras, Sirputis ir Uvis. Uviui baigus pasakoti, stojo 
ilga tyla. Uvis manė, kad pasipils klausimai, tačiau jų neatsira- 
do. Visi čia buvo kariai, ir visiems tapo aišku, kad kitos išeities 
nėra. 

- Juk nevyksi vienas? - nepakeldamas akių, paklausė senasis 
pilies šeimininkas. 

- Aš prašysiu Daubaro. Na, gal dar vienas ar du kariai. Kas 
geriau mokės rusiškai. 

Daubaras pasimuistė ir atsiduso. Dideliu pritarimu to nebu- 
vo galima laikyti. Ir tėvas, ir Uvis pakėlė į jį akis. 

- Ugi pagalvosiu, - lėtai tarė Daubaras. - Pagalvosiu. 

Einius, jauniausias sūnus, šį kartą sėdėjo visas įsitempęs, ne- 
siryždamas kažko pasakyti. Nors nuo pat vaikystės likimo nu- 
skriaustas, truputį raišas ir silpnos sveikatos, jis slapta visuomet 

trokšdavo prilygti broliams. Artimieji niekuomet neparodydavo 
jaučią Einiaus širdgėlą, tuo labiau, kad jis pats visuomet dėda- 
vosi tvirtu vaikinu, neretai bandydamas atsigriebti kandumu ir 
pašaipa kitų atžvilgiu. Šiaip jis buvo itin nuovokus ir stengdavo- 
si įgyti kuo daugiau žinių, išmokti svetimų kalbų. Kai Uvis grįžo 
iš teutonų nelaisvės, tuoj iš jo pramoko šnekėti vokiškai, truputį 
rusiškai. Be to, jis neklysdamas tardavo sėlių, kuršių, žiemgalių 
žodžius, mokėjo mėgdžioti įvairių gyvūnų balsus. O kada Ordi- 
no broliai buvo pagrobę jo motiną ir seserį, pats buvo patekęs į 
Ordino pilį prie Dauguvos, kur ne tik atrado senolio Žvelgotės 
lobį, bet per tą mėnesį, praleistą Dignojos pilyje, visai pakenčia- 
mai susišnekėdavo vokiškai su sargybiniais ir kariais.* 

O kai išrinktas rikiu Uvis išvyko pas Mindaugą, ši graužatis 
dar sustiprėjo. Negi jis, aštuoniolikmetis vaikinas, taip ir liks vi- 
suomet globojamas vyresniųjų brolių?.. Jis, kuris atrado lobį, pa- 
dėjusį išgelbėti motiną ir seserį? Uvis dabar juk aiškiai pasakė - 
vyks dar vienas ar du kariai. O gal Uvis paims ir jį kartu? 

- Aš taip pat keliausiu, Uvi. Gerai? 

Išgirdęs jo balsą, Uvis nustebo. Pažvelgęs į jaunėlį, pamatė 
kupinas ryžto akis. “Gerai?" nuskambėjo kaip maldavimas. Uvis 
linktelėjo. Siaurą Einiaus veidą išplėtė dėkingumo šypsnys. 

Kai išėję iš kambario Uvis ir Daubaras liko vieni, abu su- 
stojo ir persimetė Žvilgsniais, tarytum kalbėdamiesi be žodžių. Uvis 
suprato, kad Daubaras Mindaugo didžiuoju kunigaikščiu nepri- 
pažino ir jokių jo įsakymų vykdyti nenori. Tačiau Daubaras savo 
ruožtu žinojo, kad Uvis, kartą pasiryžęs, vis vien keliaus. “Gal 
taip ir reikia, - mąstė jis. - Jei priešai vienijasi, gal išties reikia ir 
mums veikti kartu... Be to, niekad sau neatleisiu, jei man besė- 
dint namie kas nors atsitiktų Uviui.“" 

Uvis su viltimi laukė vyriausiojo brolio atsakymo. 

- Žinoma, nepaliksiu tavęs, vilkiūkšti. Keliausim! - atsiduso 
milžinas ir valiūkiškai pamerkė akį. 

- Tu juk supranti, Daubarai. Taip reikia. 


* Apie tai pasakojama Skomanto apysakoje “Užkeiktas lobis". 

“Taip reikia," - nuskambėjo Daubaro mintyse. Uvis visuomet 
tvirtai tardavo tuos žodžius. Gal iš tiesų jis vertas būti Ventės ri- 
kiu? 

Dabar abiems tapo lengviau. Susitarta, ir baigtas kriukis. 

- Manai, aš tau leisiu tą sidabrą vienam išleisti Pskove! - pa- 
juokavo Daubaras. - Kiek, sakei, davė? 

- Dešimt svarų rusiško ir šešis vokiško. 

- Oho! Trisdešimt gerų Žirgų galima įsigyti! Prisiplėšė jau kaip 
reikiant lietuvių valdovas. Šešiolika tai šešiolika. Ugi midui tik- 
rai užteks... 


„ Vos Gailė sužinojo, kur broliai išvyksta ir kokiu tikslu, apsi- 
verkusi nubėgo pasiguosti pas vyresniąją seserį. 

Junda, kaip visad tvirta ir nepažeidžiama, stovėjo už kluono. 
Svirtimi įtempė plieninį kryžlankio lanką, pakėlė ginklą ir, atro- 
dė, netaikydama paleido strėlę į toli stovintį skydą. Šūvis buvo 
taiklus. Junda paėmė kitą strėlę. 

Tai buvo mergina-siena, nuo kurios lyg nuo akmens atšokda- 
vo visų vyrų žvilgsniai... Nors dvejais metais vėliau gimusi už brolį 
Daubarą, ji būvo Žybarto vaikų širdis. Anksčiau, kai visi buvo 
dar maži, vaikai bėdai ištikus pirmiausia lėkdavo pas Jundą, o 
tik paskui pas motiną, tėvą... Turbūt todėl, kad ši ori, kūnu ir dvasia 
stipri mergina visuomet tapdavo dar tvirtesnė su silpnesniais, tikra 
jų užuovėja. 

Jos taiklumui leidžiant strėles niekas negalėjo prilygti Ven- 
tės apylinkėse, visoje Žemaitijoje, o gal ir toliau. Niekas nešau- 
dė taikliau už ją. Nuo tos dienos, kai savo ranka nušovė savo 
sužadėtinį Tolvaikį, Junda nesiskyrė su kryžlankiu.* 

Prisimerkusi vėl nusitaikė, kai visai šalia išgirdo graudų kūk- 
čiojimą: 

- Junda! 


* Apie nenusisekusias Jundos vestuves pasakoja Skomanto apysaka “Atpildo 
strėlė". 

Pasukusi galvą, pamatė veik dešimčia metų jaunesnę, apsiaša- 
rojusią sesutę. Gailė apkabino ją ir, būdama gerokai žemesnė, 
įrėmė kaktą į vyresnės sesers petį. 

- Tu Žinai, jie visi rytoj rytą išvyksta į rusų žemes. Uvis, Dau- 
baras ir Einius... - Ji dar garsiau sukūkčiojo. - Ir tik trise. O juk 
ten priešai! Einius sako, kad tai labai svarbu. Kad turės ten kaž- 
ką susekti, kad ten turi atvykti kažkokie kalavijuočiai. O Praam- 
žiau, O švenčiausioji Mergele Marija, padėkite! Junda, ką dary- 
ti, gal reikia pakalbėti su Uviu? Gal kas nors kitas gali ten vyk- 
ti?.. Aš taip bijau dėl jų! Kad tu žinotum, kaip man neramu! 

Jei Gailė kreipėsi ir į lietuvių, ir į krikščionių dievus, vadina- 
si, naujienos išties buvo baisios. Patekusi į teutonų nelaisvę, Gailė 
kartu su motina kelis mėnesius praleido Kuoknesės pilyje, kur 
vienuoliai papasakojo jai apie Dievo motiną, mokančią užtarti 
visus, kas tik jos paprašo. 

- Nusiramink, jaunute, - paglostė jos virpančius pečius Jun- 
da. - Nieko juk dar neatsitiko, tiesa? Juk jie vyrai! O vyrai žino, 
ką daro. Be to, jei iškeliauja tik trise, vadinas, ir bijoti neturi ko. 
O jei taip, tai ir tau nėra ko sielotis. 

Truputį sugėdinta Gailė nusišluostė ašaras ir nusiramino, ta- 
čiau savo nerimu užkrėtė Jundą. Todėl vos tik sutikusi savo bro- 
lį, Junda iškart paklausė: 

- Kodėl nesakai niekam, kur vyksti? Visa pilis kalba, kad jūs 
kažkur išjojat! 

- Atleisk, - sutriko Uvis. - Nemaniau, kad tave labai pradžiu- 
gins ta mūsų kelione. Todėl ir neskubėjau. Reikalas per daug rim- 
tas. 

Tuščiame namelyje kalvės pašonėje Uvis trumpai atpasakojo 
pokalbį Mindaugo pilyje ir liūdnai baigė: 

- Kalavijuočiai rengia didžiulį puolimą. Žemaičiai turi būti pa- 
siruošę viskam. Kitaip pražūsime... O aš pabandysiu jiems sutruk- 
dyti. 

- Aš vyksiu kartu, Uvi! - ramiai tarė Junda. 

Jos žvilgsnis liudijo, jog ji apsisprendusi. Ne pirmą kartą ji iš- 
siruošia į žygį drauge su vyrais. 

- Bet, Junda, šį kartą, pati supranti... - Uvis nutilo, nežinoda- 
mas, kaip paaiškinti šios kelionės pavojus. 
- Ar tau gerų šaulių šį kartą nereikės? 

Brėško rytas. Krepšiai su maistu, drabužiais, ginklais ir šešio- 
lika svarų rusiško bei vokiško sidabro jau kabojo ant žirgų. 

Išvykstantys stoviniavo prie vartų, vis dar delsdami. Išlydėti 
jų sukilo didžioji dalis pilėnų. 

Viskas vyko tylomis. Niekas garsiai nekalbėjo. Gailė, priėjusi 
prie Uvio, užkabino jam ant kaklo gerai išdirbtos elnio odos pa- 
saitėlį, kokius tik ji viena mokėdavo pinti. “Turbūt visą naktį dir- 
bo“, - dėkingas pagalvojo Uvis. Dar metusi žvilgsnį į Daubarą, 
Einių ir Jundą, ji greitai nusisuko, kad vėl nepravirktų. 

Medeina palaimino savo vaikus. 

- Tai aš patariau Jundai joti kartu,- pusbalsiu tarė ji Uviui. - 
Jos strėlė jus išgelbės. 

Junda, Daubaras ir Einius jau paragino savo žirgus. Paskuti- 
nis pavadį truktelėjo Uvis. Prie nuleistų vartų, nestabdydamas žir- 
g0O, jis per petį pažvelgė į tarytum sustingusius - Gailę, ją viena 
ranka apkabinusią motiną ir už jų stovintį liūdnai besišypsantį tėvą. 

Mažas būrys risčia išjojo iš Ventės. Paskui, gerokai nutolę nuo 
pilies, jie paragins savo žirgus. O kol kas juos stabdė nenoras iš- 
siskirti su gimtine. 


Keturi sušlapę iki paskutinio siūlelio raiteliai skubėjo perkirsti 
nematomą sieną, skiriančią Žemaitiją nuo Livonijos ordino už- 
kariautų latvių žemių. Tiesa, Daubaras pasiūlė šią naktį praleis- 
ti dar Lietuvos pusėje, tačiau Uvis buvo nusiteikęs laimėti dau- 
giau laiko ir greičiau pasiekti Pskovą. Saulėlydis buvo dar toli, 
tad raiteliai galėjo spėti su šviesa nusigauti iki Skovės kaimo, kur 
dabar leido dienas jo senas draugas žiemgalis Zervis, prižiūrin- 

tis savo motinos ūkį. Todėl ir ragino žirgus, nekreipdami dėme- 
sio į pragarišką liūtį. 

Prieš keliolika metų Zervio tėvai gyveno tolokai į vakarus nuo 
čia, netoli Mežuotnės pilies, bet Ordino žygių, nusiaubusių visą 
Mežuotnės apskritį, metu jo tėvas ir vyresnieji broliai žuvo. Zervis 
su motina kurį laiką dar slapstėsi mažuose miškų kaimeliuose, 
tačiau ir ten juos pasiekė Ordino kalavijas. Tik Uvio dėka jie tada 
išvengė vergų likimo. Po to Zervis su motina rado prieglobstį sėlių 
gyvenamuose plotuose. Šios žemės taip pat priklausė Ordinui, 
tačiau sėliai beveik nesipriešindami leidosi pakrikštijami, todėl 
ir Ordinas čia elgėsi ne taip nuožmiai, kaip Žiemgaloje. 

Zervis vos įstengė suvaldyti džiaugsmą, pamatęs Žybartaičius. 
Kai tik galėdavo, jis atvykdavo į Ventę, be to, kelis kartus daly- 
vavo Uvio žygiuose. Ir vis sugrįždavo, nes reikėjo padėti moti- 
nai. 

- Dievai mus laimina, ne kitaip! - vis kartojo Zervis, šypsoda- 
masis savo senam bičiuliui. Rudos jo akys žvilgėjo tikru džiaugs- 
mu. - Dar tik vakar buvau besiruošiąs į Žemaitiją, o štai šian- 
dien tu ir čia. Bet toks rimtas! Gal Ventėje kas nutiko? 

- Namiškiai sveiki, nelaimių lyg ir nebuvo, - tarė Uvis savo 
bičiuliui. - Tačiau reikalas rimtas. 

Jis keliais žodžiais išdėstė savo kelionės tikslą. Iš Zervio iš- 
raiškos tapo aišku, kad ir jis mielai prisidės. 
greitakalbe išbėrė jis. - Prisidėčiau prie jūsų ir taip, o jei tokia 
svarbi priežastis, tai net kalbos būti negali. Prisidėsiu! 

Nors ir kukliai, bet svetingai priėmė žemaičius visa Zervio šei- 
myna. Tuoj buvo pasirūpinta juos pamaitinti, Žirgus pašerti ir pa- 
ruošti vietą nakvynei. Nusikamavę žirgai ir nuvargę Žmonės jau 
miegojo, o Uvis vis dar klausinėjo Zervio, kaip gyvena žmonės 
šiame Livonijos pakraštyje. Jiedu sėdėjo prie laužo ir žvelgė į ugnį, 
o Zervis aiškino, kad Ordinui valdant nieko gero nelauk. Tiesa, 
derlius šįmet buvo neblogas - atidavus Ordinui prievoles, dar ir 
sėliams liko. Tačiau tai reiškė, jog Ordino pilyse prisipildė aruo- 
dai maitinti kariaunai, o daržinėse susikaupė pašaro kalavijuo- 

čių žirgams. Patys kalavijuočiai pastarosiomis savaitėmis tapo įta- 
resni. Prieš kelias dienas liepė surašyti, kiek dar apylinkėse yra 
likę rusų tikėjimo žmonių. Kas jiems pasakys! Žinia, prieš užplūs- 
tant teutonams, kai kurie sėliai išties buvo priėmę Rytų krikštą. 
Tačiau, matyt, tas krikštas nelabai prigijo, nes sėliai lengvai jo ir 
atsisakė. Nesipriešino ir naujam Vakarų krikštui. Viskas tarsi dėl 
akių, tarsi koks žaidimas. Ordinui svarbu tik tiek, kad duoklės 
būtų atiduotos. Todėl keista, kad jiems vėl rusų tikėjimo žmo- 
nės parūpo! Ir šiaip dabar kažkoks sujudimas žemėse prie Dau- 
guvos. || 

- Ką tu manai apie tą sujudimą? - paklausė Uvis. - Kokia ga- 
lėtų būti jo priežastis? 

Kurį laiką žiemgalio veide nebyliai žaidė laužo metami gels- 
vi atšvaitai. 

- Senieji sėlių žyniai šneka, kad daugėja ženklų, jog bus dide- 
lis karas, - atsiduso Zervis. - Bet Žyniais čia dabar daug kas ne- 
betiki. Sėlių dievai kautis prieš teutonus juk nepadėjo... O gy- 
venti žmonėms reikia. Labai negeras ženklas, kad dabar vokie- 
čiai vis daugiau sėlių ima į savo kariuomenę. Vadinasi, pradeda 
jais pasitikėti! Kas dar baisiau, girdėjau, kad jau ir žiemgalius ra- 
gina stoti. Ir tokių, deja, net tarp Žiemgalių pasitaiko. - Zervis 
nusvarino galvą. Jis buvo mirtinas vokiečių priešas, ir tai, kad jo 
gentainiai galėtų stoti priešo pusėn, jam buvo nesuprantama. - 
Žinoma, jų nedaug, o tokių, kurie gviešiasi pasiplėšti, juk visose 
gentyse būna, - tęsė jis. - Čia, pasienyje, vokiečiai labai bijo lie- 
tuvių žvalgų. Džiaugiuosi, kad jums pavyko nepastebėtiems pra- 
smukti. 

- Mes per Žiemgalą jojom, - paaiškino Uvis. - Ten jie men- 
kiau saugo. 

Zervis priėjęs padėjo Uviui ranką ant peties: 

- Eime į vidų. Rytoj iš pat ryto išjojam. Ir man, ir tau pamiegoti 
reikia. 

Zervio motina pasistengė, kad ryte viskas būtų sutvarkyta ir 
žemaičiams teliktų atsikėlus nusiprausti, pasistiprinti prie apkrauto 
pusryčių skobnio ir šokti ant sočiai avižomis pašertų Žirgų. 

Dabar žvalgų būrys atrodė visai kitaip. Jei vakar lėkė triukš- 
mingai, šūktelėdami vienas kitam, lenktyniaudami, tai šiandien 
laikėsi vienodo greičio, jojo susikaupę ir tylėdami, tarsi bijoda- 
mi, kad koks krūmas ar medis neišgirstų lietuviškos jų šnektos. 
Kraštas buvo svetimas, tad visų akys lakstė į šonus, pasiruošu- 
sios kiekvieną akimirką išvysti priešą. 

Vis viena buvo nutarta joti dienomis, o naktimis ilsėtis. Jei 
kas pastebėtų juos naktį slenkančius it vagis, įtarimus išsklaidyti 
būtų nepalyginamai sunkiau. 

Priekyje jojo Uvis su Zerviu. Bent iki Dauguvos Zervis ne- 
blogai pažino vietovę ir galėjo vesti šunkeliais. Voros gale šuo- 
liavo Daubaras ir Einius, o vidury - Junda. Visi apsirengę papras- 
tais, nekrentančiais į akį rūbais, pagal kuriuos galima buvo spręsti, 
kad jie vidutinio turtingumo pirkliai. Gal tik Junda truputį išsi- 
skyrė iš kitų savo gerai pasiūta beveik vyriško sukirpimo apran- 
ga. Jei tektų aiškintis, buvo sutarta, jog ji pasivadins Daubaro žmo- 
na. Tai Daubarą nuteikė taip linksmai, kad jis kurį laiką, vien pa- 
žvelgęs į sesers pusę, delnu užsidengęs burną, suprunkšdavo. Savo 
pirklystei įrodyti jie turėjo vos kelis dar Ventėje paskubomis su- 
rištus kiaunių kailiukų pundus. Tiesa, šešiolika svarų sidabro būtų 
liudiję, kad jie keliauja ne tiek parduoti, kiek pirkti. Labiau ne- 
gu apranga akį vėrė jų geri žirgai ir tai, kad raiteliai buvo neblo- 
gai ginkluoti. Visi prie diržų turėjo ilgus kovos peilius. Uvis bei 
Zervis buvo prie balnų prisitvirtinę kalavijus ir dar po lanką su 
strėlėmis. Lanką persijuosęs per nugarą gabenosi ir Einius. Už 
Daubaro nugaros kyšojo prie jo sunkiasvorio žirgo balno pritvir- 
tintos trys trumpakotės ietys, be to, už diržo, be peilio, buvo už- 
kištas ir plačiaašmenis kovos kirvis. Labiausiai krintantis į akį 
ginklas, Jundos plieninis kryžlankis, buvo apdengtas balno gūnia. 
Taip atrodė žemaičių būrys, žiūrint iš šalies. Nors keliaujantys 

pirkliai visad būna ginkluoti, tačiau budrią akį vargu ar sugebė- 
tų apgauti. Ginklai, o tuo labiau žirgai bei visa raitelių laikysena 
bylojo, kad didesnę dalį savo gyvenimo šie jaunuoliai ir mergina 
praleido balne, o ne turgavietėse. 

Todėl ir jojo jie itin atsargiai, vengdami didesnių gyvenviečių 
ir maldaudami dievų nesutikti didesnio kalavijuočių būrio. Ne- 
toli buvo Kuoknesės pilis, todėl reikėjo saugotis, kad jų Žygis ne- 
sibaigtų, vos prasidėjęs. 


pie vidudienį Žybartaičiai perplaukė Dauguvą ir toliau 
jojo kitu šios plačios upės krantu prieš srovę. Keletą 
kartų teko sukti lanką pamiškėmis, išvengiant prie kai- 
mų plytinčių atvirų laukų. Nors jodavo šunkeliais, o kar- 
tais braudavosi per tankmę be jokio tako, žirgai laikėsi gerai. Tik 
Daubarui ėmė trūkti kantrybės. 

- Ugi kiek ten jų galėtų būti! - nepatenkintas murmėjo jis, kai 
jiems vėl teko gaišti laiką, aplenkiant nedidelį kaimelį. - Jei keli 
nupiepę vokietukai ir atsirastų, tai tik rankai pamankštinti. 

- Nebūk mažas vaikas! - sudraudė jį Junda. - Mūsų darbas 
Pskove, o ne čia. O gal jau pamiršai? 

Daubaras daug ką galėjo pakęsti, tik ne Jundos motiniškus 
pamokymus. Jis sukando dantis, kad netyčia nenusikeiktų, ir to- 
liau jojo nepraverdamas burnos. 

Dešiniuoju Dauguvos krantu jie pasiekė Aiviekstę ir pagal jos 
tėkmę pasuko į šiaurę. Per visą tą dieną, neskaitant kelių sėlių 
ir latgalių kaimiečių, kurie, išvydę ginkluotus Žmones, sprukda- 
vo į krūmus, jie nieko taip ir nesutiko. Vakarop pasiekė pelkė- 
tus miškus, o prieš sutemstant prijojo didoką ežerą. Krantai bu- 
vo miškingi, žmonių būsto nesimatė. Vieta tiko nakvynei, juo la- 
biau, kad už pirmojo iškyšulio krantas pasirodė esąs smėlėtas. Uvis 
paskyrė Einių sargybiniu, ir netrukus visi sušoko į vandenį. Steng- 
damiesi nekelti per daug triukšmo, vaikinai pirma patys nusiplovė 
kelionės dulkes, po to suvarė į vandenį ir žirgus. Vakaro prie- 
blandoje maudėsi nuogi - Junda paėjusi kiek atokiau nuo vaiki- 
nų, per daug nesivaržydama, paleidusi plaukus, trynė savo bėrio 
nugarą. 

Vakaras pasitaikė šiltas. Jau buvo bepradedą lipti iš vandens, 
kai išgirdo perspėjantį Einiaus švilpimą. Visi puolė prie sudėtų 
krante ginklų ir drabužių. Uvis pirmiausia išsitraukė kalaviją. Už 
j0, suspaudęs kumštyje trumpakotę ietį, aukštoje žolėje pritūpė 
Daubaras. Abu buvo nuogi tarsi naujagimiai, ir jei ne padėties 
rimtumas, būtų galėję vienas iš kito skaniai pasijuokti. Tačiau da- 

vojus, bet pamatė tik, kad į medžių prieglobstį, pagriebęs savo 

kalaviją ir drabužius, bėga Zervis. Vėl švilptelėjo Einius, šį sykį 
dukart trumpai. Tai reiškė, jog reikia būti atsargiems, tačiau gy- 
vybei pavojus negresia. Uvis įšoko į kelnes ir pakrūmėmis nu- 
bėgo į tą pusę, iš kur skardėjo švilpimas. Metęs žvilgsnį, įsitiki- 
no, kad Junda jau spėjo nubėgti prie savo kryžlankio. Tai trupu- 
tį nuramino - dabar bet koks priešas buvo pasiekiamas per du 
šimtus žingsnių. Pamatė Elnių, įlipusį į pievoje augantį gluosnį. 
Jis tūnojo, prigludęs prie pasvirusio kamieno, ir ranka rodė to- 
liau į pamiškę. Uvis pasvarstė, ar tai reikštų, kad jam reikia slėptis 
miške, kai krūmai prasiskyrė ir į ežero pakrantę išėjo aukštas, 
tiesus senis. Jis abiem rankom buvo atsirėmęs į ilgą, už jį patį 
ilgesnę lazdą, per nugarą persijuosęs lanką, pasikabinęs prie diržo 
strėlinę. Aiškiai nesiruošė nei pulti, nei slėptis. Į lietuvius žvelgė 
dvi primerktos, smalsios akys. Balta barzda dengė jo veidą, ta- 
čiau buvo aišku, jog senis draugiškai šypsosi. 

Uvis permetė jį žvilgsniu ir paėjėjo taip, kad atkirstų jam ke- 
lią atgal į mišką. 

- Ist er alein?* - šūktelėjo Uvis Einiui per petį. Jie buvo susi- 
tarę, kad pavojaus atveju stengsis tarpusavyje kalbėti vokiškai. 

- Ja, ja**, - atsakė Einius, ropšdamasis iš savo gluosnio. 

- Aš vienas! Vienas kaip pirštas. O mano vardas - Zakis, - pri- 
sistatė senis. Uviui pasigirdo, kad jis negarsiai kikena sau į barz- 
dą. Kalbėjo jis latgalių tarme. - Negi jus pergąsdinau? Ir kodėl 
vokiškai balbatuojat? Juk jūs Žemaičiai! 

- Ugi nieko tu neišgąsdinai! - paprieštaravo dar besimaunan- 
tis kelnes Daubaras. - Bet ko slankioji pakrūmiais, kai žmonės 
maudosi? 

- Čia mano ežeras! - paprastai atsakė Zakis. - Bet galit mau- 
dytis, kiek patinka. Kaip žemaičiams - negaila. 

Kiekvienas dabar kalbėjo savo tarme, nes, tiesą sakant, ne- 
skaitant kelių žodžių, Daubaras tik žemaitiškai kalbėti ir temo- 
kėjo. O suprasti jis gebėjo beveik visas lietuvių ir latvių tarmes, 
jų išmoko bendruose žygiuose. 

* Ar jis vienas? (Vok.) 
** Taip, taip (Vok.) 

- Pala-pala... - priėjo prie senio Uvis. - Pirmiausia man pasa- 
kyk, iš kur tu sužinojai, kad mes žemaičiai'? 

Senis sumirksėjo gudriomis akimis ir jau garsiai sukikeno. 

- Iš kur? Iš jūsų pačių, iš ko gi kito... - senis mostelėjo į pietų 
pusę, iš kur atjojo Žybartaičiai. - Sekiau, paskui užbėgau už akių. 
Prajojot per žingsnį nuo manęs, ranka galėjau paliesti. Tada ir 
girdėjau... 

Broliai susižvalgė. Rimtas Uvio žvilgsnis liudijo, kad toks at- 
sakymas jam iškėlė naujų klausimų. 

Užbėgai mums už akių? Bėgte? Kai mes raiti? 

Klausimas buvo tikslus. Nors Zakis ir atrodė stebėtinai tvir- 
tas senis, tačiau jam buvo maždaug šešiasdešimt, o gal ir dau- 
giau. Klastą pajuto ir pats Zakis, todėl vėl gavo progą sukikenti. 

- Bėgte? Ne! Luotu. Jūs jojot aplink pelkę, o aš perplaukiau 
tiesiai. Nesistebėkit, aš gyvenu čia jau daug metų ir viską aplink 
pažįstu kaip savo penkis pirštus. Visas pievas iki paskutinės smil- 
gos! - Senis surimtėjo ir apsidairė, tarsi ko ieškodamas. - Gali 
ateiti ir tie kiti. Žinau, kad yra dar du jauni vyrai ir viena aukšta 
moteriškė. O kad pamačiau jus, tai nesijaudinkit. Pro mane čia 
niekas nepraslenka. Čia mano ežeras, mano pelkės. Čia ir Ordi- 
no šunys vengia atjoti. Galite būti ramūs! 

Aiški latgališka Zakio tarmė abejonių nekėlė, ramino ir jo tie- 
sus Žvilgsnis, ir vešli, jau baigianti pražilti barzda, ir netgi lan- 
kas, perjuostas per jo nugarą. Uvis žinovo žvilgsniu įvertino tri- 
mis eilėmis susluoksniuotą medį bei iš džiovintų žarnų nuvytą 
templę: tokiam lankui įtempti reikėjo stiprios rankos! 

- Mes esame prakeliaujantys žmonės... - tarė Uvis jau visai 
taikiu balsu. - O vokiečių tai iš tikrųjų nelabai norėtume sutikti. 
O tu čia vienas gyveni? 

Ramiu Zakio veidu perbėgo šešėlis. 

- Dabar - vienas. Taip. Yra Muižinės kaimas už kelių mylių. - 
Senis mostelėjo ranka į vakarų pusę. - Bet jau už pelkių. O tie 
prakeikti teutonai - dar toliau, Sėlpilyje ir Kuoknesėje... O tu že- 
maitis, bet moki vokiškai. Negi jau ir jūs su tais pragaro šunimis 
susidedat? 

Uvis papurtė galvą. Vien iš senio balso buvo aišku, jog šis apie 
vokiečius negali ramiai kalbėti. 

- Tikrai nesusidedam. Nieku būdu. 

- Veikiau saulė leisis rytuose, negu mes susidėsim su teuto- 
nais, - patvirtino ir Daubaras. 

- Aa, tas tai gerai! Taip ir maniau... Nors čia, tarp miškų, kartais 
nelengva sužinoti, kas pasaulyje dedasi... - Zakis su palengvėji- 
mu atsiduso. Jis kilstelėjo ranką, sveikindamas priėjusį Einių ir 
artėjančią Jundą. Mergina jau suspėjo apsirengti, tik nuo palai- 
dų plaukų dar lašėjo vanduo. Ji nešėsi kryžlankį, tačiau jo templę 
buvo atleidusi. Zakis įdėmiai nužvelgė ginklą ir pritariamai pa- 
lingavo galvą. - Šitą daiktą mergina ir buvo pridengusi. O aš sau 
ir galvoju, kas gi ten po gūnia? Šaut moki? 

Junda nusišypsojo, bet neatsakė. 

- Oi, ji moka! - paskubėjo įsiterpti Einius, kuris didžiavosi sesers 
sugebėjimais kur kas labiau, negu ji pati. - Dar ir kaip moka! 

- Mūsų merginos retai moka. Ką gi, gal žemaičiuose kitaip... 
Tiek to... Ir Žirgai jūsų puikūs. Klausykit, nedaug jums ko galiu 
pasiūlyti, bet žuvienės bus. Ir išsimiegoti vieta sausesnė... Sutei- 
kit garbę, neaplenkit mano būsto! 

Pakvietimas buvo toks nuoširdus, kad Uvis tik iš įpratimo per- 
žvelgė saviškius, kurių veiduose aiškiai atsispindėjo pritarimas. 

- Mums garbė priimti jūsų kvietimą, - linktelėjo galvą Uvis. 

Zakiui patarus, jie supančiojo žirgus ir paliko ganytis vešlioje 
paežerės pievoje. Čia žirgai buvo saugūs, nes vienintelis išėjimas 
prie pievos sausuma buvo netoli Zakio būsto. O tą būstą pasiekti, 
pasirodo, ne taip jau paprasta. Pirmiausia reikėjo paėjėti vos pa- 
stebimu miško keliuku, po to, pasiekus seklų upelį, jo vaga pa- 
sukti į dešinę ir už šimto žingsnių pelkės pakraščiu prisiartinti prie 
tankaus švendryno. Švendrės net Daubarui siekė virš galvos ir at- 
rodė tarsi aklina siena. Tačiau tarp jų nugramzdintais į dumblą 
rąstais buvo išklotas vingiuotas takas. Juo reikėjo eiti žąsele, sau- 

gantis, kad nenuslystum nuo per gerą plaštaką po vandeniu tū- 
nančių rąstų. Už antro posūkio švendrės prasiskyrė ir jie išėjo į 
nedidelę, iš visų pusių aklinai švendrių paslėptą salelę. Augo jo- 
je trys stambiakamienės pušys, o tarp dviejų iš jų stūksojo tarsi 
tiesiai ant žemės užklotas dvišlaitis švendrių stogas. 

- Kukli trobelė, bet gyventi galima! - pasididžiuodamas mos- 
telėjo švendrinio stogo link Zakis. O didžiuotis būta kuo. Po 
švendrių stogu prie pat pušies kamieno buvo durys, už kurių ke- 
li laiptai vedė žemyn. Nusileidus atsivėrė sausa, jauki erdvė. Vietos 
buvo daugiau, negu galėjai tikėtis, o aukščio tiek, kad viduryje 
po kraigu laisvai visu ūgiu galėjo atsistoti net 1 Daubaras. Pa- 
talpos gale buvo didokas, akmenimis apkrautas židinys, šalia jo 
- tvarkingai sukrauti moliniai puodai. Zakis tuoj pat įpūtė iš ža- 
rijų ugnį, kurią spėriai pasigavo beržo tošys ir sausi šakaliai. Su- 
spragsėjo pušinės malkos, ir šoktelėjusi liepsna apšvietė rusvu tri- 
kampiu juos gaubiančius švendrių stogo šlaitus. 

- Kad būtų sunkiau pastebėti dūmus, išvedu juos pro pušies 
drevę, - parodė Zakis savo ugniakurą. - Pušis išpuvusi, o drevės 
vidų ištepiau moliu... 

- Nekviestiems svečiams nelengva jus surasti, - su nuostaba 
pripažino Uviš. - Geresnę slėptuvę vargiai įsivaizduosi. 

Zakis perstatė puodus arčiau prie ugnies ir atsigręžė į Uvį. 

- Gal ir nebloga, - sutiko jis. - O ką darysi, jei net savame krašte 
slėptis tenka... 

Jis pakurstė ugnį, ir netrukus kylantys garai po trobelę pasklei- 
dė gomurį kutenantį žuvienės kvapą. Visi susėdo aplink ugnia- 
kurą. Zakis atsiprašė, kad neturi pakankamai šaukštų, tačiau pa- 
sirodė, kad atsiprašinėti nevertėjo. Kaip prityrę žygūnai, žemai- 
čiai nešiojosi ne tik ginklus. Kiekvienas tuoj išsitraukė ir savo lie- 
pinį šaukštą, tad netrukus įsitikino, jog Zakio žuvienė skaniai ne 
tik kvepėjo. Bevalgant žuvienę užkaito ir vanduo, kuriuo šeimi- 
ninkas užplikino gerą saują čiobrelių. Iš slėptuvės, įrengtos po 
storomis pušies šaknimis, Zakis ištraukė medaus ąsotį karštam 
gėrimui pasaldinti. 

- Pasirodo, kad mes Žemaitijoje klydom, garbusis Zaki, - siurb- 

telėjęs kvapnaus antpilo, pareiškė Uvis. - Mums sakė, kad visa 
Latgala užimta. O pasirodo - ne visa! 

Zakis atsiduso ir nužvelgė susėdusius svečius. Pirmą kartą jo 
ankštoje trobelėje buvo tiek žmonių! Senio akys dabar atrodė šal- 
tos kaip ledas. 

- Čia vokiečio koja neįžengė ir neįžengs! - tvirtai tarė jis. - 
Bent kol aš gyvas. Bet jūs pamatysit, bus laisva ir visa Latgala. 
Ir sėlių žemė. 

- Ir Žiemgala! - kietai pridūrė Zervis. - Ir mes ne visi parsi- 
davėme. Blogai, kad kovėmės pavieniui. Ir net dabar per mažai 
vieni apie kitus žinom. 

Senasis Zakis, žemai nuleidęs galvą, susimąstė. Po to vėl įpy- 
lė visiems karšto antpilo ir ramiu balsu pradėjo pasakoti apie lat- 
galių nelaimę. Panašių pasakojimų ir žemaičiams, o ypač Zerviui, 
praeityje jau buvo tekę girdėti, tačiau šis skyrėsi tuo, kad dar ne- 
turėjo pabaigos, nors pradžia buvo labai panaši. Kai prieš dau- 
gelį metų kalavijuočiai pasiekė latgalių žemes, santaikos šiose že- 
mėse nebuvo. Kai buvo puolami sėliai, jiems nepadėjo latgaliai, 
o kai kalavijuočiai pasiūlė latgaliams drauge pulti Nalšią ir Del- 
tuvą, tai keli jų vadai ėmė ir susigundė. Bet tai buvo galo pra- 
džia. Pirmiausia latgalių netrukdomas Ordinas pasienyje pasistatė 
pilis, o tada pareikalavo, kad latgaliai apsikrikštytų ir mokėtų 
duoklę. Tie, žinoma, nepasidavė, bet jiems niekas nepadėjo, tik 
iš kitos pusės dar užpuolė Polocko kariauna. Zakis tada buvo jau- 
nas vyras, O jo tėvas - vienas iš Latgalos žemės rikių. Kai kiti, 
pralaimėję kelis mūšius, sutiko krikštytis, Zakio tėvas atsisakė. 
Kada kalavijuočiai apgulė ir sudegino jų pilį, gynėjai pasitraukė 
į miškus. Taip tęsėsi ne metus, o dešimtmečius. Miškas juos sau- 
gojo ir maitino. O kalavijuočiams jie nedavė ramybės. Neturė- 
dami pajėgų užpulti kokią nors pilį, jie gerokai apkartino vokie- 
čių gyvenimą už pilių sienų. Kiek susirėmimų būta, dabar sunku 
ir suskaičiuoti. 

Šeima buvo nemaža. Iš pradžių daug kas jiems pritarė, rėmė 
maistu ir vyrais. Tačiau vokiečių į jų žemę plūdo vis daugiau, o 
besipriešinančių gretos neišvengiamai retėjo. Žuvo tėvas ir bro- 

liai. Vienoje vietoje jie ilgai nebeišsilaikydavo. Įsirengdavo tvir- 
toves miškų glūdumoje, bet žiemos metu, kai užšaldavo pelkės, 
būdavo sunku jas apginti. Ir vienąkart, prieš dešimt metų, juos 
apsupo didelis būrys. Daug vyrų buvo nusilpę, kiti sirgo, labai trūko 
maisto. Praradę viltį, dalis gynėjų nusprendė pasiduoti. Zakis ir 
dar trejetas vyrų naktį bandė prasimušti iš apgulties. Tai pavyko 
tik jam vienam. Verkdamas iš bejėgiškumo, jis stebėjo iš miško 
tankmės, kaip pasidavę gynėjai buvo visi iki vieno išžudyti, o ke- 
lios likusios gyvos moterys ir vaikai išvaryti į nelaisvę... 

Ir tada jis atvyko čia. Šias pelkes jis gerai pažino, todėl čia ir 
įsirengė buveinę. Retkarčiais jis lankosi apylinkės kaimuose, ir 
žmonės slapta šelpia paskutiniojo rikio sūnų. Kalavijuočiai šioje 
apylinkėje po du ar tris keliauti privengia - per daug jų negrįžo. 
Zakiui Žmonės perdavė, kad tarp vokiečių sklinda kalbos, jog ši- 
tos pelkės yra prakeiktos. Tas gandas jam padeda. Jeigu vokie- 
čiai įtartų, jog jis Čia vienui vienas su jais kariauja... Dešimt me- 
tų jis laukė stebuklo, bet laukti buvo verta. Jei dabar čia keliau- 
ja Žemaičių žvalgai, tai galima tikėtis pasirodant ir visos jų ka- 
riuomenės! 

Kai Zakis nutilo, pirmas neištvėrė Daubaras. Senio pasako- 
jimas buvo toks nuoširdus, tiesiog širdį veriantis, kad vyriausias 
Žybarto sūnus stuktelėjo alkūne Uviui: “Sakyk ką nors, netylėk 
kaip kelmas!" 

Uvis atsiduso ir pažvelgė į latgalį: 

- Mes lenkiamės prieš tavo išgyvenimus, garbusis Zaki. Deja, 
šiuo metu negalime suteikti daug vilčių. Mes nesame kariuome- 
nės žvalgai, ir bent jau šiais metais neverta tikėtis, kad Žemai- 
čiai pultų Ordiną... Tokios tokelės. 

Zakis nuleido galvą. Patrynė savo kaulėtas, bet dar tvirtas ran- 
kas. 

- Bet jūs keliaujat apsiginklavę. Vadinasi, esama kažkokių rei- 
kalų. Matyt, kažkas vyksta. 

Uvis palingavo galvą. Pasakoti apie jų kelionės tikslą jis ne- 
turėjo teisės. Pagaliau nebuvo ir būtinybės. Juk Zakis tikrai ne- 
galės jiems padėti. 

- Teisingai sakai, šeimininke, - patvirtino jis. - Kažkas iš tik- 
rųjų vyksta. 

- Taip! Aš tą irgi matau. Tamsiais vakarais dažnai nupėdinu į 
kaimus prie Aiviekstės. Ir štai ką sužinojau, kas, manyčiau, jums 
gali praversti. Ordinas dabar ne taip smarkiai engia latgalius, netgi 
žada sumažinti duokles. Bet tai negeros žinios! Iš malonės jie to 
nedaro, čia slypi apgaulė. Ordino šunys kaupia jėgas, stengiasi 
prisivilioti kuo daugiau mūsiškių. Žada mums geresnį gyvenimą 
ir siekia įsigyti kuo daugiau knechtų iš latgalių. Jų šaukliai at- 
vyksta net į atkampius kaimus. Ką tai galėtų reikšti? Maniau, jie 
turi Žinių, kad juos rengiasi užpulti žemaičiai ar lietuviai. Ten, 
girdėjau, kyla toks Mindovė. 

- Vardas jo - Mindaugas! - sujudo Daubaras. - Bet iš jo gero 
nelauk! * 

- Jis sujungė daug Lietuvos žemių, - pridūrė Uvis. - Jėgos jis 
dabar turi, tas tiesa. 

- Va... Tai ir yra svarbiausia! Kad nors jūs susijungtumėt. Jei 
mes būtume spėję tai padaryti... 

Senis nutilo ir įdėmiai pažvelgė į Uvį, po to - į likusius, norė- 
damas įžvelgti jų akyse, kokį įspūdį padarė jo žodžiai žemaičiams. 
Ar neišgąsdino jų? . 

- Tik jūs pasiruoškit, - sugniaužė kaulėtus kumščius Zakis. - 
Tik jūs atsilaikykit! Aš Žinau, kad Žemaičiai - kieti kaip titnagas. 
O jei to Mindovės ir nemėgstat, tai vis tiek reikia laikytis drau- 
ge, nes jūs privalote nugalėti. Mirk gyvenk privalote, nes... Nes 
jei ne jūs, viskas bus perniek. Visos mūsų kovos. Visi vargai. 

Jis nusigręžė, kad svečiai nepamatytų ašarų, kurios nesuval- 
domai plūdo iš kietai užmerktų akių. Visi tylėjo. Sunku buvo rasti 
padrąsinančių žodžių. Tą vakarą daugiau kalbos taip ir neatsi- 
rado. Senis netrukus susitvardė ir sukruto ruošti vietas miegoti. 
Žeminės pakraščiai pastogėse buvo iškloti išdžiūvusiais paparčiais, 
tad daug ruošti ir nereikėjo. Migdė nuovargis ir jauki šiluma. Be 
to, šį kartą nereikėjo netgi sargybos. Jei per dešimt metų vokie- 
čiai neįstengė rasti kelio į Zakio buveinę, tai galėjai būti tikras, 
kad neras jo ir šią naktį. 

Anksti rytą Zakis rąstais grįstu taku išvedė juos atgal prie žirgų. 
Po to palydėjo iki Aiviekstės ir parodė brastą, kuria buvo gali- 
ma persikelti per upę nesušlapinant net balnakilpių. Kadangi bras- 
ta buvo dažnai naudojamasi, Zakis perbrido pirmas. Ir tik įsiti- 
kinęs, jog, kitame krante nieko pavojingo nėra, mostelėjo ilga uosio 
lazda, kad jotų ir kiti. Kitoje pusėje Aiviekstė skalavo neaukš- 
tais krūmais apaugusią kalvą, kurios viršuje styrojo apanglėję rąs- 
tai. 

- Ten kadaise buvo latgalių pilaitė... - iškošė jis pro dantis. - 
Sudeginta jau prieš dvidešimt metų. Bet iš ten gerai matyti ke- 
lias į Pskovą. Palūkėkit! 

Zakis stebėtinai vikriai ėmė ropštis į kalvą. Pradingo šlaitus 
gožiančiuose krūmuose, ir netrukus prie styrančio storo juodo rąs- 
to subolavo jo barzda. Senis pastovėjo, įdėmiai žvelgdamas į ry- 
tus, po to atsigręžė į savo svečius ir mostelėjo lazda, kad šie lik- 
tų prie upės. Pradingo, bėgte išniro iš tankių lazdynų ir netrukus 
vėl atsidūrė greta jų. 

- Atjoja tų šunų būrys! - tarė, sunkiai alsuodamas. Zakis bu- 
vo stiprus senis, tačiau amžius vis dėlto darė savo. - Nežinau, kiek 
jų. Už kelių šimtų žingsnių. Jie mėgsta šią brastą. 

Laiko pasislėpti pakako. Vandenyje jų pėdsakus nuplovė pa- 
ti upė. Zakis lazdos galu palygino pakrantėje giliau įmintas žir- 
gų pėdas. Senesnių pėdsakų prie brastos netrūko, tad tereikėjo 
pasirūpinti, kad budri Ordino žvalgo akis nepastebėtų, jog pra- 
jota ką tik. Zakis pasiūlė žirgus nuvesti už skardžio, kur juodavo 
tankus eglynas. Ten pasiliko ir Zervis su Einium. Kiti, ginklais 
nešini, prasibrovė pro tankias eglių šakas ir, pasiekę jaunuolyno 
pakraštį, sugulė ant žemės. Iš čia galėjai nepastebėtas matyti bras- 
tą. Iki nuolaidaus dešiniojo Aiviekstės kranto nuo čia tebuvo vos 
šimtas žingsnių. 

Netrukus jie išgirdo Žirgų šnarpštimą, ir iš miškelio, dengian- 
čio kelio posūkį, vienas po kito išniro trys raiteliai. Jiems pajo- 
jus brastos link, pasirodė dar keturi. Du iš pastarųjų buvo apsi- 

siautę kelionėje apdulkėjusiais, tačiau nepaneigiamai baltais ap- 
siaustais. Juose išsiuvinėti raudoni kalavijai ženklino, jog tai Ka- 
lavijuočių ordino broliai. Kiti raiteliai, sprendžiant iš jų apran- 
gos, buvo ginkluoti knechtai. Trys dėvėjo megztus plieno šarvus. 
Skydai ir ietys buvo pririšti prie balnų, tik jojantis pačiame prie- 
kyje karys laikė parengęs ilgakotę ietį. Matyt, jie nesitikėjo čia 
sutikti pavojų. 

Zakis, gulėdamas šalia Uvio, žvelgė į prajojančius Ordino ka- 
rius. Kai jau buvo aišku, kad prajojo visas būrys, jis kaulėta ran- 
ka stipriai suspaudė vaikino riešą. 

- Tik septyni! - sušnibždėjo. - Tuos du be šarvų nesunkiai nu- 
šautume. Tada teliktų penki. 

- Kertam? - pusbalsiu paklausė netoliese gulintis Daubaras. 
Sunkųjį kovos kirvį jis buvo pasidėjęs prieš save. Stambi dešinė 
ranka taip suspaudė kotą, kad net iššoko sausgyslės. 

- Negalima! - griežtai sušnibždėjo Uvis. - Visiems gulėti ra- 
miai! 

Daubaras nieko neatsakė. Jis buvo pripratęs laikytis karinės 
drausmės. Uvis dabar jam buvo ne jaunesnysis brolis, bet būrio 
vadas. Tačiau Zakis visad veikdavo savo nuožiūra. 

- Tik penki liktų!. Negi bijote? - sušvokštė jis. 

Skardžio apačioje pirmieji trys raiteliai jau varė savo žirgus į 
upę. Aiviekstės vanduo tiško po jų kanopomis. Vienas iš baltai 
apsisiautusiųjų, nušokęs nuo žirgo, pavedė jį prieš srovę. Jis per- 
metė savo baltą apsiaustą per kairįjį petį, kad nesušlaptų, ir pri- 
tūpęs prie pat kranto, rieškučiomis sėmė vandenį. Jam pasilen- 
kus, skydiniai krūtinės ir nugaros šarvai pasikėlė, matėsi drobi- 
nės, pilkos kelnės. Zakis išsitraukė strėlę iš dėklo. Iš šito nuoto- 
lio geram šauliui kalavijuotį pasiekti nebuvo sunku. 

- Negalima! - įsakmiai sušnibždėjo Uvis. 

Zakis pridėjo strėlę prie templės, ir Uvis, pasirėmęs alkūne, 
kita ranka nubloškė lanką į šalį: 

- Sakyta - negalima!.. 

- Tai jūs, žemaičiai, bijot, ne aš! - piktai metė Zakis. 

Apačioje geriantis kalavijuotis, matyt, išgirdo tolimą garsą ir 

atsitiesęs pažvelgė į eglių pusę. Visi, net ir Zakis, sustingo. Ka- 
lavijuotis prisimerkęs stropiai tyrinėjo eglyną virš skardžio ir, ma- 
tyt, nieko įtartino nepastebėjęs, truktelėjo pečiais. Jo bendrai jau 
jojo per brastą, tad jis paskubėjo užšokti ant savo žirgo ir patraukė 
įkandin. 

- Būčiau galėjęs tą šunį nudėti! - Zakis beveik šaukė, nes ir 
paskutinysis kalavijuotis dabar įjojo į upę. Nebuvo pavojaus, kad 
kas jį išgirstų. 

- Žinoma, būtum nudėjęs, - sutiko Uvis. - Bet mes negalim. 
Suprask, Zaki, mes turim svarbesnį uždavinį. 

- Kuo svarbesnį? Ko gero, visus iki vieno būtume nudėję! 

Uvis papurtė galvą. 

- Nemanau... Jie juk raiti... Kelis būtume paguldę, bet kol mes 
pasiektume savo žirgus, priekiniai pabėgtų. O mums būtina slapta 
pasiekti Pskovą. Todėl ir negalim dėl kelių knechtų... 

- Du buvo broliai! 

- Net ir dėl dešimties Ordino brolių - negalim. Suprask, Za- 
ki. 

- Negi tu manai, kad bijom?.. - paklausė Daubaras. Jis atsi- 
stojo visu ūgiu, ir kovos kirvis jo didelėse rankose šiam klausi- 
mui pridėjo svorio. Zakis nužvelgė jo plačius pečius ir giliai atsi- 
duso. 

- Ne. Nemanau, kad bijot, - burbtelėjo jis. 

Daubaras permetė kirvį iš vienos rankos į kitą ir, paglostęs 
jo plačius ašmenis, užsikišo už diržo. 

- Šitam šarvas - ne šarvas, - paaiškino jis. - Kerta kiaurai... 

Zakis pritardamas palingavo galvą. Jo veidas vėl tapo ramus, 
tačiau liūdnas. 

- Gal jūs ir žinot, ką darot... Bet tokia proga! - Jis pažvelgė 
upės pusėn. Kalavijuočiai jau buvo perjoję į kitą krantą, ir tik 
keli pasroviui plaukiantys burbulų ratilai ženklino, kad vanduo 
buvo sudrumstas. - Na, bus ir kitų. Tos bjaurasties, deja, mano 
gyvenimui dar užteks... 

Dabar jis atrodė pavargęs ir dar labiau pasenęs. 

- Grįždami užsuksim, - tarė Uvis. - Labai jau gera tavo Žu- 

vienė, Zaki. Tik va, nemanau, kad sugebėsim rasti tavo būstą. 

- Nerasit! - nusišypsojo Zakis. - Užtat aš jus rasiu. Tik jokit 
per šitą brastą. Lauksiu... Žuvienės bus, o gal ir vėžių. Toliau aš 
nebeeisiu. Čia, iki pat Aiviekstės, mano kraštas. O jums - į šiau- 
rės rytus. Kitos dienos pavakare turėtumėt pasiekti Pskovą. Da- 
bar galit joti drąsiai. Jei tie šunys prajojo, tai kitų greit nebus. 
Sėkmės!.. 

Jie paragino žirgus keliu, kuriuo neseniai prajojo kalavijuo- 
čių būrys. Prieš įneriant į mišką Uvis atsigręžęs pamatė, kad Za- 
kis vėl kopia į kalvos viršų. Tik dabar jis kopė lėtai, pasiremda- 
mas savo ilga uosine lazda. 


one liko Izborsko miestas, ir keliautojai priartėjo prie 
upės, kurią vietiniai rusai vadino Didžiąja. Gal toliau į 
šiaurę ji plukdė ir daugiau vandens, nusipelnydama to 
vardo, tačiau čia ji vos prilygo Ventei. Dar nenusileidus 
saulei, nuo kalvos jie pagaliau pamatė smailus Pskovo miesto sie- 
nos bokštus ir šiaudinius prieš miestą pabirusių menkų trobelių 
stogus. 

Visi į miestą vykti jie negalėjo. Toks raitelių būrys būtinai at- 
kreiptų pskoviečių dėmesį. Pamažu temo, dangų užklojo debe- 
sys, ėmė krapnoti lietus. Pavargę Žirgai vos judino kanopas, lie- 
taus lašai merkė prakaitu sudrėkusius jų šonus, skverbėsi raite- 
liams už apykaklių, staiga praskydęs kelio dumblas tiško į šalis. 
Visi paniurę žvalgėsi, kur galėtų sustoti. Masino už kalvos rūks- 
tantys priemiesčio trobelių dūmai, tačiau raiteliai žinojo: kur dau- 
giau gyventojų, ten daugiau ir kalbų. Geriau būtų rasti kokią nuo- 
šalią sodybą, kur būtų galima įsiprašyti į daržinę. Einius, jojęs prie- 
kyje, pirmas pastebėjo iš vieškelio į tankius krūmynus vedantį Žžo- 
lėmis apaugusį šunkelį. Jis pamojo kitiems, kad palauktų, ir pats, 
žemai palinkęs prie arklio sprando, kad šlapios krūmų šakos ne- 
brauktų per veidą, įsibrovė į tankmę. Netrukus pasirodė vėl, o 
jo veidas tiesiog švytėjo. 

- Radau visą pilį! - šūktelėjo jis. - Ir nė gyvos dvasios joje. 

Pajojus kelis šimtus žingsnių žole užaugusiu keliuku, krūmy- 
nai prasiskyrė ir laukymės pakraštyje raiteliai išvydo kelias į Že- 
mę susmegusias trobeles. Vienos stogas buvo įgriuvęs, kitos sie- 
nojai buvo nuslydę nuo kertinių akmenų, ir ji kėpsojo pasvirusi 
lyg girta, tačiau trečioji, kurią saugojo išsikerojusi liepa, atrodė 
dar pakankamai sveika. Kad čia niekas seniai negyvena, Žženkli- 
no vešli žolė, kuri žėlė iki pat slenksčio akmens ir net ropštėsi į 
apsamanojusį, beilinkstantį šiaudinį stogą. 

- Pilis kuo puikiausia, - sutiko Uvis. - Ir gyvų Žmonių čia tik- 
rai nėra. Bet ką tu sakei apie dvasias, tai dar neaišku. Atrodytų, 
kad joms čia pati tinkamiausia buveinė. 

- Netauzyk niekų! - suniurzgė Daubaras. Jokio gyvo sutvėri- 
mo jis nebijojo, tačiau su dvasiomis buvo linkęs elgtis atsargiai. - 

Dar prisišauksim rusiškas dvasias... Nenorėčiau su jomis susitikti. 

- Vyrai, geriau eitumėt malkų parinkti, kol visai nesutemo, - 
pertraukė brolius Junda. - Dvasios tegu sau žinosi, bet aš noriu 
bent plaukus išsidžiovinti. 

Pasiūlyta buvo pačiu laiku, ir Daubaras su Zerviu nuklampo- 
jo giliau į mišką, kur buvo galima palaužyti sausesnių šakų. Ei- 
nius nubalnojo arklius ir tampė jų nešulius į trobą, o Uvis ati- 
džiai tyrinėjo apleistą kaimelį. Buvo aišku, kad prieš keliolika metų 
šioje miško laukymėje bandė įsikurti žmonės. Nedaug jų būta, 
gal dvi ar trys šeimos, nes pakrypęs tarsi girtas trobesys pasirodė 
buvęs tvartas, tačiau Uvis aptiko dar vieną apdegusį trobos ren- 
tinį, kurio liko tik apatinis vainikas. Prieš kokius dvejus metus, 
taip ir nebaigę čia deramai įsikurti, žmonės kaimelį paliko. Pasi- 
traukė iš jo ne savo noru. Troba įgriuvusiu stogu buvo apdegusi 
iš vidaus. Prie buvusio ugniakuro išmėtytos puodų šukės taip pat 
liudijo, jog, vieta palikta skubiai. Tačiau dabar kur kas svarbiau 
buvo, jog ši vieta, atrodo, retkarčiais lankoma. "Tai rodė ištryp- 
tas plotas ir sutręšęs arklių mėšlas prie likusios sveikos trobelės. 
Čia buvo rišami arkliai. Kažkoks gyvulys, ir, atrodo, nemažas, buvo 
laikomas ir po didžiąja liepa. Viena jos šaka buvo nugludinta sto- 
ros virvės, o šalimais - kietai nugulėta žemė. Tai buvo ne arklys 
ir ne galvijas, nes kanopų Žymių nesimatė. Sudūlėjusiame mėšle 
Uvis pastebėjo vyšnių kauliukus. Koks čia galėjo būti gyvulys? 
Netoli liepos buvo ir negilus šulinys su pakrypusia svirtimi ir įmerk- 
tu į vandenį apmaurojusiu kibiru. 

- Geresnės vietos nerasime, - nusprendė Uvis, kai visi susi- 
spietė apie ugniakurą trobos viduryje, šildydamiesi prie Jundos 
užkurtos ugnelės. - Vyras Einius, tokią pilį surado! 

- Baisi kupeta! - numojo ranka Einius, tačiau brolio pagyri- 
mas jam aiškiai patiko. - Suprantat, joju ir Žiūriu, kad seniai ne- 
naudotas keliukas... Pamaniau, kad tikriausiai niekas čia negy- 
vena. Pasirodo, taip ir yra! 

- Negyvena jau keletą metų, - sutiko Uvis. - Bet retkarčiais 
kažkas čia atsibasto. 

- Gal tokie pat pakeleiviai, kaip mes? 

- Gal. Tačiau bent vienas lankytojas, atrodo, turėjo gyvulį, kuris 
mėgsta vyšnias... 

- Netauzyk niekų! - suniurzgė Daubaras. - Jau beveik ruduo, 
O jis - apie vyšnias! Geriau dėstyk, ką toliau darysim. 

Uvis atsistojo ir koja nubraukė žagarus nuo plūktos aslos ar- 
čiau ugniakuro. Išsirinko nulaužtą šaką aštriu galu. 

- Čia ta upė, kurią matėm, kurią jie Didžiąja vadina. Ji prasi- 
deda pelkėse ir netoli šių vietų įteka į didelį ežerą šiaurėje. O 
Pskovas turėtų būti va čia... - Jis nubrėžė pagaliu upę ir ežerą, o 
Pskovą pažymėjo didoku ąžuolo lapu. - O mes esame daugmaž 
čia, į vakarus nuo Pskovo. Taigi, kaip patys matot, patekti į tą 
miestą galima tik iš dviejų pusių. Iš vakarų, kaip atjojome mes, 
nors greičiausiai esama bent dviejų kelių per aukštumas - nuo 
Izborsko ir nuo Pečioros pusės. Vienas Mindaugo žygūnas man 
viską paaiškino... Šitą pusę stebės Daubaras su Zerviu. 

- O kas, jei vokiečiai atplauks? 

- Nemanau. Plaukti iš Rygos ar Kuoknesės - per tolimas lanks- 
tas. Atplaukti galėtų iš Naugardo, nes už šito ežero, sakė žygū- 
nas, yra kitas, dar didesnis, o iš jo, sakė, galima pasiekti ir ma- 
rias. Naugardiečiai galėtų ir atplaukti. Bet atplauktų jie upe ir, 
kiek Žinau, kelias iš šiaurės taip pat eina arti upės. Todėl Junda 
su Einium galės stebėti ir kelią, ir upę. Tai štai - visą dieną jūs 
seksite kelius, o vakarop čia vėl susitiksime ir tada spręsime, ką 
daryti toliau... 

- Negi taip tupėsim krūmuose ir tik spoksosim? - vėl suniurz- 
gė Daubaras. - Maniau, kad imsimės rimtesnio darbo. 

- Pirma reikia susigaudyti, kas, kur ir kaip... O tada jau nu- 
tarsim, ką veikti. - Uvis vėl atsiduso ir prisėdo prie ugnies. To- 
kio rimto savo brolio Daubaras dar nebuvo matęs. - Turime pa- 
siutusiai svarbią užduotį, o veikti reikia labai atsargiai. Laiko dar 
šiek tiek turime. Anot Kerniaus, teutonai turėtų pasirodyti gal 
po savaitės. Bet ką gali Žinoti! Kiek aš juos pažįstu, tai jie pa- 
siųs ką nors iš anksto iššniukštinėti padėtį, o gal jau ir turi at- 
siuntę. Štai tą rytoj ir bandysiu išsiaiškinti pačiame Pskove... 

Niekas neprieštaravo, nes savaime buvo suprantama, jog ši 

užduoties dalis geriausiai tiko kaip tik Uviui. Jis kalbėjo vokiš- 
kai kaip grynas vokietis, gerai suprato ir neblogai šnekėjo rusiš- 
kai. Per nelaisvės metus Rygoje jis perprato krikščionių papro- 
čius ir jų gyvenimo būdą.* 

- Vadinasi, eisi vienas? - paklausė Junda. 

- Kad mūsų tiek ir tėra. Ir taip jums daug darbo, dvi poros 
akių turi daboti visą vakarų pusę, o kitos dvi - visą rytų. O aš, 
tikiuosi, ir vienas nepražūsiu.... 

Jis pažvelgė į Jundą, kuri sėdėjo sukryžiavusi kojas po joji- 
mui pritaikytu ilgu odiniu sijonu ir susikaupusi žvelgė į liepsnos 
žaižaravimą. Prie jos šono kabojo kovos peilis, plačią odinę per- 
petę, prie kurios kabindavo kryžlankio strėles, buvo nusiėmusi, 
tačiau nugludinta žymė liko aiškiai įspausta odinėje, plieno juos- 
telėmis sutvirtintoje palaidinėje. Ugnies atšvaitas siekė jos jau iš- 
džiūvusius palaidus liepžiedžių medaus spalvos plaukus. 

- Būk atsargus... - tarė ji tyliai, bet pakankamai aiškiai. 

- Atsargumas visada reikalingas, - rimtai atsakė Uvis. - Kai 
ateis laikas, mums, be abejo, prireiks ir drąsos, prireiks ir jėgos. 
Bet dabar turime būti atsargūs... Tai - svarbiausia. 

- Klausau, klausau, broliuk... - burbtelėjo Daubaras, supra- 
tęs, jog šis pamokymas labiausiai taikomas jam. - Bet jei nieko 
gudresnio pasakyti nežadi, tai gal mes mažumėlę numigtume... 

- Teisingai, Griaumedi, gudriau aš tikrai nepasakysiu... Einius 
surado šią vietą, tai jam ir pirma sargyba! 

Einius visad stropiai sergėjosi, kad broliai jam nesuteiktų ne- 
pelnytų lengvatų. Norėjo įrodyti kitiems, o ypač sau, kad jis gali 
atlikti viską lygiai su kitais. Pirmoji sargyba, žinoma, buvo pati 
lengviausia. 

Junda, prilaužusi žabų, pasidarė šluotražį ir iššlavė aslą. Da- 
bar žvalgėsi, kur geriau pasitiesti apsiaustą. Daubaras išėjo atsi- 
nešti balno, kuris jam paprastai atstodavo pagalvę. 

- Žinot, ką? - tarė jis sugrįžęs ir uoliai brūžindamas balną šiau- 
dų kuokštu. - Rytoj mes būsim ne tik atsargūs, bet ir šlapi... Šla- 
pi kaip ančiukai, nes pils kaip iš kibiro. 


* Apie tai, ką Uvis patyrė Rygoje, rašo Skomanto knyga “Teutonų belaisvis". 

Kai rytą paskutinę sargybą ėjęs Zervis pažadino draugus, visi 
pamatė, jog Daubaro pranašystė pasitvirtino - nors krapnojo dar 
ne itin sodriai, tirštas dangaus juodumas žadėjo ir gausesnį lie- 
tų. Neretai taip esti vasaros gale: dargana, o po to - ūmi liūtis. 
Netrukus vėl suliepsnojo ugnis. Junda atsigabentame dubenyje 
suminkė pusryčiams tešlą iš keletos saujų kvietinių ir miežinių 
miltų ir iš šulinio pasemto vandens. Pridėjo žiupsnelį druskos. Su- 
plojusi tešlą delno pločio paplotėliais, Daubarui patarus, klojo 
juos ant įkaitintų akmenų. Šitaip iškepta žygio duona, ypač kai 
dar šilta, visai neblogas valgis. Tuo labiau, jei gali užkąsti rūky- 
tais lašiniais, kurių atsargos buvo dar nepradėtos. 

Uvis ir Einius tvarte su įgriuvusiu stogu rado saugią vietą, kur 
buvo galima palikti dalį ginklų. Kiekvienas turėjo po kovos pei- 
lį, Junda neatsisakė kryžlankio, tačiau ietis, kalavijus, Zervio ir 
Daubaro skydus bei sunkųjį Daubaro kovos kirvį geriau buvo pa- 
slėpti - per daug jau šie ginklai traukė dėmesį. Kai broliai grįžo, 
buvo pats laikas ir užkąsti. Einius vaizdžiai apibūdino pagal Dau- 
baro nurodymus iškeptų paplotėlių kietumą, tačiau šis įtraukia- 
mas į paikas kalbas nesidavė. 

- Geriau mokytumeisi, Spirgiuk, - samprotavo jis. - Žinok, ir 
Erdvilas, ir Vykintas mano šitaip keptą duoną valgė ir gyrė... Žy- 
gyje kitokios ir negausi! 

Daubaras buvo dalyvavęs ne viename žygyje, tad galėjo visą 
dieną dalintis patirtimi, tačiau nebuvo tam laiko. Uvis taip pat 
pabandė pašmaikštauti, tačiau jam nepavyko rasti juokingo pa- 
lyginimo. Jo pečius per daug svėrė nežinia ir atsakomybė. Dar 
kartą visiems patarė elgtis kuo atsargiau, padalino Mindaugo iž- 
dininko įduotų rusiškų grivinų -sidabrinių lazdelių su įkartomis - 
ir netrukus visi išėjo į lietų balnoti žirgų. Kaip iš anksto buvo su- 
tarta, Daubaras su Zerviu pasuko atgal į vakarus. Junda su Eli- 
nium pajojėjo kartu su Uviu, bet vos kelyje pasirodė į Pskovo pusę 
traukiantys vežimai, jie patraukė keliuku į šiaurę. Ten reikėjo rasti 
brastą per Didžiąją upę. 


70 


rtėjant prie miesto, kelias anaiptol negerėjo. Uvis ap- 
lenkė iki ašių į molio tyrę įklimpusius ir vos priekin be- 
sivarančius vežimus. 

- Chaziajin... Padsabi!* - šaukė jam du vežimą stumian- 
tys rusai, bet kai Uvis, pristabdęs Trabantą, atsigręžė, jie, pama- 
tę, koks puikus raitelio Žirgas, tik sumosikavo rankom: - Niče- 
vo... Sami!** 

- Vis tiek į turgų nesuspėsim, - samprotavo vienas, purvinas 
beveik iki ausų ir iki kelių įklimpęs į molynę. 

- O ko skubėti? Negi rytoj ne diena? - nusikvatojo kitas, ne 
mažiau už savo draugą apsitaškęs molio tyre. 

- Diena tai diena, - pridūrė pirmasis. - Bet kad gerti nebetu- 
rime... 

- Nu, tagda davaj padnažmiom, čiort vazmi!*** - vėl įrėmė petį 
į vežimo šoną antrasis. 

Uvis paliko juos ir jų nedidelį, bet kantriai klampojantį ark- 
liuką ir netrukus pasiekė lėkštos kalvos viršūnę. Iš čia kelias lanku 
leidosi prie medinio tilto per Didžiąją upę. O už tilto tiesiai iš 
vandens kilo aukšta, iš stambių, gulsčių rąstų suręsta Pskovo mies- 
to siena. Du sunkiai pakrauti vežimai dunksėjo tiltu tuo metu, 
kai Uvis prijojo prie vartų. Jo sulyti, dumblu aptaškyti drabužiai 
sargybinių dėmesio nenusipelnė. Vienas jų mostelėjo jam ietimi, 
kad jotų kur tinkamas, ir nužingsniavo prie sustojusio pirmojo 
vežimo. 

Už vartų prasidėjo pagrindinė, rąstais grįsta Pskovo gatvė. Uvį 
apgaubė primiršti didelio miesto kvapai ir balsai. Pskovo mies- 
tas tuo metu buvo ne ką mažesnis už Rygą. Išskyrus kelias cerk- 
ves, jis, nors ir senesnis už kalavijuočių sostinę, beveik visas bu- 
vo medinis. Pajuodusių rąstų namai kai kur kilo net trimis aukš- 
tais, vietomis jų stogai buvo pakibę virš gatvės, šiek tiek prideng- 
dami praeivius nuo atkakliai dulkiančio lietaus. Nors grindinys 
ir buvo iš tankiai suklotų, beveik blauzdos storumo eglinių rąs- 


* Šeimininke!.. Pagelbėk! (Rus.) 
** Nieko... Patys! (Rus.) 
*** Na, tada pasistenkim, velniai griebtų! (Rus.) 

telių, purvo vis tiek vos ne iki kelių. Prajojantys raiteliai ir pra- 
važiuojantys vežimai taškė patižusį arklių mėšlą. Praeiviai kiek 
įmanydami stengėsi eiti truputį pakeltu virš grindinio lentiniu ša- 
ligatviu. Uvio Trabantas sunerimęs išpūtė šnerves ir vos nepasi- 
baidė nuo Žmonių ir vežimų gausumo. Uviui teko lipti iš balno 
ir raminančiai patapšnoti žirgą per kaklą. Trabantas buvo karo 
žirgas, jo neišgąsdindavo nei puolančių raitelių klyksmas, nei gink- 
lų žvangėjimas, tačiau į miestą jis pateko pirmą kartą, ir čia jam 
aiškiai nepatiko. 

- Ramiau, ramiau... Čia tik paiki vaikigaliai! - paglostė Uvis 
besimuistančio Trabanto sprandą, kai gatve nurūko būrys mies- 
to padaužų ir vienas jų prabėgdamas trinktelėjo kumščiu žirgui 
per šoną. - Tuoj surasiu tau ramesnę kertelę ir gero šieno... 

Laikydamas Trabantą už apynasrio, Uvis pasuko į šalutinę gat- 
velę. Mediniai namai buvo sujungti aukštomis aklinomis tvoro- 
mis su sandariai uždarytais vartais. Uvis pasibeldė į pirmąjį na- 
mą. Po kurio laiko prasivėrė durys. Siaurame plyšyje pasirodė 
stambi raudona nosis ir traiškanota akis. 

- Čevo?* - paklausė kimus balsas. 

- Lošadj pastavitį nada,** - pasakė Uvis ir nusišypsojo. 

- Nemec? - linksmai paklausė balsas ir plačiai atvėrė duris. - 
Platitj būdeš serebrom? Zachadi!*** 

Uviui neteko nieko per daug aiškinti, nes šeimininkas, stam- 
bianosis išsišiepęs iki ausų vyriškis, atrodo, nesitvėrė džiaugsmu, 
kad kaip tik į jo duris pasibeldė svetimšalis. O kai Uvis parodė 
jam sidabrinį vokišką pinigėlį ir pareiškė, jog už gerą pašarą ir 
sausą tvartą jis pasiruošęs sumokėti iš anksto, šeimininkas tuoj 
išvedė du savo kuinus į pašiūrę ir naujai pakreikė arklidę. Atsi- 
rado Trabantui ne tik šieno, bet ir avižų. O šeimininkas, papra- 
šęs jį vadinti tiesiog Petruška, gavęs sidabro gabalėlį, be persto- 
jo žemai lankstėsi ir kvietė Uvį patį apsigyventi jo namuose. Ža- 
dėjo ir kopūstienės pietums išvirti, nuvedė į rūsį ir parodė kelias 
* Ko? (Rus.) 


** Arklį reikia pastatyti. (Rus.) 
*** Vokietis? Ar sidabru mokėsi? Užeik! (Rus.) 

statinaites midaus, kurias taip pat žadėjo atkimšti, jei tik svečias 
pageidautų. Petruška pasigyrė, kad pas jį dažnai apsistoja atvyks- 
tantys į Pskovą pirkliai. Tiesa, daugiau gentainiai, svetimšaliams 
yra tokie dideli namai, pastatyti greta pilies. Bet svečias nepasi- 
gailėsiąs, kad pasirinko jo, Petruškos, kuklų, tačiau švarų būstą! 

- Gal vis dėlto įpilti midaus pirmai pažinčiai? -paklausė šei- 
mininkas, jau tiesdamas ranką prie statinaitės volės. 

Vargais negalais atsigynęs nuo stambianosio Petruškos, Uvis 
įsimaišė į margą praeivių minią. Žingsniuodamas pagrindine gatve, 
kaip ir reikėjo tikėtis, netrukus priėjo turgaus aikštę. Čia žmo- 
nių netrūko, bet ir erdvės buvo daugiau, taigi visi matėsi kaip ant 
delno. Nors dulkiantis lietus ir sulygino žmonių rūbus, įvairovės 
netrūko. Lengvai galėjai atskirti puošniai apsirengusias pirklie- 
nes, su pilnom pintinėm skubančias tarnaites, prekiautojus ir net 
vagis. Po kelių dienų tyliuose miškuose triukšmas buvo vos pa- 
keliamas ausims. Visi prekijai vienu metu gyrė savo prekes, ir visi 
buvo apdovanoti itin stipriais balsais. Ko gero, riksmo čia buvo 
daugiau, negu Rygos didžiajame turguje, kurį Uvis prisiminė iš 
vaikystės. Pasitraukęs į prekyvietės pakraštį, Uvis pirma apsiprato 
su šurmuliu, o po to, pamasintas šviežių bandelių kvapo, nusiy- 
rė iki drobinės palapinės, kur garuojančias bandeles rikiavo ant 
plačios lentos raudonskruostis mėlynakis kepėjas. Šis vikriai su- 
čiupo jam atkištą pinigėlį ir padavė Uviui dvi kvapnias bande- 
les, nė akimirką nepertraukdamas pokalbio su atsirėmusiu į pa- 
lapinės stulpą stamboku vyru. Tas, kaip ir dauguma paprastų mies- 
tiečių, dėvėjo pilką milinę, tačiau lietaus sudrėkintos klostės ro- 
dė, kad ne taip seniai ant jos buvo uždėti Žiediniai šarvai. Vyriš- 
kio plaukai buvo lygiai nurėžti ant pakaušio, kad tilptų po šalmu. 

- Gerai, Vasia, gerai. Žinau, kad sumokėjai man skolą, - mo- 
sikavo rankomis paputžandis kepėjas. - Bet kad dabar jokio Žy- 
gio nenusimato, oO tu vėl nori duonos skolon už visą griviną... 

- Bus. Sakau tau, kad bus! - stambusis vyras kalbėjo pusbal- 
siu, tačiau Uvis stovėjo pakankamai arti, kad viską girdėtų. - Ži- 
noma, jei tu nenori, galiu ir pas Selivaną nueiti. Man svarbu, kad 
vaikai sotūs būtų, kol grįšiu. 

- Vasia, argi aš ką sakiau? Argi sakiau? O Selivanas pjuvenas 
į tešlą minko! Negi nori, kad tau iškeliavus tavo vaikai pjuvenas 
rytų? Turėk sąžinės! Tai sakai, bus Žygis? 

- Bus! - palingavo galvą stambusis vyras. - Bet apie tai nie- 
kam nė mur mur! 

- Gink Dieve! Pažįsti mane ne nuo šiandien, Vasia. Negi į Igau- 
nių kraštą?... 

Vasia pavadintas karys papurtė galvą. 

- Ne... Ten nebeliko daug ko pešti. 

- Tai negi į Smolenską su Danila Romanovičium? 

- Ne. Su Danila mūsų kniaziui ne pakeliui. 

- Į Tėrnigovą? Ko gero, su Vsevolodu Raudonuoju! 

- Netempk manęs už liežuvio! Tiesą pasakius, tai pats neži- 
nau kur. Nesakė, nors ir nutuokiu. Bet duosi skolon pagaliau ar 
ne? 

- Kaip tau, Vasia... Tik kaip tau! - kepėjas nutilo, pasisuko 
dešinėn ir tarsi pirmą kartą išvydo netoliese bandelę bekramtantį 
Uvį. - Vam čevo, gaspadin?* 

Uvis lengvai papurtė galvą ir apsisuko eiti. 

- Aa, jau Žinau! Prieš niemcus! - grįžo prie spėlionių kepėjas. 

- Jau tikrai ne prieš niemcus... - dusliai sududeno Vasios bal- 
sas. 

Daugiau Uvis nebeišgirdo, o gal Vasia nieko ir nebepasakė. 
"Tačiau ir tai, ką spėjo išgirsti, vertė susimąstyti. Atrodo, kad Pskovo 
kunigaikštis bus pradėjęs rinkti karius žygiui, tačiau kažkodėl tai 
darė beveik slapta. Žinia, tarpusavio kivirčų rusų žemėse nesti- 
go, tačiau Vasia, atrodo, pabrėžė, jog taikoma ne ten. Ir ne prieš 
vokiečius jie renka karius. Kas tada lieka? 

Pskovas kartu su Naugardu nuo seno puldinėjo šiaurines igau- 
nių žemes, bet jas dabar nuolatos niokojo Ordinas, ir ten iš tie- 
sų nebeliko ko pešti. Tai ir pabrėžė Vasia. Kas gi tada teliko? 
Atrodytų, kad liko tik lietuviai, nors jų Pskovas vienas jokiu bū- 
du nedrįstų užkabinti. Tam pskoviečiams reikėjo sąjungininkų. Ga- 


* Jums ko, pone? (Rus.) 

lėjai manyti, jog Mindaugo paminėti pasiruošimai jau buvo pra- 
sidėję... O jei taip... 

Uvis susimąstęs Žžingsniavo turgaus pakraščiu ir net nepaju- 
to, kad lietus iš smulkios dulksnos virto tikra liūtimi. Žmonės staiga 
pasklido į šalis tarsi vanago išgąsdintos vištos, prekeiviai skubiai 
rinkosi prekes, net ir prie mėsininkų besitrainiojantys šunys stai- 
ga kažkur pasislėpė. Uvis pasistatė apykaklę ir įtraukęs galvą žval- 
gėsi, kur čia sprukti ir jam. Turgaus gale stovėjo dviaukštis na- 
mas, prie kurio skubėjo daugelis dar nespėjusių nuo lietaus pa- 
sislėpti vyrų. Gal ten kokia užeiga? 

Iš lauko užeiga neatrodė didelė, tačiau, įėjus vidun, paaiškė- 
J0, jog ji užima beveik visą pirmąjį dviejų greta stovinčių namų 
aukštą. Ir kairėje, ir dešinėje pusėje kūrenosi dideli židiniai, virš 
kurių kunkuliavo katilai. Staigi liūtis, matyt, sumažino trauką, nes 
dūmai tvenkėsi palubyje ir maišėsi su iš katilų kylančiais garais. 
Už ilgų stalų sėdėjo įvairaus plauko lankytojai. Prie pat durų įsi- 
taisė turgaus prekeiviai, kuriuos galėjai pažinti iš spalvotų, nors 
ir kiaurai permirkusių drabužių ir garsaus šūkaliojimo. Nesuge- 
bėjo jie apsiraminti net užeigoje, kai, atrodytų, jų gerklės turėjo 
progos pailsėti. Kiti, neradę vietos atsisėsti, stoviniavo prie du- 
rų. Uvis prasispraudė pro grūstį prie tolimiausios sienos, kur bu- 
vo matyti kelios trumpai kirptos galvos. Jis spėjo, kad tai galėtų 
būti kariai, ir nesuklydo. Prisėsti prie jų stalo nebuvo paranku, 
nes vyrai sėdėjo išsiskėtę, o laisvame suolo kamputyje buvo su- 
sikrovę savo drėgnus apsiaustus. Laimei, prie gretimo stalo sė- 
dėję du pirklių drabužiais apsirengę vyrai kaip tik aiškino tarnui, 
kad norėtų papietauti, jei rastų ramesnę vietelę. Tarnas, žemai 
nusilenkęs, rodė į laiptų pusę. Matyt, antrame aukšte buvo dar 
keli kambariai. Pirkliai atsistojo, o Uvis tuoj pat klestelėjo jų vie- 
ton. Pas tą patį tarną užsisakė alaus bei miežinės košės ir lauk- 
damas, kol visa tai atneš, atsirėmė į sieną, stengdamasis įsiklau- 
syti, apie ką kalba prie gretimo stalo sėdintys kariai. 

Šnekučiavosi jie negarsiai. Gal todėl, kad, kaip paaiškėjo, buvo 
iš Izborsko, todėl dideliame mieste jautėsi nejaukiai. Vienas iš 
vyresniųjų patarinėjo jaunesniam neprasidėti su pskovietėm: “Kad 
gavai dabar kelias grivinas, tai jos tau šiepsis, - porino jis. - Bet 
kai išleisi, tai tik špygą taukuotą parodys. O iki kitos algos dar 
toli..." Jaunesnysis kažką paaiškino, bet jis kalbėjo nusigręžęs į 
sieną, ir Uvis jo žodžių neišgirdo. 

Vyresnysis nusikvatojo: 

- Kada gausim? Tik po Žygio. Bet gausim daugiau, negu ža- 
dėjo... 

- Kodėl? 

- Todėl, kad pinigai tie patys, bet tiems, kurie kojas pakratys, 
jų jau nebereikės... Juos mes pasidalysim. Va kaip! 

Kitoje'stalo pusėje karių pokalbis siekė aukštumas. Atlėpau- 
sis vaikinas pasiteiravo apie dabartinį Pskovo kunigaikštį Jurijų, 
ar jis sutariąs su Naugardo Jaroslavu. Keli kiti tuoj puolė aiškin- 
ti, jog nėra net kalbos apie nesutarimus, jog ne kas kitas, o Ja- 
roslavas jį čia ir pasodinęs. “Ir visa tai neseniai - tik pernai, - sa- 
kė karys su randu per visą veidą. - Tada, kai išvijo Borisą. Juk jis 
Jaroslavo žentas“. - “Ar Borisas?" - klausė atlėpausis. “Ne Bo- 
risas, o Jurijus! Borisą gi išvietino Naugardo Jaroslavas“. - “Jūs 
visi nieko nenutuokiat, - pataisė trečias, - tas Jurijus visai ne žentas, 
o svainis, štai kas! O kariuomenę renka, nes bijo, kad kniazius 
Borisas negrįžtų. Tas tai buvo tikras galvažudys.“ - “ Visi jie gal- 
važudžiai, - palingavo galvą ketvirtas. - Ir gerai, kad galvažudžiai, 
kad vienas su kitu pešasi, nes ką mes tada veiktume?? Mėšlą tvarte 
kuoptume, štai ką!“ 

Kariai jau rėkė vienas per kitą, ir suprasti tapo sunkiau. Da- 
bar juos labiausiai jaudino tai, kad ąsotis ištuštėjo, ir reikėjo nu- 
spręsti, kas užmokės už kitą. Be to, Uviui tarnas tuo metu atne- 
šė dubenį garuojančios miežinės košės, užpiltos kanapių alieju- 
mi, ir alaus kaušą. Uvis per dieną spėjo išalkti, bet, nespėjus kaip 
reikiant pasisotinti, atsirado draugija. Tiesiai prieš jį ant suolo 
sunkiai sudribo pusamžis vyras stropiai nuskustu veidu. Apsirengęs 
jis buvo kur kas geriau už daugelį sėdinčių užeigoje, tačiau da- 

bar jo drabužiai buvo ne tik šlapi, bet ir purvini, tarsi būtų išsi- 
voliojęs kur nors patvory. Atėjo jis ne tuščiomis rankomis. Pa- 
statė prieš save puspilnį kaušą tamsaus išlaikyto midaus ir užsi- 
vertęs gurkštelėjo. 

- Nu i što?* - paklausė piktai, kai Uvis dėbtelėjo į jį. 

Uvis patraukė pečiais ir vėl ėmė taikiai kabinti garuojančias 
kruopas. 

- Nu i što? - įkyriai pakartojo skustaveidis. - Pjanava ne vi- 
del? Da?** 

- Mačiau... - sutiko Uvis, nes suprato, kad ramybės vis tiek 
nebus. 

- Nematei, nematei, o dabar matai! Taip, aš girtas! O tau ar 
gaila? 

- Nė trupučio. 

- Šit kaip? Jam visai negaila! Bijok Dievo, žmogau. Nuodė- 
mingo žmogaus gailėtis reikia. O tu ką darai? Košę valgai, štai 
ką! - skustaveidis pirštu dūrė į Uvio dubenį ir vos nepataikė tie- 
siai į košę. - O man į tavo košę vien pasižiūrėjus vemt verčia... 
Supratai? Vemt verčia! 

- Aš ir nesiūlau... 

Atrodė, kad sėdinčiam prieš jį žmogui šią mintį suprasti bu- 
vo nelengva. Jis palingavo visu kūnu pirmyn ir atgal, po to atsi- 
rėmė į stalą alkūnėmis ir vėl įsistebeilijo į Uvį. Sprendžiant iš ran- 
kų, jis nebuvo nei juodadarbis, nei amatininkas. Nors jos ir buvo 
purvinos, galėjai pamanyti, kad tai kunigaikščio dvaro bojarino 
rankos. 

- Vemt verčia! - pakartojo skustaveidis. - Vis kiši ir kiši į bur- 
ną... Ir dar nuryji! Vemt verčia bežiūrint! 

- Aš čia atsisėdau pirmiau, - pradėjo netekti kantrybės Uvis. 
- Ir niekas neverčia į mane žiūrėti! Atsisėdai neprašytas ir trukdai 
žmogui valgyti... 

- Neverčia. Neverčia... Tas tiesa, neverčia, - klusniai sutiko skus- 


* Na ir ką? (Rus.). 
** Ar girto nematei? Taip? (Rus.) 

taveidis. Tuos žodžius jis ištarė vos ne su grauduliu. - Bet tu su 
manim išgersi! 

- Negersiu... - papurtė Uvis galvą. Pokalbis jam jau įkyrėjo. 
Jis pasisuko į karių pusę, kad nereikėtų žiūrėti į prieš jį sėdintįjį, 
ir toliau kabino košę. 

- Vemt verčia! - vėl sumurmėjo skustaveidis. - Gerai! Saky- 
kim, aš atsisėdau neprašytas ir girtas... Bet užtat aš rusas. O tu - 
ne! Atsibeldei iš svetur ir man nurodinėji... Tu ne rusas! Ir aš Ži- 
nau, iš kur tu čia atsiradai. 

Košė staiga įstrigo gomuryje, ir Uvis vos vos ją nurijo. Jis vėl 
atsigręžė į savo pašnekovą ir pažvelgė jam į akis. Akys, be abe- 
jo, buvo apgirtusios, tačiau toli gražu ne kvailos. Sąmoningumo 
kibirkštėlė tūnojo už girtumo šydo. 

- Iš kur aš atsiradau?.. - kiek galėdamas ramiau paklausė Uvis, 
prieš tai permetęs žvilgsniu patalpą, tikrindamas, kaip geriausiai 
iš čia sprukti, ir peikdamas save, kad dėl tų kareivių pasirinko 
stalą taip toli nuo durų. 

- Tu pirma su manim išgerk, tada pasakysiu! - kreivokai šyp- 
telėjo skustaveidis. 

Uvis mintyse praskriejo šiomis dienomis ir per visą gyvenimą 
sutiktų žmonių veidai. Niekur jo atmintyje neužsiliko šis apypil- 
nis, švariai nuskustas veidas. Gal anksčiau jo pašnekovas buvo 
barzdotas? 

- Gerai jau, išgersiu. 

- Šeimininke... Ei, dar midaus! Stipriausio! - šūktelėjo vyras. 
Nelaukdamas, kol tarnas atneš, užsivertė savo kaušą, kelis kartus 
garsiai kaukštelėjo juo per stalą ir nusišluostęs lūpas pažvelgė į 
Uvį. 

- Tu vokietis! - tarė jis apsunkusiu liežuviu. - Manęs neapgausi. 
- Aš Žinau, kaip jie balbatuoja. Aš ir pats moku! “Mein Herr, bit- 
te ein Glass!''*- Ar ne taip? 

Uvis su palengvėjimu atsiduso. Rusiškai jis išmoko Rygoje, 
dirbdamas su rusų belaisviais. Matyt, jo tarsena buvo panaši į 


* Mano pone, prašau vieną stiklinę! (Vok.) 

išmokusio rusiškai vokiečio. Midų atnešė greit, ir kadangi prieš 
jį sėdintysis nesusigraibė, sidabrinį pinigėlį šeimininkui padavė 
Uvis. 

- Va! - apsidžiaugė pašnekovas. - Ar nesakiau! Vokiškas 
dukatas!.. 

- Turi gerą akį, - tarė Uvis ir nupylė daugiau kaip pusę savo 
midaus į skustaveidžio kaušą. - Tik niekam nesakyk, gerai. O tu? 

- Mitrofanas... Neseniai dar šviesiausiojo kniaziaus Boriso raš- 
tininkas. Tik dabar visai nusitašęs, kaip matai... Bet tu privalai 
išgerti! Mes juk susitarėm! - Buvęs kunigaikščio raštininkas pa- 
kėlė sklidiną kaušą. Pateliuskavo midų ir atsargiai lyžtelėjo, steng- 
damasis neišlaistyti. 

- Tikrai susitarėm, - sutiko Uvis, ir truputį padvejojęs, gurkš- 
telėjo. 

Atsirėmęs alkūnėm į stalą, raštininkas Mitrofanas kreivai šyp- 
sojosi, žvelgdamas į jį apsiblaususiomis akimis. Girtumas turi ke- 
letą lygių, ir Mitrofanas dabar neišvengiamai grimzdo į paskuti- 
nįjį. 

- Jaunas esi! - pasakė. - Nieko, priprasi! 

Mitrofanas užsimerkė. Jo veidą užliejo palaima. Uvis slapčio- 
mis išliejo midų iš savo kaušo pastalėn. 

- Taip ir Žinojau, kad tu vokietis, - sušvepleno kreiva burna 
raštininkas. - Vokiečiai ne midų, o vyną geria! Bet aš niekam ne- 
sakysiu, kad tu vokietis... Oo, aš pažinojau daug vokiečių. Dar 
kai buvo šviesiausiasis kniazius Borisas. Tada ir prisiplepėjau su 
jais. “Wie geht es, mein Herr... Ja... Ja... Gut!"* Ar ne taip? 

- Visai taip. O dabar - ar dabar yra vokiečių Pskove? 

Mitrofanas sumirksėjo, įtempdamas atmintį. 

- Va tu esi! - džiugiai prisiminė jis ir suraukė kaktą. - Gal ir 
yra. Pirklys Švarcas... Bet jis čia seniai, jau, galima sakyti, mūsiš- 
kis. 

- O kniaziaus dvare?.. Gal ten yra vokiečių? Gal kas nese- 
niai atvyko? 


* “Kaip sekasi, mano pone... Taip... Taip... Gerai!" (Vok.) 

- Kniaziaus Jurijaus? To... to... - Mitrofanas žioptelėjo ir aki- 
mirkai prablaivėjo. - Ne, aš apie kniazių Jurijų nekalbėsiu. Pri- 
žadėjau! Nors jis... Atvirai kalbant, jis yra šuva! Štai ką tau pa- 
sakysiu! 

Jis vos apvertė liežuvį. Padėjo galvą ant rankų, o akys pačios 
užsimerkė. Tačiau burna liko pravira. Uvis pažvelgė į nebaigtą 
valgyti košę ir turėjo sutikti su raštininku Mitrofanu. Dabar ir jį 
beveik vemti vertė vien pažiūrėjus į tą miežinę, kanapių alieju- 
mi užpiltą košę. 


au risnodamas anapus Didžiosios upės, švelniai gaivina- 

mas smulkių lietaus lašelių, Uvis perkratinėjo galvoje vi- 

sa, ką išgirdo užeigoje, ir pyko ant savęs, kad šitaip kvai- 

lai išsidavė. Nors, tiesą sakant, gal ir nevertėjo graužtis. 
Jei iš Pskovo išvyto kunigaikščio raštininkas mano, kad jis vokietis, 
tai negi gaila? Vis tiek negalėjai tikėtis, jog liksi nepastebėtas ar 
kad tave palaikys pskoviečiu. Net kariai, atvykę iš Izborsko tar- 
nauti Pskovo kunigaikščiui, nesijautė čia kaip namuose. Kur kas 
svarbiau, kad čia dabar renkama kariuomenė. O kad vokiečiai 
nuo seno čia važinėja, kažin, ar didelė naujiena... 

Vengdamas kelio klampynės, jis bandė joti pakelėmis. Ir nors 
Trabantas neblogai pailsėjo Petruškos tvarte ir mielai būtų da- 
vęs valią kojoms, pakelių kemsynais labai nepaskubėsi. Kai Uvis 
išsuko į žole užaugusį šunkelį, vedantį prie apleistųjų lūšnų, tamsa 
jau buvo pradėjusi gaubti mišką. Neprijojęs laukymės, sustabdė 
žirgą, nusliuogė žemėn ir patikrino taką. Jų rytą įspaustose pė- 
dose telkšojo balutės, po to buvo prajota dviejų arklių. Taigi du 
iš jų būrio jau bus grįžę. Tačiau, jei kitiems jis visą laiką kalė, kad 
atsargumas gėdos nedaro, tai šitaip turėjo elgtis ir pats. Uvis pririšo 
Trabantą prie lazdynų krūmo, o pats laukymės pakraščiu apsu- 
ko lanką, kol atsidūrė miške beveik prieš pat trobelę, kurioje vakar 
buvo apsistoję. Drėgname vakarėjančiame ore sklido dūmų kva- 
pas. Bejodamas iš miesto, Uvis spėjo permirkti iki siūlo galo, tad 
šiluma masino. Atsargiai praskleidė drėgme varvančių krūmų ša- 
kas ir išėjo į laukymę. 

- Stoj!*“ - sugriaudėjo balsas už jo nugaros, ir Uvis tą pačią aki- 
mirką krito ant žemės, vertėsi ant kairiojo šono ir dar besirisda- 
mas siekė savo peilio. Pašoko jau išsitraukęs peilį ir veidu atsi- 
gręžęs į balso pusę. Buvo pasiruošęs gintis arba nerti atgal į miš- 
ką, tačiau jį sustabdė pažįstamas kvatojimas. 

- Ugi tu kaip zuikis!.. Cho! Cho! - Iš miško nešinas geru glė- 
biu prilaužytų šakų išėjo Daubaras. - Strykt pastrykt! Neblogai, 
broleli. 

Uvis įsikišo peilį į makštis. 

* Stok! (Rus.) 

- Ar tu ne per senas tokiems žaidimams? 

- Ugi tu, broleli, sakei, kad atsarga gėdos nedaro. Aš malkas 
renku ir girdžiu - atjoja... Sakau, na, pasižiūrėsiu, pasergėsiu, kas 
ten. Kaip brolelis liepė. Žiūriu, kažkas krūmais slenka! Nežino- 
jau, kad toks zuikis, che, che. 

Daubaras šypsojosi taip plačiai ir nekaltai, kad ilgai pykti ne- 
galėjai. 

- Gerai jau, gerai. O ką matėte prie kelio? 

- Ugi žmoneliai keliauja. Bet vokiečių, regis, nebuvo. Namie 
pasišnekėsim, ko mums čia dar mirkti... 

Uvis paplojo jam per platų petį, parodydamas, kad nebepyksta, 
ir nuėjo atsivesti Trabanto, o kai grįžo, trobelė buvo jau įšilusi. 
Dar visiškai nesutemus pasirodė ir Einius su Junda. Einius grįžo 
ne tuščiomis - kiekvienoje rankoje laikė po antį. 

- Jundos sėkmė! - aukštai pakėlęs antis, pagyrė seserį. - Iš šimto 
žingsnių, jei ne daugiau... 

- Bet vieną strėlę pamečiau! - pasiskundė Junda. Ji labai ver- 
tino Kerniaus nukaltas strėles. - Kiaurai antį perkirto - ir į van- 
denį! 

- Antys - geras daiktas, bet, tikiuosi, jūs ne tik medžiojot sa- 
vo malonumui. 

- Visai nemedžiojom. Tik prieš grįždami paupyje pamatėm pul- 
kelį. Visą dieną stebėjome kelią. 

- Ir upę, - pridūrė Einius. - Nors upę stebėti nelengva, ten pel- 
kės ir krūmokšniai pakrantėje. Taip permirkom, kad prisigėrėm 
vandens kaip kempinės. Na ir ką? Pasakysiu tiesiai - keliauja žmo- 
nės į tą Pskovą. Ir vežimais, ir raiti, ir pėstute, kaip tik nori. 

- Kad ir šitoj pusėj panašiai, - sutiko Daubaras. - Keliu iš Pe- 
čioros nedaug kas juda, tai jo per daug ir nežiūrėjom. Užtat ke- 
lią iš Izborsko gerai gali nužvelgti. Susiradom neblogą vietelę. 
Daugiau kaip dešimt vežimų praleidom. O raitelių - apie kapą. 
Ir tai lietingą dieną! O kas bus, kai išsigiedrys? 

- O kaip juos supaisysi? - šypsodamasis paklausė Uvis. - Negi 
griebėt kiekvieną už gerklės ir klausėt: “Ar tu Ordino pasiunti- 
nys, žalty, ar ne?" 

- Vienus tokius tai iš tiesų norėjome griebti! - nusijuokė Zer- 
vis. - Dėl kitų iš karto buvo aišku, kad rusai, bet vienas dvikinkis 
vežimas su trijų raitelių palyda pasirodė įtartinas. Ir žmonės truputį 
kitaip apsirengę, tvarkingesni, ir vežimas didesnis. Tai aš prijo- 
jau neva kelio pasiklausti. Bet jie kalbėjosi rusiškai. Atrodo, iš 
Ordino žemių grįžtantys pirkliai... 

- O kaip tu atskirsi rusą nuo ruso, Uvi? - paklausė Junda. - 
Va Ordino pasiuntinius, manau, atskirtume. Net jei jie ir persi- 
rengę, jų vien žirgai kitoki. Ir iš ginklų pažinsi. Bet iš Naugardo 
juk tie patys rusai!.. 

- Ne! Naugardo rusai kitokie, - pakratė galvą Uvis. - Kai at- 
vykdavo į Rygą, tai jų net rusais nevadino. Sakydavo: naugardie- 
čiai: Jie ir rengiasi, ir laikosi kitaip. Jie patys sako - tas tai rusas, 
o aš - iš Naugardo. Manau, pažinsi, kai pamatysi. Bet tikriausiai 
tu teisi - ir vienos, ir kitos pusės mes gerai nenudabosim. O Nau- 
gardo pusė pavojingesnė. Be to, Naugardo pasiuntiniai gali ir upe 
atplaukti. Liksime geriau prie Ordino pasiuntinių. Judu rytoj pri- 
sidėkit prie Daubaro. Šitaip bus galima stebėti kelią pakaitomis. 

Uvis trumpai išdėstė, kaip sekėsi jam. Papasakojo apie Psko- 
vo kunigaikščio Jurijaus renkamą kariuomenę ir prieš metus iš 
Pskovo išvytą kunigaikštį Borisą. Jundos nuomone, kariuomenė 
buvo renkama lietuvių žemėms pulti, tačiau Daubaras tuo suabe- 
jojo. Jo manymu, artimosios rusų kunigaikštystės, tokios, kaip Po- 
lockas ir Pskovas, jau buvo pakankamai pasimokiusios praeityje 
ir linko lietuviams pataikauti, o ne prieš juos kariauti. Paskutinį 
kartą, kai jie grįžo iš Smolensko per Polocko žemes, polockie- 
čiai ir pašaro žirgams parūpino, ir dalį belaisvių iš jų už neblogą 
kainą nupirko. Labiau tikėtina, kad renka karius tarpusavio ko- 
voms. Ten dabar sunku susigaudyti, kas prieš ką eina, todėl šiuo 
metu be didelio vargo įmanoma toliausiai į rusų žemes įsibrauti. 

- Tas tiesa, - sutiko Uvis. - Polockas jau kaip ir Mindaugo val- 
džioje. Užtat Pskovas laikosi Naugardo, be to, ir Ordinas viską 
gali pakeisti. Kad vokiečiai čia jau nuo seno nagus suleidę, sakė 
ir kunigaikščio Boriso prasigėręs raštininkas. Vokiečiai taip daž- 
nai į Pskovą zuja, kad jis iš jų net šiek tiek vokiškai pramokęs. 

Net išsigandau, kai raštininkas pareiškė, jog žino, iš kur aš kilęs! 

- Tai jis galvoja, kad tu tikras teutonas? - Junda, pakreipusi 
galvą, pažvelgė į savo brolį. 

- Na, o ką aš jam padarysiu? Galvoja! Nebent išsiblaivęs ne- 
atsimintų. 

- O tegul jis ir toliau taip galvoja! - įsiterpė Einius. - Jei ir 
kiti manys, kad tu vokietis, tau bus lengviau sužinoti apie kitus 
vokiečius. Net ir apie tuos, kurių čia išsižioję laukiam. 

- Bet... Bet tada pats Pskovo kniazius sužinos, kad kažkoks 
vokietis yra atvykęs... Palieps jį atvesti. O ką aš jam pasakysiu? 

- Ugi išsisuksi, brolau! - tarė Daubaras. - Iš kalbos tavęs juk 
nepagaus. Net vaikas būdamas esi pačius vokiečius apstatęs, o 
čia - tik rusai. Bet geriau, kad būtumėt dviese. Jei mes Naugar- 
do pusės nesaugosime, tegu Einius vyksta kartu su tavim į Psko- 
vą. Jis vokiškai Dignojos pilyje pramokęs. Jei kas tau nutiks, ga- 
lės mums pranešti... 

Einius net paraudo iš pasididžiavimo, išgirdęs šitą pasiūlymą. 
Nuo pat išvykimo iš Ventės dienos jaunėlis Žybarto sūnus laikė- 
si puikiai ir jokių sunkumų būriui nesudarė. Mintis, kad dabar 
turės progos su savo išmintinguoju broliu vykti į Pskovą, jį tie- 
siog pritrenkė. 

- Baisi kupeta vokiškai išmokti! Tik pagargaliuoti mažumėlę: 
“Ja ja... Alles gut! Verdammt nochmals!'*. - Jis patenkintas 1šsi- 
šiepė ir nusišluostė lūpas. - Galėsiu būti tavo tarnu, Uvi. Pagrobtu 
Žemaitijoje tarnu. Tada užteks ir tiek, kiek moku. Ar ne? 

Einius buvo itin lankstaus proto, todėl vokiškai bei rusiškai 
pramoko dar vaiko amžiuje, bendraudamas su belaisviais Ven- 
tės pilyje. Be to, gelbėdamas paimtas į nelaisvę savo motiną ir 
sesutę Gailę, jis kelis mėnesius gyveno kalavijuočių pilyje Dig- 
nojoje. 

- Tas spirgiukas už tave gudresnis, Uvi, - pridėjo savo nuo- 
monę ir Daubaras. Anties sparnelį jis kramtė su visais kaulais, 
net traškėjo. - Aš irgi manau: kai du stos, daugiau padarys! 

- Gudresnis ne gudresnis... - nutęsė Uvis ir susirūpinęs pakraipė 
* Taip, taip... Viskas gerai! Prakeikimas! (Vok.) 

galvą. Daubaro pasiūlymas buvo visai neblogas. Bet vis tiek bū- 
tų geriau, kad jiedu Pskovo valdžiai per daug nekristų į akis. Te- 
laiko juos ir vokiečiais, bet per garsiai skelbtis irgi nevertėtų. 

- Ugi ko mums teutonų pamiškėje tykoti, jei du čia troboj jau 
turim! - sugriaudėjo Daubaras. Nusikvatojo ir staiga nutilo, nu- 
liūdęs, kad anties nebeliko nė kaulelio. Nusišluostęs delnus į striu- 
kę, pridūrė: - O jei rimtai, tai ką darysim pamatę, kad visas tun- 
tas teutonų traukia į Pskovą? 
paskos, kad žinotume, kur jie apsistos. Kai Žinosim, kur jie, tada 
ir nuspręsim, ką toliau daryti. 

- Ką gi, dabosim... Sesutė prisidės, mums ančių daugiau pri- 
šaudys. Bent trijų reikia, Junda! O geriausia, kad būtų keturios! 

- Taip... O strėles iš vandens tu man išžvejosi'? 

- Už antį - būtinai! Didelio čia daikto... Išsemiu iš upės van- 
denį kepure ir surenku iš dumblo tas tavo strėles. - Daubaras pa- 
kilo ir sunkiu Žingsniu nužygiavo prie durų. Pravėrė jas, pažvel- 
gė laukan ir patenkintas patrynė savo plačius delnus. 

- Žara tokia pusgelsvė... - tarė. - Bus giedra! Rytoj nereikės 
mirkti. 


Kitą dieną iš tikrųjų nebelijo. Saulė dar slėpėsi už debesų, ta- 
čiau didžiosios balos jau ėmė sekti, ir keliauti tapo lengviau. Psko- 
ve po dar tik pradėjusį džiūti gatvių purvą zujo vaikai, šeiminin- 
kės stengėsi apsišluoti prieangius, ant pajuodusių namų stogų džiu- 
giai čirškė žvirbliai. 

Einius žvelgė į miestą, išpūtęs akis. Didesnių pastatų jam jau 
teko regėti, nes buvo pakliuvęs į pilį prie Dauguvos, tačiau tiek 
daug namų ir žmonių matė pirmą kartą. Viskas čia jį stulbino: ir 
prie pat gatvės savo dirbtuvėlėse triūsiantys amatininkai, ir ge- 
lumbės ritinius išvynioję pirkliai, ir garsiai savo prekes giriantys 
ginklakaliai. Trabantas jau spėjo apsiprasti su miesto triukšmu 
ir žengė suskliaudęs ausis, krūptelėdamas tik tada, kai itin skar- 

džiabalsis prekijas stengėsi perrėkti savo varžovą. Bet Einiaus 
juodbėris visai sutriko. Einiui teko nulipti ir eiti greta, stipriai lai- 
kant jį už pavadžio. 

Nors Uvis ir buvo nutaręs apsistoti arčiau pilies, tačiau, pa- 
matęs, kad Einiui nejauku mieste, pasuko į pažįstamą skersgat- 
vį ir, dideliam stambianosio šeimininko Petruškos džiaugsmui, pa- 
reiškė, kad kelias dienas pagyvens jo namuose kartu su savo tarnu. 
Gavo neblogą kambarį prieš mėnesį baigtame antstate virš ark- 
lių tvarto. Vis daugiau pirklių apsistodavo pas Petrušką, todėl šis 
ir plėtė savo valdas. Kambarys kvepėjo šviežiais pušų sakais, ta- 
čiau Uviui labiau patiko tai, kad jis buvo pasiekiamas atskirais 
laiptais iš kiemo, kurie vedė į tris čia įrengtas patalpas. Be to, 
kilus rimtam pavojui, galėjai pro langelį nusileisti tiesiai į arklių 
aptvarą, 0 iš ten patekti į arklides. 

Pusdienį Uvis praleido supažindindamas Einių su miestu. Ta 
proga jis ir pats apėjo kunigaikščio Jurijaus tvirtovę. Pilis buvo 
pastatyta taip, kad viena jos siena sutapo su miesto gynybine siena, 
bet ypatingu tvirtumu nepasižymėjo. Sienos buvo iš gulsčių rąs- 
tų, nelyginant paprasto namo. Žinia, rąstai buvo vos apglėbia- 
mi, jų buvo dvi eilės, o tarpas užpiltas suplūktomis žemėmis ir 
žvyru. Bet vis tiek, kaip suprato Uvis, tokį statinį lengvai sugriautų 
akmenis svaidančios katapultos. Su pilies sargybiniais šnektelėti 
nepavyko, tad jie užsuko į užeigą, kurioje Uvis jau buvo apsilan- 
kęs. Tačiau joje rado tik keletą vežikų, gal todėl, kad diena bu- 
vo giedra. Paklaidžioję po miestą, jiedu grįžo pas Petrušką ir pa- 
prašė iškepti pietums gabalą kiaulienos. 

Kol Petruškos Žmona triūsė virtuvėje, pats šeimininkas, pra- 
linksmėjęs, kad jaunasis svečias jo namuose ne tik miegos, bet ir 
valgys, sulakstė į rūsį ir grįžo su pilvotu ąsočiu midaus. Neklaus- 
damas įpylė į liepinius kaušus - iš pradžių sau, paskui Uviui su 
Einium - ir paragino: 

- Na, už pažintį! 

Uvis truputėlį gurkštelėjo, o Einius atstūmė savo kaušą. 

- Mano tarnas negeria, - paaiškino Uvis. - Dar jaunas... 

Šeimininkas nepritardamas pakraipė galvą. 

- O pats kodėl ne iki dugno? Gal midus prastas? Tiesa, jūs, 
vokiečiai, daugiau prie vyno pratę. Na, bet pas mus vynas - ne 
prasto žmogaus kišenei. Tokius mokesčius kniazius Borisas vy- 
nui buvo uždėjęs! Už tą pačią sidabro griviną - viena statinaitė 
vyno ar šešios midaus! O pasigėrimas juk tas pats. Kai tokie mo- 
kesčiai, kas įpirks... Aš klausiu, kas įpirks? Tik kniazius su dru- 
žina vyną ir maukia. 

- Tai nesigailite kniaziaus Boriso? - paklausė Uvis, dėl akių 
vėl pamirkydamas lūpas kauše su midum. Pagalvojo, kad už tokį 
skystą midų jis netgi sulūžusio skatiko nemokėtų. 

- Et, ar prastam žmogui kištis į kniazių reikalus, - atsiduso šei- 
mininkas ir vėl įsipylė midaus. - Kol kniaziai per daug duoklė- 
mis ir mokesčiais nekamuoja, tai ir mes galvos nesukam. O tiesą 
sakant, tai netgi ne pats kniazius, bet jo žmona buvo dėl turto 
pasimaišiusi. Jai tik šilkai, tik brokatai, tik žemčiūgai! O iš ko knia- 
zius gaus, jei ne iš prastų žmonių? Net už šieno įvežimą į miestą 
muitą uždėjo, o tas jau man kaip peiliu per kišenę! Du arklius 
pats laikau, o kur dar svečių arkliai?! Petrušką visi žino. Petruš- 
ka - nebrangininkas, Petruška šieną visad perka geriausią. O knia- 
zius peiliu man per kišenę brūkšt! Ar tiko tavo eržilui mano šie- 
nas? - rimtai pažvelgė šeimininkas į Uvį ir net sustingo, laukda- 
mas atsakymo. Lyg nuo to, kaip atsakys svečias, būtų priklausęs 
jo likimas... 

- Šienas neblogas, - pagyrė Uvis. - Mano Trabantui tiko. 

- Tai va! - pakėlė pirštą Petruška. - Net vokiškam eržilui ti- 
ko! Ir maitina mano Matriona gerai! Va tuoj paragausi kopūs- 
tienės su grybais! Net pats Vienintelis pas mane kartais apsisto- 
ja, kai į Pskovą ateina. 

- Koks vienintelis? - nesuprato Uvis. - Kodėl vienintelis? 

- Na, Vienintelis... - sumurmėjo Petruška. - Gal vokiečiai apie 
Vienintelį ir negirdėjo, nors turėtų, nes dėl jų jis Vieninteliu ir 
tapo: bet mes visi žinom, visa Pskovo žemė, kurią valdė kniazius 
Borisas... - Šeimininkas atsiduso ir tęsė: - Taigi, kai su Naugardo 
kniaziaus Jaroslavo padėjimu tą Borisą iš mūsų išvijo, mes čia 
per daug ašarų nepraliejom. Tas tai tiesa. O kaip bus su šitu knia- 

ziumi, dar pamatysim. Jau metai, kaip sėdi, bet nieko apie jį pa- 
sakyti negaliu. Kokią žmoną gavai, ir tai per metus neišsiaiški- 
ni... Blogiau gal nebus. Ir kitur ne pyragai. Stai Polocke turiu pus- 
brolį. O ten kniazius keičia ne savieji, bet pagonys! O su pago- 
nimis tai jau menki pyragai, - atsiduso šeimininkas. 

- Menki, - sutiko Uvis, tačiau nutarė pasitikslinti: - O kodėl 
menki? | 

- Pagonys, - vėl iškėlė pirštą šeimininkas, - pasiima ne tik tai, 
ką panešti galima, bet jei užsigeidžia, tai ir šeimynykščių netau- 
po. Pasiima ir tuos, kas savo kojom vaikšto. 

- Tikrai menki pyragai, - palingavo galvą Uvis. - Nieko nelie- 
ka, kaip tik kariauti su pagonimis. Ar tik ne dėl to kniazius Juri- 
jus dabar kariuomenę renka? 

Petruška garsiai sušnirpštė savo stambia nosimi, reikšdamas 
nepritarimą. 

- Kad kažin... - Jis vėl įsipylė midaus. - Ką tu padarysi tiems 
prakeiktiems litvinams? Jei per toli nuo miesto su kariuomene 
išeini, tai jie patį miestą užpuola. Jei išvedi karius į šiaurę, tai 
jie terioja pietus. Visur jų Žmonės, ir jiems praneša! Be to, pa- 
gonys raiti, ir sugausi juos, kaip vėją laukuose... 

- O jeigu juos pačius užpuolus? - neatlyžo Uvis, nors Einius, 
nesuprasdamas, kodėl jo brolis taip skatina Petrušką užpulti Lie- 
tuvą, po stalu skaudžiai įspyrė jam į koją. - Surinkti didelę ka- 
riuomenę ir vieną kartą su jais baigti! 

- Ačiū, nereikia! - papurtė galvą Petruška. - Amžiną atilsį knia- 
zius Vsevolodas, dar kai aš jaunas buvau, sumanė juos pulti. Tik 
kas ketvirtas tada sugrįžo. Jeigu jau ir renka kniazius kariuome- 
nę, tai gal kad padėtų Polocko kniaziui Glebui. Čia tai būtų pa- 
našiau į teisybę. Glebas turėjo sėsti į Polocko sostą po brolio mir- 
ties. Taip buvo sutarta, bet va užsėdo sostą jaunasis kniazius Mi- 
chailas. Per pagonis, ne kitaip! 

- Kaip - per pagonis? - įsižeidė Einius. 

- Ech, - atsiduso Petruška, - ten, Polocke, nors gėda ir sakyti, 
jie ranka rankon eina su tais litvinais. Turiu ten pusbrolį balnių, 
tai net nepatikėsit - didžiuma balnų tenka pagonims! 

- Negi ir balnus tie rupūžės grobia? - pasipiktinęs paklausė 
Uvis ir dabar jau pats įspyrė Einiui po stalu koja, kad tas tylėtų 
ir netrukdytų svarbiam pokalbiui. 

- Tai kad ne... - vėl atsiduso šeimininkas. - Dar blogiau. Pa- 
gonys su Polocku sutaria, tai už balnus ir užsimoka. 

- Tai gerai, kad užsimoka! - vis tiek neištvėrė Einius. 

- O ar jūs žinot, iš kur jie gauna kuo užsimokėti? - sušuko 
Petruška ir susijaudinęs išmaukė vienu ypu kaušą midaus. - Iš Tve- 
rės, Riazanės, Smolensko, štai iš kur! Gėda prisipažinti, bet tik- 
tai taip ir ne kitaip! Net ir į mūsų Pskovą dabar tiesiasi Polocko 
ranka. Kniazius Jurijus bandys padėti Glebui, o kas iš to išeis, 
bala žino. Kad tik mums netektų nukentėti. Tiesa, Glebas ge- 
riau atsispirtų prieš pagonis... 

Paškutinis kaušas midaus staiga nutraukė Petruškos gražby- 
liavimą. Jis apsidairė. Įdėmiai, tarsi pirmą kartą matydamas, ap- 
žvelgė Uvį, paskui Einių ir paklausė: 

- Tai iš kur, sakei, esi kilęs, jaunasis pone? 

- Iš kur kilęs?.. - norėdamas laimėti laiko, nutęsė Uvis. - Kaip 
čia pasakius... 

- Žinoma, jei tai ne kokia paslaptis... Šiais laikais nelabai ir 
žinai žmogus... Atsargumas niekad nekliudo. 

- Jokia čia paslaptis, - paaiškino Uvis. - Aš esu Kercė iš Ry- 
gos miesto... Tik niekam nesakyk! 

Petrušką, atrodo, šis atsakymas patenkino. Ne tik šiaip sau 
vokietukas, bet dargi iš pačios Rygos! Vadinasi, kainą už pašarą 
žirgams, už nakvynę ir už pietus bus galima dar padvigubinti. 

- Gink, Dieve! - užtikrino jis Uvį. - Jei jau gerbiamasis Kercė 
taip pageidauja, tai aš niekam nė žodelyčiu neprasitarsiu! Negi 
aš iš tokių, kurie liežuvį laido? Ar panašus? 

- Nepanašus, nepanašus... - sutiko Uvis, žvelgdamas į nekal- 
tas mėlynas šeimininko akis. Jis puikiai žinojo, kad netrukus pu- 
sė Pskovo išgirs, kad ne kokioj nors garsioj užeigoj, o pas Pet- 
rušką apsistoję svečiai iš pačios Rygos... 

Vyno pirkliai 


uos pirmoji pamatė aukštai į eglę miško pakraštyje įko- 
pusi Junda. Iki vidudienio ant šakos pratūnojo Zervis, o 
kai visai nutirpo kojos, teko jį pakeisti. Iš čia galėjai ap- 
žvelgti visą krūmokšniais apaugusį kadaise dirbamos že- 
mės plotą. Izborsko kelias vingiavo kairiuoju laukymės pakraš- 
čiu iki pat kryžkelės, kur viena jo atšaka suko į Pskovą. | 

- Du raiteliai ir vienas nešulinis arklys! - riktelėjo ji žemyn Dau- 
barui, kuris sėdėjo nugara atsirėmęs į eglės kamieną. - Dar per 
toli, kad įžvelgčiau, kas tokie... 

Diena persirito į antrąją pusę, ir kelio saugojimas ėmė nusi- 
bosti. Iš pradžių dar buvo įdomu stebėti, kokie žmonės keliavo 
iš Izborsko pusės, tačiau dabar viskas buvo aišku. Daugiausia, Ži- 
aklis būdamas nesupainiosi. Didžiuma sliūkino pėsti, pasitaiky- 
davo raitų, girgždėdavo ir vienas kitas dviratis vežimas. Kur kas 
įdomesnių būta pirklių. Jų vežimai buvo geresni, kinkyti bent 
dviem, o kartais ir trimis ar net keturiais arkliais. Vežimus lydė- 
davo būrelis ginkluotų raitelių. Tokios vilkstinės, žinoma, būda- 
vo stebėtojams galvosūkis, nes rūbus galima pakeisti, o tada ne- 
lengva nuspręsti, kas keliauja. Laimei, tik dvi tokios vilkstinės trau- 
kė į Pskovo pusę, ir Junda, prislinkusi prie kryžkelės, kur kelias 
suko į mišką, įsitikindavo, kad raitelių ginkluotė - rusiška. Nors 
drabužius lengvai galima pakeisti, tačiau save gerbiantis karys ne- 
atsisakys savo kalavijo, skydo ar šalmo. 

Raiteliai ir arklys su nešuliais vis artėjo ir netrukus Junda ėmė 
įtarti, kad jie kažkuo neįprasti. 

- Apsirengę kaip pirkliai, bet Žirgai - ne vietinės veislės! - ne- 
garsiai šūktelėjo ji. - Tą jau galiu pasakyti. 

- Bet raiteliai tik du? 

- Du. Ir vienas nešulinis arklys. Bet ir tas stiprių kojų. 

- Dviejų lyg ir mažoka, - Daubaras padvejojo, bet vis dėlto 
nutarė atsistoti. - Dėl viso pikto pasakysiu Zerviui. 

Kaip prieš tai Junda, taip dabar Zervis tūnojo visai netoli kryž- 
kelės, kur kelias suko į mišką. Jei keliautojai sukels įtarimą, jis galės 
užšokti ant savo Žirgo ir prijoti prie jų, sugalvojęs kokią nors dingstį. 

Kai Zervis, ragindamas pentinais savo Širmį, pradėjo vytis abu 
raitelius, paskutinis prakaulus šviesiaplaukis jaunuolis tuoj pat su- 
silygino su pirmuoju pirkliu. Priekyje jojusiam vyrui buvo apie ke- 
turiasdešimt, nors vėjo nugairintas veidas jį ir sendino. Abu jie 
buvo apsirengę kaip rusų pirkliai, išsiruošę į tolimas keliones. Vy- 
resnysis per petį žvilgtelėjo į juos besivejantį raitelį. 

- Atrodo, tik vienas... - kimiai tarė jaunesnysis. - Bet ko tas 
prakeiktas rusas nori'? 

Kalbėjo jis vokiškai. 

- Vienas tai vienas, bet juk esame miške...- Vyresnysis įtariai 
apžvelgė abipus kelio tvyrančią tankmę. Įtempė ausis, stengda- 
masis išskirti miško garsus. - Gal kur nors pasislėpę ir kiti? 

Šviesiaplaukis vaikinas tuo metu žvelgė į artėjantį Zervį. Pri- 
kandęs lūpą apsidairė ir papurtė galvą. 

- Velnias Žino, - tarė. - Bet šitas įtartinas. Iš snukio matau... 

Vyresnysis raitelis susiraukęs patikrino, ar apsiausto skvernu 
pridengto kalavijo rankena savo vietoje. Iš karto matyti, kad tai 
patyręs karys ir dar apdovanotas gera klausa. 

Iš tiesų, už kelių šimtų žingsnių per tankmę arkliu vedinas bro- 
vėsi Daubaras. Kelias čia lanku suko į kairę, kartodamas pelkė- 
to upelio vingį. Pramaknojęs per upelio kemsynus, galėjai nukirsti 
kampą ir užbėgti keliu jojantiems už akių. Kadangi Uvis primyg- 
tinai reikalavo elgtis atsargiai, tokią galimybę jie buvo aptarę iš 
anksto, nors ir vylėsi, kad Daubaro pagalbos neprireiks. 

Zervis vėl bakstelėjo savo Širmiui pentinais, mėgindamas pavyti 
raitelius dar prieš upelio vingį. Pastebėjo, kad jie įtariai susižvalgė 
ir pasitikrino po apsiaustais laikomus ginklus. 

- Bog f pomočį! - šūktelėjo Zervis, juos beveik pasivijęs. - Ku- 
da putj deržite? * 

Rusiškai jis daug nemokėjo, tačiau šiuos sakinius atkakliai kar- 
tojo tol, kol, bent jo nuomone, jie ėmė skambėti tarsi būtų ištar- 


* Dieve padėk! Kur vykstate? (Rus. ) 

ti tikro ruso. Dabar, prijojus arčiau, tapo akivaizdu, kad prie balno 
pririštų strėlių antgaliai - tikrai vokiški. Žirgai taip pat buvo stam- 
bių kaulų. Tokius Žygiuose paprastai naudojo Ordinas. Tačiau patys 
keleiviai buvo apsirengę kaip rusų pirkliai, net žirgų kamanos buvo 
rusų darbo. Tik iš arčiau pažvelgus tapo aišku, jog drabužiai, nors 
ir apnešti kelio dulkėmis, buvo visiškai nauji. | 

- F Pskov! - nenoriai burbtelėjo vyresnysis. - My kupcy...* - dar 
trumpai paaiškino. 

Jaunesnysis tylėjo. Zervis prilaikė Širmį, kad šis žengtų greta 
raitelių. Pažvelgus į jų veidus, netapo aiškiau. Abu buvo švariai 
nusiskutę, tačiau juk skusdavosi ir rusų pirkliai iš pietinių žemių. 

- Geri Žirgai... - pastebėjo Zervis, atsargiai rinkdamas jam ži- 
nomus rusiškus žodžius. - Tokių mačiau Ordino žemėse. 

- Ten pirkom... 

Vyresnysis atsakinėjo rusiškai, tačiau jam tai sekėsi ne ką ge- 
riau, negu Zerviui. 

Kelias čia suko į kairę, ir vyresnysis įtemptai žvelgė į tankmę. 
Jis pavarė savo žirgą taip, kad tarp jo ir Zervio būtų bent kelių 
sieksnių tarpas. Jaunesnysis tylėjo, tik įtariai baltakiavo į Zervį. 
Ranką laikė paslėpęs po apsiausto skvernu. 

- Esame pirkliai... - dar kartą trumpai rusiškai paaiškino vy- 
resnysis. - Užtat ir keliaujam... 

- Taip... Sakėte. Suprantama... 

Jei tai iš tiesų buvo pirkliai, tai daug prekių negabeno. Prie 
balnų buvo pritvirtinti tik ryšulėliai su manta, o nešulinis arklys 
tenešė du nepilnus odinius maišus. 

- Čem targūjete?** - vėl rado rusiškų žodžių Zervis. Jei jie taip 
ilgai nesupranta, kad jis ne rusas, tai jie vokiečiai! 

- Vynu. Vyną gabenam į Pskovą. 

Tai galutinai įtikino Zervį, kad jie meluoja. Apie prekybą jis 
nusimanė neblogai, nes prieš keletą metų kartu su Uviu padir- 
bėjo Dauguva plaukiančioje vytinėje. Vynas buvo prekė, kurią 


* Į Pskovą! Mes pirkliai... (Rus.) 
** Kuo prekiaujate? (Rus. ) 

paprastai gabendavo vandens keliais. Pskovą iš jūros buvo gali- 
ma pasiekti per upes ir ežerus, 0 sausuma, ypač vienu nesunkiai 
apkrautu arkliu, nedaug vyno tenugabensi. Bent jau ne tiek, kad 
apsimokėtų pati kelionė. 

- Negi vynu? - suabejojo Zervis ir siekė ranka patapšnoti per 
šalia risnojančio nešulinio arklio odinį maišą. 

- Los das! Hūnde weg!“ - staiga riktelėjo šviesiaplaukis vokiš- 
kai. Jis atbloškė savo apsiausto skverną ir jo rankoje sublizgo iš 
makšties traukiamas kalavijas. 

- Nicht doch, Jūrgen. Vorsicht!** - šaukė vyresnysis. 

Zervis įsitempęs laukė pavojaus, tad neapsižioplino. Persisvėrė 
į kairę balno pusę: jei Jurgenu pavadintas jaunuolis iš tiesų su- 
manys kirsti, tai kliudys nebent koją. Zervio nelaimei, kelias čia 
susiaurėjo, teko paraginti Žirgą šauti į priekį. Vyresnysis vokietis 
jau spėjo užtverti kelią, ir Zervio Širmiui teko šokti nuo sauso- 
žemio. Įmirkusioje po lietaus žemėje priekinės žirgo kojos nera- 
do atsparos, ir jis suklupo. Zervis nusirito ant žemės, o kai ėmė 
stotis, vyresnysis vokietis jau irgi buvo išsitraukęs kalaviją ir, pa- 
silenkęs balne, taikė tiesiai jam į gerklę. 

- Gavari... Bystro! Čevo palez?*** - klausė vokietis, vėl sugrį- 
Žęs į rusų kalbą. 

Zervis tik sužiopčiojo. Krisdamas jis truputį prisitrenkė, to- 
dėl dabar iš susijaudinimo nerado tinkamų žodžių, nei rusų, nei 
vokiečių kalba. Tik per sprindį nuo jo gerklės blizgėjo ašmenys, 
ir jam buvo visiškai aišku, kad kalaviją valdė prityrusi ranka. 

- Net... Ničevo... - pagaliau sugraibė rusišką žodį Zervis. - Ja 
ničevo... **** 

Nors jo žvilgsnis nė akimirką nenukrypo nuo artėjančio prie 
gerklės kalavijo smaigalio, akies krašteliu Zervis pastebėjo kaž- 
kokį judėjimą toliau kelyje. Pamatė, kad kalaviją laikantis vyras 
staiga atsigręžė į tą pusę. 


* Neliesk! Šalin rankas! (Vok.) 

** Nereikia. Jurgenai. Atsargiai! (Vok.) 
*** Kalbėk... Greitai! Ko lendi? (Rus.) 
**** Ne... Nieko... Aš nieko... (Rus.) 

- Donner Wetter.. Was ist das, verflucht nochmals! -* suriko jau- 
nesnysis vokietis. | 

Pasinaudojęs proga, Zervis tučtuojau nusirito į šoną, tačiau 
abu vokiečiai jau nebekreipė į jį dėmesio. Jiedu išpūtę akis žvel- 
gė į neįtikėtiną reginį. Keliu į juos dundėjo sunkusis palšas Dau- 
baro eržilas, o balne, pasistiebęs balnakilpėse ir ssūbuodamas kartu 
su eržilo šuoliais, sėdėjo Daubaras. Plačiai praskleista skraistė 
plevėsavo virš jo pečių, ir atrodė, kad tie platūs pečiai užpildo 
visą kelią nuo eglyno kairėje iki lazdynų dešinėje. Vienoje ran- 
koje, kuri laikė ir pavadį, jis spaudė kalaviją, o kita aukštai virš 
galvos iškėlė net jo didelio delno vos apglėbiamą rąstelį. 

- Nicht mėglich, so etwas...** - Vyresnysis smarkiai trūktelėjo 
savo žirgo pavadį, besistengdamas apgręžti jį į puolančiojo pusę 
ir tuo pat metu stengdamasis atlaisvinti už balno pritvirtintą skydą. 
Jaunesnįjį, atrodo, visai pribloškė šis reginys: jis išsiŽiojo ir išpu- 
tė akis. Zervis, įtempęs jėgas, šoko prie jo, stverdamas už kojos. 
Tuo pačiu metu Daubaras apsuko virš galvos rąstą ir paleido jį 
tiesiai į dar besiruošiantį atremti puolimą vokietį. Vokiečio Žir- 
gas, nors ir turįs kovos patyrimo, tokio puolimo nesitikėjo. Žveng- 
damas stojosi piestu, o besisukantis rąstas, užkliudęs jo krūtinę, 
dar pasisuko ir trenkė vokiečiui į petį. Tas kartu su Žirgu nusiri- 
to į pakelės klampynę. Zervis, nutvėręs jaunesniojo vokiečio koją, 
trūktelėjo iš visų jėgų. Šis pasviro, dar pobandė atsiremti kalavi- 
ju, tačiau nuslydo nuo balno, ir Zervis alkūne stipriai kirto jam 
pasmakrėn. Vokietis žnegtelėjo ant žemės. Zervis pašoko ir ko- 
ja užmynė kalaviją laikančią ranką. Peilį jis jau buvo išsitraukęs 
ir dabar prikišo kritusiam prie veido. Šviesiaplaukis jaunuolis pa- 
mėlusiu veidu stengėsi atgauti kvapą. 

Per kelias akimirkas padėtis spėjo visiškai pasikeisti. 

Daubaras, nušokęs nuo žirgo ir įbridęs iki kelių į pelkę, vilko 
į sausesnę vietą nebejudantį vyresniojo vokiečio kūną. 

- Ko anie tave pjaut norėjo? - klausė, purtydamas ištrauktą 


* Po perkūnais... Kas gi tai, prakeikimas! (Vok.) 
** Neįmanoma, nieko panašaus... (Vok.) 

iš pelkės vyrą už pečių. - Šitas, ko gero, nugeibs. Silpnų pakinklių... 

- Jiedu vokiečiai. Bent tai išsiaiškinau! - Zervis pasilenkęs iš 
suglebusios šviesiaplaukio rankos ištraukė kalaviją. Tas pagaliau 
atgavo kvapą, tačiau vis dar iš skausmo žiopčiojo. - Kažkodėl me- 
lavo, kad jie vyno pirkliai. 

- Vyno pirkliai?.. - Daubaras, pakratęs vyrą už pakarpos, įdė- 
miai pasižiūrėjo į jį. - Man tai jis nepanašus į pirklį. Bet atrodo, 
kad dar gyvas. 

Vyresnysis sudejavęs atsimerkė. Jaunesnysis ne tik atgavo kva- 
pą, bet pajėgė ir atsisėsti. 

- Vyno, - pakartojo Zervis. - Taip jie man sakė. Bet kai norė- 
jau patikrinti, ką veža, tai va šitas ir puolė su kalaviju. Šitą aš 
pasaugosiu, 0 tu pažiūrėk, ką tas arklys iš tikrųjų neša. 

Daubaras, palikęs ant kelio išvilktą vyrą, priėjo prie nešuli- 
nio arklio, kuris buvo pasitraukęs į šalikelę ir nukoręs galvą nau- 
dojosi proga paskabyti žolių. Atrodė, kad šeimininkų likimas jo 
visai nedomino. Daubaras atsegė vieną iš dviejų odinių maišų ir 
pažvelgė į vidų. Įkišęs ranką, panaršė ir ištraukė apipintą vyte- 
lėmis žalsvo stiklo butelį. 

- Galas Žino... - tarė, pateliuškavęs butelį. Po to vėl pažvelgė 
į odinio maišo gilumą. - Cia tik skudurų prigrūsta. Ir buteliai. Bet 
skudurai, atrodo, tiktai tiems buteliams apvynioti. 

- Negi iš tikrųjų vynas? 

- Atrodo, kad taip... 

Zervis atsiduso ir sutrikęs apsižvalgė. Jaunesnysis vokietis jau 
buvo visai atsigavęs ir piktai baltakiavo į jį iš padilbų. Vyresnysis 
dejavo, bet irgi stengėsi atsisėsti. Tik dešinioji jo ranka buvo keistai 
persisukusi. Gal lūžo virš alkūnės? 

- Tikrai vynas! - nustebęs pakartojo Daubaras. - Nieko nesu- 
prantu! 

- Tai ką dabar darysim? - paklausė Zervis. 

- Ugi palaukim Uvio, - per daug nekvaršindamas sau galvos, 
nutarė Daubaras. - Juk jis mums sakė vokiečius stebėti, ir va du 
nustebėjom. Bet čia jo laukti negalim. Gal kiti iš paskos atjoja... 

Semionas 
Petrovičius 


rtėjo vakaras, ir Uvis svarstė, ar pačiam joti į trobelę, 
ar geriau pasiųsti Einių. Nuspręsti, kam iš jų dviejų joti, 
taip ir nespėjo, nes į duris kažkas tyliai pasibeldė. Kai 
Einius atidarė, išvydo du vyrus. Vienas iš jų buvo lyg 
ir matytas, ir Uvis ne iš karto susigaudė, jog tai ne kas kitas, o 
išsiblaivęs buvusio kunigaikščio Boriso raštininkas Mitrofanas. 
Blaivumas jo išvaizdos nepagerino. Kažkoks susigūžęs ir suvar- 
gęs, net jo drabužiai, nors ir apvalyti, atrodė dar labiau nunešio- 
ti. Kadaise puošnus ilgomis rankovėmis kaftanas subliuškęs ka- 
bėjo ant Mitrofano pečių. Už jo stovėjo maždaug tokio pat ūgio 
ir amžiaus, tačiau kur kas stambesnio sudėjimo juodaplaukis vy- 
ras. Jo plaukų juodumą pabrėžė tankūs, virš akių į vientisą ežį 
suaugę antakiai. Nepažįstamasis įtariai pažvelgė vidun pro pra- 
vertas duris, po to atsigręžė į siaurąjį praėjimą ir stumtelėjo Mit- 
rofaną į priekį. 

- Sveikinu ir žemai lenkiuosi, geradari, - linkčiojo įeidamas 
Mitrofanas. Blaivus jis buvo praradęs pasitikėjimą savimi, kuris 
iš jo taip ir tryško vakar. - Leiskite jums pristatyti Semioną Pet- 
rovičių iš Polocko, kuris, jei jūsų tai neapsunkintų, norėtų. .. 

- Vardas - nesvarbu! - suniurzgė tamsiaplaukis ir vienu šuoliu 
įžengė vidun. Skubiai apsisuko ir pats uždarė kambario duris, prieš 
tai dar kartą įtariai apžvelgdamas priemenę. Stropiai užstūmęs 
skląstį ir įsitikinęs, kad durys sandariai užvertos, atsigręžė į Uvį. 
Suraukęs juodus antakius, atidžiai jį nužvelgė. - Tai šitas iš Or- 
dino žemės? Taip? 

- Sakiau juk jums, Semionai Petrovičiau, - nuolankiai linksė- 
jo Mitrofanas. - Nors jis ir apsimeta, kad ne iš ten, bet aš atpa- 
žinau. Aš akį turiu! Vokietis jis, ne kitaip. 

- Ne tavęs dabar klausiu! - Semionas Petrovičius apvedė žvilgs- 
niu kambarį ir įsispitrijo į pasitraukusį prie sienos Einių. - O jis 
kas toks? 

- Mano tarnas, - šaltai atsakė Uvis. - Tačiau, gerbiamieji, pir- 
ma pageidaučiau sužinoti, kas jūs tokie? 

- Kas aš? Nejaugi neatsimenat, kas aš? - išsipagiriojusį Mit- 
rofaną, atrodo, buvo lengva įskaudinti, nes net šio klausimo pa- 

kako. - Aš gi vargšas buvęs kniaziaus Boriso raštininkas. Ir žino- 
kite, kad visai be priežasties išvytas iš pareigų, kurias atlikau pa- 
vyzdingai, ir... 

- Nutilk! - kumštelėjo jį juodaplaukis. - Dabar jau nebesvar- 
bu, kas tu toks. Niekam nerūpi. - Juodaplaukis pasisuko į Uvį. - 
Bet ar tikrai iš Kuoknesės? 

Uvis nejučiomis šyptelėjo. Kol kas jis stengėsi suvokti, kur link 
suka ateivis, ir štai gavo pirmą paspirtį šiai mįslei įspėti. Žodį 
“Kuoknesė" juodaplaukis ištarė taip, kad tapo akivaizdu, jog jam 
šis miestas itin svarbus. 

- Gal ir iš Kuoknesės... - atsainiai tarė Uvis. - O gal iš Rygos. 
Bet, gerbiamasis, tu įsibrovei nekviestas, todėl privalai pasiaiš- 
kinti. 

- Sakiau juk, kad jis vokietis! - linksėdamas sušnibždėjo juo- 
daplaukiui Mitrofanas. - Tie visada nori, kad viskas būtų kaip ant 
delno. 

- Ne tavęs dabar klausiu! - Semionas Petrovičius vėl atsisuko 
į Uvį. - Tai... Tai reiškia, kad tu vokietis, taip? Deutsch, ja?* 

Net iš tų dviejų žodelių Uvis suprato, kad ateivis vokiškai moka 
silpnai. Taigi nebuvo jokio pavojaus, kad jis sugebėtų išsiaiškin- 
ti, kas Uvis toks. 

- Ja, so kėnte man recht sagen. Von der Insel Rūgen, eine ehr- 
lich alte Familie. Doch in den letzten Jahren mit dem Schwertbri- 
der Orden tūtig. Und sie, mein Gnūdiger Herr? ** 

Uvis šiuos žodžius ištarė pabrėždamas vokiškųjų garsų skam- 
besį ir su malonumu išvydo, kaip Semionas Petrovičius beviltiš- 
kai išpūtė akis - nors ir stengėsi, tačiau beveik nieko nesuprato. 

- Gerai jau, gerai, - nusprendė Semionas Petrovičius. - Jis - 
vokietis. 

- Sakiau gi jums... Sakiau! - nudžiugo Mitrofanas. - O jūs, Se- 
mionai Petrovičiau, nenorėjot tikėti! 

- Reikia būti atsargiam. Ką gali Žinoti. - Semionas Petrovi- 
* Vokietis, taip? (Vok.) 


** Taip, tiesą sakant. Iš Riugeno salos, garbinga sena šeima. Pastaraisiais me- 
tais veikiame su Kalavijuočių ordinu. O jūs, garbingasis pone? (Vok.) 

čius neprašytas nuėjo prie suolo ir atsisėdo. Sudėjo delnus ir stip- 
riai patrynė. Vis dar kažką įtemptai svarstydamas, jis nužvelgė 
Uvį, po to - Einių. 

- Tokie jauni... Na, pamatysim. Vadinasi, reikia pasitarti. 

- Gal pasitarti, o gal ir ne... - dar nesuprasdamas, kurlink su- 
ka svečias, numykė Uvis. 

- Teisingai sakai! - Semionas Petrovičius atsisuko į vis dar styp- 
santį prie durų Mitrofaną ir nedviprasmiškai mostelėjo jam ran- 
ka, kad išeitų. Mitrofanas sumirksėjo ir, atrodo, įsižeidė. 

- Semionai Petrovičiau... Kas jums būtų radęs tą vokietį? 

- Klausyk, kiek pažadėjau, tiek ir užmokėsiu... Bet pats Žinai, 
kad šis reikalas - slaptas. Supratai? Kaip sau nori, galiu ir ne- 
mokėti... 

Atrodė, jog Mitrofanas tuoj pravirks. Jis garsiai sušniurkštė 
nosim. 

- Tai šitaip... - sulemeno jis, bet kai Semionas Petrovičius dar 
kartą mostelėjo ranka, atsiduso ir išėjo. 

- Aš turiu būti atsargus, labai atsargus, - ne tiek pasiteisino, 
kiek paaiškino Semionas Petrovičius. - O Mitrofanas, na, kalbė- 
kim atvirai, kažkada buvo tvarkingas vyras, bet dabar liežuvio ne- 
benuvaldo. Bet kad ir tu atrodai visai jaunas. Ar sugebi laikyti 
liežuvį už dantų? 

- Kas mane pažįsta, tas manim pasitiki, - atsargiai pradėjo Uvis, 
įtemptai stengdamasis suvokti, ką visa tai reiškia. Kad šis apsi- 
lankymas turi kažką bendro su Polocku ir Ordinu, jau buvo aiš- 
ku. Tačiau to toli gražu nepakako. - Tačiau man atrodo, kad ir 
tau dar reikia įrodyti, kad esi vertas pasitikėjimo. 

- Man?.. Man įrodyti? - Semionas Petrovičius, atrodo, sutri- 
ko. - Bet jei tu esi tas, kurio man reikia, tuomet tau turėjo viską 
paaiškinti apie Semioną Petrovičių. Aš esu šviesiausiojo kniaziaus 
Glebo patikėtinis. Šviesiausiasis kniazius visuose reikaluose ma- 
nimi visiškai pasitiki. Tai jis turėjo jums paaiškinti. 

- Gal ir paaiškino, - nerūpestingai metė Uvis ir viduje atsidu- 
so. Šis tas iš tiesų ėmė aiškėti. Glebas buvo mirusio Polocko ku- 
nigaikščio Fiodoro brolis, jam pagal rusų teisę turėjo atitekti Po- 

locko valdžia. Tačiau Mindaugas parėmė Fiodoro sūnų, ir tai nu- 
lėmė valdžios klausimą. - Bet man praverstų įrodymai, kad iš tiesų 
kalbu su Semionu Petrovičiumi iš Polocko. 

- Ar aš Semionas Petrovičius iš Polocko? Ar katės gaudo pe- 
les? Ar saulė teka kas rytą? Koks čia gali būti klausimas? Juk ir 
Mitrofanas sakė... 

- Mitrofano patikimumą pats ką tik apibūdinai. Man reikėtų 
ko nors tikresnio. Komtūras Haseldorfas neatleidžia klaidų. 

Kadangi anksčiau buvo paminėta Kuoknesė, tad su šiuo tamsiu 
reikalu turėjo būti susietas ir jos dabartinis išdidusis komtūras. 
Uvis gerai prisiminė savo derybas su juo, išlaisvinant motiną iš 
Kuoknesės pilies. Todėl tą vardą ir paminėjo tikėdamasis, kad 
pataikys. Ir neapsivylė! Semionas Petrovičius suraukė tankius an- 
takius, skėstelėjo rankomis: 

- Bet, gerbiamasis, kai komtūro pasiuntinys brolis Ulrichas at- 
vyko į Minską derėtis, tai mes su juo susitikom. Jis turėjo paaiš- 
kinti, kaip mane atpažinti. Ir kodėl dabar neatvyko Ulrichas? 

- Nesakau, kad nepaaiškino. Ir apie juodus antakius pasakė. 
Tačiau turiu žinoti, kad tau viskas patikėta! Juk pats ką tik sa- 
kei, kad reikalingas atsargumas. 

Semionas Petrovičius giliai įtraukė orą. Jis vos valdėsi. 

- O kam kitam gali būti patikėta? Tai juk aš įtikinau Šviesiausiąjį 
kniazių Glebą, kad sumanymą su vynu verta apsvarstyti. Aš, o 
ne kas kitas! 

- Aha.. Taip... - nutęsė Uvis. Jis jautėsi lygiai taip pat, kaip 
vieną kartą vaikystėje, kai išėjo ant ką tik užšalusio tvenkinio, o 
ledas linko ir skeldėjo. Nežinojai, ar jis įlūš, o jei įlūš, tai kurioje 
vietoje. - Vadinasi, kaip tik tu įtikinai dėl to vyno?.. 

- Niekas kitas! - tvirtai pareiškė Semionas Petrovičius. - Ir ne- 
manyk, kad buvo lengva įtikinti. Juo labiau kad ir jam pačiam 
teks truputį išgerti. Kitaip juk Michailas negers. Čia tai gerai su- 
manyta. Jis dar abejojo, bet aš jam pasakiau, kad jei komtūras 
taip siūlo, tai jis žino, ką daro... 

- Be abejo. Komtūras Haseldorfas žino, ką siūlyti. 

- Taip aš šviesiausiajam kniaziui ir pasakiau. Tai kurgi jis? 

Klausta buvo tiesiai, todėl reikėjo kažką atsakyti. 

- Kur komtūras?.. - tyliai numykė Uvis. 

Semionas Petrovičius sumirksėjo. Jo veidu perbėgo įtarumo 
šešėlis. 

- Vynas, žmogau! Dėl ko gi buvo tartasi?.. Kur yra vynas? 

- Aa! Taip... Vynas: - Reikėjo kažką greitai sugalvoti, ir Uvis 
metė žvilgsnį į Einių. Šis patraukė pečiais ir parodė pirštu į lan- 
gelį, už kurio leidosi saulė. - Dar neatvežtas, garbusis Semionai 
Petrovičiau. Bet pakeliui. O, taip!.. Vynas pakeliui... 

- Taip, taip... - pakartojo Einius. - Pakeliui! 

Semionas Petrovičius atsistojo. Jo veidas tapo dar įtaresnis. 
Atrodė, jog juodi, beveik suaugę antakiai dabar pavirto vienu ežiu. 

- Pakeliui... - burbtelėjo jis. - Tai ko aš čia su jumis plepu? 
Jūs vyno neatvežėt? 

- Ne. Tas tiesa. Mat, aš... - Uvis įtemptai galvojo, ką čia dar 
pridūrus. - Aš turėjau patikrinti. Taip. Garbusis komtūras Hasel- 
dorfas nori, kas viskas vyktų tiksliai, kad nebūtų kokių nesusi- 
pratimų, todėl pasiuntė mane patikrinti... Bet vynas bus! 

- Oo.. Jis pakeliui... - vėl pakartojo Einius. - Ja ja.. Wein un- 
terwegs... * 

Semiono Petrovičiaus įtarumas neišblėso, nors kažin ar tą ga- 
lėjo nulemti prasta Einiaus vokiška tarsena. Jis priėjo prie durų 
ir pabandė jas atidaryti. Kadangi pats buvo stipriai užšovęs skląstį, 
o tas drėgname ore subrinko, atstumti buvo nelengva. 

- Kur mums tave rasti, garbusis Semionai Petrovičiau? - pa- 
klausė Uvis. - Kai vyną atveš? 

- Nesivargink! - Semionas Petrovičius kumščiu trenkė per už- 
brinkusį skląstį, ir šis pagaliau pajudėjo. Atrodė, jog tai jį šiek 
tiek nuramino. - Mitrofanas... Jis žinos. Tik nesakyk jam, kam 
manęs prireikė, supratai?.. 

- Be abejo, - užtikrino jį Uvis. 


* Taip, taip... Vynas pakeliui... (Vok.) 

Komtūro 
sąmokslas 


vis atsiduso ir patrynė ranka kaktą. Paskui apžvelgė vos 
rusenančios ugnies nutviekstus veidus - tarsi kiek at- 
siprašantį Zervio, ramiom akim į jį žvelgiančios Jun- 
dos ir kreivoku šypsniu paženklintą platų Daubaro vei- 
dą. Šis, atrodo, net nesuprato, jog kažką būtų padaręs blogai. 

- Vadinasi, jie abu dabar čia? 

- Ugi matai, kad ne čia. Sakiau tau, kad toj jaujoj. 

- Juk negalėjome palikti ant kelio, - pasiteisino Zervis. - Vy- 
resniajam sulaužyta dešinė ranka. Bet mes aprišom. 

- Ir jie tikrai gabeno vyną? 

- Viso labo tik keturis butelius, - pridūrė Junda. - Suprask, 
jei gudrus. Apvynioti skudurais, kad nesudužtų. Žalio stiklo bu- 
teliai, vytelėmis apipinti, bet niekuo neypatingi. Užtat Žirgai ge- 
ri. Jau iš tolo mačiau, kad geri. 

- Tu gi sakei teutonus stebėti... - atsiduso Daubaras. - Nepra- 
leidom nė vieno. Visi kiti buvo rusai, tik trys pirkliai - iš Didžio- 
jo Naugardo. Nereikėjo net klausti, užteko pažiūrėti į vežimą. 

- Tai ką mes dabar su tais tavo teutonais darysim? - paklausė 
Junda. 

- Ką darysim?.. - Uvis nuėjo prie durų ir pažvelgė į naktį. Dan- 
gus buvo skaidrus, švietė jaunas mėnulis. Tai reiškė, kad mėne- 
siena liks iki pat ryto. Jis grįžo prie vos rusenančios ugnies ir vėl 
prisėdo ant kaladės greta Jundos. - Tai pasakysiu tau, sesute, ką 
darysim... Judu su Zerviu galit ramiai eiti miegoti. Rytoj vėl ste- 
bėti reikia, nes šitie vokiečiai - dar ne tie, kurių laukiam. O Dau- 
baras miegoti neis. Daubaras tuos vokiečius sergės, o aš juos gel- 
bėsiu! 

Jau snūduriuojantis Zervis plačiau atvėrė akis, o Junda atsi- 
sėdo tiesiau. Daubaras pasikasė pilvą ir susiraukęs suniurzgė: 

- Aš sergėsiu, o tu gelbėsi? Kokius niekus čia tauziji? Gal ta- 
me Pskove drignių apsiėdei? 

Uvis trumpai papasakojo apie pas jį atvykusį kunigaikščio Gle- 
bo patikėtinį Semioną Petrovičių. Akivaizdu, kad jis laukė kaip 
tik šitų vokiečių ir per laimingą Mitrofano nesusipratimą patai- 
kė tiesiai ant Uvio. Taip pat akivaizdu, jog rezgamas sąmokslas 

ir kad į jį įveltas būtent Kuoknesės komtūras Haseldorfas. 

- Ugi pribaikim tuodu, ir bus po sąmokslo! 

- Kažin... Gal tik kiek sutrukdytume visai eigai, nes atrodo, 
kad kniazius Glebas ir komtūras turi bendrų reikalų, todėl jei ne 
vienaip, tai kitaip vis tiek susiuostys. Bet dabar turime progą tuos 
jų kėslus sumaišyti. Semionas Petrovičius laukia tų dviejų ir ma- 
nimi pasitiki, o jei ir tie du manimi pasitikėtų, galėčiau tiksliau 
sužinoti, kokią košę jie čia bando užvirti. 

- Tas vyresnysis gudrus kaip žiurkė, - pastebėjo Zervis. - Ir tas 
jaunasis nepėsčias. Kodėl, manai, jie turėtų tavimi pasitikėti? 

- Jei juos išgelbėčiau! Jei pamatytų, kad nugalabijau šitą juos 
mirtinai išgąsdinusį Griaumedį... - Uvis dūrė pirštu Daubaro pu- 
sėn. - Tada gal ir patikėtų! 

- Teisingai! - įsiterpė Junda, Daubarui dar nespėjus išsižioti. 
- Kas žiūrės savo gyvybės išgelbėtojui į dantis" 

- Ugi ne taip greitai, ne taip greitai... Ką čia paistot? - paga- 
liau atsitokėjo ir Daubaras. - O aš čia kuo dėtas? Kodėl tu turė- 
tum mane nugalabyti? 

- Nebijok, Griaumedi! Tau teks tik ant žemės pagulėti... Prieš 
tai sukriok kaip skerdžiamas meitėlis ir drybsok! Bus tamsu, ir 
jie nesusigaudys. Be to, pasakysiu, kad reikia greitai bėgti! Ar 
tas su nulaužta ranka joti gali? 

- Gali, nors ir nelengvai... - pakraipė galvą Zervis. - Man at- 
rodo, jam ir keli šonkauliai lūžę. Daubaras tvojo atsakančiai. 

- Et! Net kirvio neturėjau pasiėmęs... Žiūriu, kad jie jau ruo- 
šiasi Zervį pjauti, tai tik tokį šakaliuką sugraibiau. 

- Geras šakaliukas! Va toks... - Zervis išskėtė pirštus, paro- 
dydamas rąsto storį. - Tą šakaliuką jie atsimins, kol gyvi... 


“ 


Komtūro patikėtinis brolis Heinrichas buvo beprarandąs vil- 
tį ir tik meldė Dievo, kad jis sutrumpintų kančias. Nulaužtoji ranka 
nutirpo, jos beveik nejautė, tačiau sulig kiekvienu atodūsiu skaus- 
mas nudiegdavo krūtinę nuo duobutės iki pat peties. Netoli jo, 

parmestas ant šiaudų, saldžiai miegojo surištas knechtas Jurge- 
nas. Nors brolis Heinrichas ir suvokė, jog taip neturėtų būti, ta- 
čiau jį vis tiek pykino Jurgeno šnarpštimas. Reikėtų dėkoti Die- 
vui, kad per tą bjaurų ir kvailą antpuolį bent vienas jų liko svei- 
kas. Bus galimybė jį pasiųsti surasti išpirką, ir nors Heinrichas 
neleido sau per daug įsijausti, kad jam tai pagelbėtų, tačiau bent 
jau buvo galima tikėtis, jog dar ne viskas prarasta. Tie plėšikai - 
brolis Heinrichas neabejojo, jog pateko į paprasčiausių plėšikų 
rankas - turbūt jau spėjo įsitikinti, kad jie jokio lobio neveža, o 
pinigų likę tik tiek, kiek reikia kelionei. Keturi buteliai vyno - 
menkas grobis... 

O kas, jei jie užsimanė tą vyną išgerti? 

Tada, žinoma, tektų palaidoti paskutines viltis... Nors gal ir 
ne. Tie plėšikai elgėsi labai keistai... 

Brolis Heinrichas suspaudė kumščius, stengdamasis sustabdyti 
kraujo tvinkčiojimą smilkiniuose, ir įsiklausė. Taip, be jokios abe- 
jonės, lauke nuaidėjo žingsniai! Kažkas ne ėjo, o bėgo... Ir tada 
nuaidėjo riksmas.. Duslus ir skausmingas... Kažkas dunkstelėjo, 
o gal nukrito sunkus daiktas. Liko tyla. Tamsoje zyzė uodas, bu- 
vo girdėti, kaip šiauduose čeža pelė. Po to sugirgždėjo lėtai ve- 
riamos durys. Brolis Heinrichas pasirėmė kairiąja alkūne ir įsi- 
žiūrėjo į tamsą. Lauke švietė mėnulis, pro pašiūrės plyšius dan- 
gus atrodė balzganas, o duryse pasirodė tamsus šešėlis. 

- Hallo... Wo seit ihr?* - pasigirdo prislopintas balsas, ir Hein- 
richą suvirpino vilties banga. Ištarta buvo ne tik vokiškai, bet ir 
gryna Liubeko tarme. 

- Čia... Mes čia, - daugiau nesvarstydamas šio keisto stebuk- 
lo, patylomis atsakė Heinrichas. - Jurgenai... Ei, Jurgenai... At- 
sibusk. 

Taip netikėtai pasirodęs vyras apgraibom prislinko prie jo. 

- Tik tyliai! - šnibždėjo jis nepriekaištinga vokiečių kalba. - 
Vieną iš sargų nudėjau, bet kiti gali sugrįžti. Turime kuo grei- 
čiau ir kuo tyliau iš čia nešdintis. Ar galėsite joti? 


* Ei... Kur jūs esate? (Vok.) 

- Taip... Taip! - užtikrino brolis Heinrichas, nors ir suvokda- 
mas, jog tai bus nepakeliama kančia. - Kas jūs? 

- Kercė, iš Rygos. Bet tai nesvarbu dabar, - nepažįstamasis 
atsargiai perpjovė brolio Heinricho kojas saistančias virves. - Su- 
žinojau, kad jus užpuolė. 

Atsibudo ir Jurgenas. Įvykiai po to klostėsi žaibo greitumu. 
Jurgeno ramstomas ir prilaikydamas savo aprištą lūžusią ranką, 
brolis Heinrichas išslinko iš pašiūrės. Akys buvo pripratusios prie 
tamsos, todėl mėnesienoje galėjo gana daug įžvelgti. Žolėje, ne- 
toli durų, tysojo kūnas. Vien iš jo dydžio buvo aišku, kad tai tas 
neįmanomai plačių pečių plėšikas, nutrenkęs jį nuo žirgo. Tvy- 
rojo nejauki tyla. Juos gelbstintis Kercė buvo jau parengęs ir žirgus, 
įskaitant ir nešulinį arklį. 

- Bet vynas... Ar vynas tebėra?.. 

- Nežinau, apie ką kalbat, gerbiamasis... - sušnibždėjo tas jau- 
nasis Kercė. - Uždėjau tuos maišus, kuriuos radau... Turime skubėti! 

- Yra... Atrodo, visi... - pagraibęs maišuose, užtikrino Jurge- 
nas ir, nors broliui Heinrichui iš skausmo raibo akyse, jam iš karto 
palengvėjo. 

Kas buvo po to, brolis Heinrichas vėliau stengėsi neprisimin- 
ti. Nors, kaip nuolat tikino tas juos vedantis Kercė, kelias iki Psko- 
vo buvo netolimas, jis truko beveik amžinybę. Sukandęs dantis 
ir kartkartėmis alpdamas, brolis Heinrichas sveikąja kaire ranka 
iš paskutiniųjų laikėsi įsikibęs balno rago. Pagaliau jau auštant 
priekyje pasirodė neplati, bet srauni upė. Po to Žirgų kanopos 
sudundėjo mediniu tilto grindiniu ir, sunkiai praplėšęs akis, bro- 
lis Heinrichas pamatė, kad jie prijojo miesto vartus. 

Ką tas Kercė pasakė sargybiniams, kaip jie purvinomis gat- 
velėmis nujojo iki kažkokio namo, brolis Heinrichas vėliau ne- 
galėjo prisiminti. Pagaliau atgavusį sąmonę jį pirmiausia pasie- 
kė sakingų rąstų kvapas, o paskui ir saulės spinduliai, pažvelgę 
pro mažytį langelį. 

- Tas jaunasis Kercė užleido mums savo kambarį, - paaiškino 
Jurgenas. Jo veidas buvo labai susirūpinęs. - Be jo mes būtume 
Žuvę. 

- O buteliai?.. - suskeldėjusiomis lūpomis sušnibždėjo brolis 
Heinrichas. | 

- Yra buteliai... Ir žirgai pašerti. Viskas gerai, nesirūpinkite. 

- O pasiuntinys iš Polocko? 

- To dar nebuvo. Betgi jis pats turi mus surasti, o ne mes jį. 
Taip buvo Minske sutarta. Manau, kad atsiras... 

- Viešpatie, būk pagarbintas, kad pasiuntei mums pagalbą... 
- sušnibždėjo brolis Heinrichas ir vėl nugrimzdo į nebūtį. 


UŽ 
Nd 


Uvis pritūpęs prispaudė ausį prie aitriai kvepiančios sakais sie- 
nos. Peilio ašmenimis jis buvo atsargiai iškrapštęs samanas tarp 
dviejų rąstų ir dabar, priglaudęs ausį prie plyšio, aiškiai girdėjo 
gergždžiantį sužeistojo Ordino brolio alsavimą. Kai jis šeiminin- 
kui Petruškai pasakė, kad ką tik atkeliavo du vokiečių pirkliai, 
kurie norėtų apsigyventi greta jų, jis jau buvo ištyrinėjęs, kad laisvą 
patalpą skiria tik netašytų rąstų siena. Vidinei sienai dailidės pa- 
rinko laibus rąstelius, o tarpus lengvai užglaistė sumaišytomis su 
moliu samanomis. Prakrapštyti plyšį nebuvo sunku. Brolį Hein- 
richą Uvis dabar, jei ne rąsteliai, galėtų lengvai pasiekti ranka, 
nes jo lova buvo prie pat sienos. Ausį priglaudęs, galėjai girdėti 
kiekvieną jo atodūsį. 

Patvarus padaras vis dėlto kalavijuotis! Tą reikėjo pripažinti. 
Kai Uvis, atrišinėdamas ir mintyse keikdamas Zervį už kietai su- 
veržtus mazgus, apčiupinėjo jo krūtinę, įsitikino, kad lūžusi ne 
tik jo dešinioji ranka, bet ir du šonkauliai. Kalavijuočio laimei, 
lūžę kaulai neišsiskyrė ir neperdūrė plaučių. Jei neįsimes karšti- 
nė, tai gal išgis. Tačiau joti su ką tik lūžusia ranka ir dviem su- 
laužytais šonkauliais iš tiesų buvo kankynė. Tai Uviui priminė tą 
baisią naktį, kai jam pačiam teko keliauti su strėlės peršauta 
blauzda. Tiesą sakant, broliui Heinrichui buvo kur kas sunkiau, 
bet jis visą kelionę ištesėjo nesiskųsdamas. Pradėjo dejuoti tik į 
pačią pabaigą, kai ėmė prarasti sąmonę. Gerai, kad jis nusilpęs 
ir nuo skausmo apdujęs. Tas šviesiaplaukis Jurgenas, nors irgi pa- 
kankamai įtarus vaikinas, proto skvarbumu nepasižymi. Galva jam 

reikalinga tik tam, kad būtų ant ko užmauti šalmą. Dvikovoje 
jis pavojingas priešininkas, tačiau šiaip visiškai priklausė nuo sa- 
vo viršininko išminties. Dabar, kaip gerai girdėjo Uvis, Jurgenas 
nekantraudamas žingsniavo po kambarį iš kampo į kampą. 

Nekantravo ir Uvis. Jau buvo gerokai po vidudienio, o Einius 
dar rytą didžiojoje užeigoje surado apyblaivį Mitrofaną ir jam pra- 
nešė, kad pagaliau atvyko tie, kurių laukė Semionas Petrovičius. 

- Tas kad pašoks! - pasakojo Einius. - Bet pamatė, jog ąsoty- 
je dar yra midaus, ir vėl atsisėdo. Sėdi sau, gurkšnoja, o aš lau- 
kiu, kol pabaigs, kad galėčiau pažiūrėti, kur eis. Baisi kupeta! Aš 
laukiu, o anas siurbčioja. Pagaliau baigė, išėjo ir svirduliuoja iš 
vienos gatvės pusės į kitą. Maniau, kad paramstyti reikės, bet taip 
ir nuėjo svirduliuodamas, žaltys. Iki tokio skersgatvio už pilies. 

Uvis jau buvo spėjęs skersai išilgai išvaikščioti miestą, todėl 
žinojo, kad ten yra nedidelė užeiga. 

"Tačiau apie tai jie kalbėjosi kieme dar prieš vidudienį, o da- 
bar kunigaikščio Glebo patikėtinio laukė žingsniuojantis po kam- 
barį Jurgenas ir sunkiai alsuojantis Ordino brolis. Laukė ir Uvis. 
Ilgai tupint prie sienos, ėmė tirpti kojos. Uvis jau norėjo atsitiesti, 
kai išgirdo stuksenimą į duris. 

Sugirgždėjo durys, ir pasigirdo pažįstamas Semiono Petrovi- 
čiaus balsas. Kaip ir per susitikimą su Uviu, Semionas Petrovi- 
čius buvo įtarus ir norėjo išsiaiškinti, kodėl neatvyko Minske de- 
rybas vedęs brolis Ulrichas ir kodėl jiems nepranešta apie pasiųstus 
kažkokius tarpininkus. Broliui Heinrichui kantrybės ir nuovokos 
netrūko, tačiau dabar jis buvo pavargęs ir skausmų iškamuotas. 

- Kodėl neatvyko Ulrichas, ne jūsų, o komtūro reikalas! - at- 
šovė jis šiek tiek sustiprėjusiu balsu. - Man pasakyta viskas, kas 
reikalinga. Pavyzdžiui, pranešta, kad jūs už susitikimą su knia- 
zium norėjote dešimties grivinų kyšio... 

- O, tada aš dar nesupratau reikalo svarbos... - Iš Semiono 
Petrovičiaus balso buvo aišku, jog jo karingumas išsyk išblėso. - 
Vos tik supratau, kad tai vyksta su komtūro žinia, iš karto suti- 
kau... Iš karto! Supraskite, kad atsargumas yra būtinas. Aš tik 
norėjau patikrinti, ar pasiuntinys tikrai iš Kuoknesės. 

- Gerai jau! - nekantriai pertraukė jį brolis Heinrichas. - Jei 
jau esame tokie atsargūs, tai pasakykite, dėl kelių vyno butelių 
buvo tartasi? 

- Dėl keturių, - klusniai atsakė Semionas Petrovičius. 

- Na, gerai!.. - brolis Heinrichas vėl atsiduso. - Kaip matot, 
aš sužeistas. Per stebuklą tą vyną čia atgabenom. Užpuolė mus 
vakar prieš pat Pskovą, aš vos gyvas likau. Dievo apvaizda pa- 
siuntė išgelbėtoją... Tad klausykis ir atsimink - tai stiprus vynas! 
Iš Malagos. Skonis pakankamai aitrus, kad skirtumo nepajustum. 
Užnuodytas tik vienas iš keturių butelių. 

Jis atsikosėjo ir suvaitojo iš skausmo. Nelengva kosėti, kai du 
šonkauliai įlūžę. 

- Vienas. Tai jis pažymėtas? 

--Iš lauko - ne, - tęsė brolis Heinrichas. - Visi atrodo lygiai 
taip pat, net vienodai vytelėmis apipinti. Tik vieno butelio kak- 
lelyje, kai pakeli prieš šviesą, matyti trys stikle sustingę oro bur- 
buliukai. Beveik vienoje eilėje. Šiaip jokio skirtumo nėra. 

- Tai gerai, nes kniazius Michailas įtarus. Nuo tos dienos, kai 
pradėjo valdyti Polocke, niekuo nepasitiki. 

- Įtikinkite šviesiausiąjį kniazių, kad vieną taurę to vyno jis 
gali išgerti be jokio pavojaus. Taigi jis gali drąsiai iš pradžių iš- 
gerti vyno kartu su savo brolėnu. Netgi dvi taurės per daug ne- 
pakenks. Kad paveiktų, reikia išgerti pusę butelio. Ir nuodai pradės 
veikti tik po kelių valandų. Taigi iš mūsų pusės padaryta viskas. 

Už sienos sugirgždėjo lova. Brolis Heinrichas skausmingai at- 
sikosėjo ir ilgai negalėjo atgauti kvapo. 

- Sie mūssen ruhen, Bruder Heinrich...* - pasigirdo susirūpi- 
nęs Jurgeno balsas. 

Brolis Heinrichas giliai atsiduso. 

- Eikit.. Eikit!.. - tarė švogždžiančiu balsu. - Jurgenas jums įteiks 
butelius. 

- Tai mes siunčiam širdingiausius linkėjimus garbingajam kom- 
tūrui Haseldorfui... O šviesiausiasis kniazius Glebas bus jums dė- 


* Jūs turite pailsėti, broli Heinrichai... (Vok.) 

kingas iki karsto lentos... - pataikaujamai tarė Semionas Petro- 
vičius. - Tik jūs dar man nepasakėte... Tas vokietis jaunuolis, ku- 
ris padėjo mus surasti... Ar juo galima pasitikėti? 

- Jis mus išgelbėjo... Jis paties Dievo atsiųstas... - vos girdi- 
mai sušnibždėjo brolis Heinrichas.- Gib ihm die Flaschen... * - 
kreipėsi jis į Jurgeną, ir už sienos pasigirdo dviejų Žmonių žings- 
niai. 


Daubaras kasėsi smakrą ir neatrodė labai patenkintas. Uvis 
gerai suprato, kodėl. Mielai būtų jojęs pats vyriausiasis brolis. Dau- 
baras Polocką dažnai minėdavo pasakojimuose apie savo žygius. 

- Zervis geriausiai susigraibo rusiškai, - paaiškino Uvis. - O 
vokiškai moka ne ką blogiau už mane. Jam ir joti! 

- Ugi aš tai esu jojęs pro Polocką! Tada susišnekėjau be jokio 
vargo... - Daubaras suraukė kaktą, stengdamasis prisiminti bent 
keletą rusiškų žodžių. - “Chadi siuda, dievačka... Ne bojsia..."** 
Va, pats matai! 

- Gerai jau, gerai. Bet juk ir pats supranti, Griaumedi, kad 
tada turėjote kelis šimtus vyrų. Šnekta tokiu atveju - paprasta. 

- Todėl ir kalbos būti negali, kad tokį didelį ir pastebimą iš- 
leistume, - įsiterpė Junda. - Teks joti Zerviui. Žinoma, geriausia 
būtų Uvis, bet jo reikia Pskove. O tavęs tai čia labiausiai reikia, 
Daubarai. - Ji atsisuko į brolį ir net įstengė nusišypsoti. Jei būti- 
nai reikėjo, Junda sugebėjo būti ir švelni. - Darbo čia - marios. 

- Darbo, vadinasi... Tūnoti krūmuose, arba dar geriau - vaiz- 
duoti numirėlį... Ugi ką padarysi. Gerai bent, kad nebelyja. 

- Į Polocką dar turėsi progos. O dabar tu tikrai čia labiau rei- 
kalingas, nes šitie du - ne Naugardui skirti pasiuntiniai. - Uvis 
prikando lūpą ir susimąstė. Įdomu, kad nei Semionas Petrovičius, 
nei brolis Heinrichas net neužsiminė apie Ordino vadovybę Ry- 


* Duok jam butelius... (Vok.) 
** “Ateik čia, mergaite... Nebijok..." (Rus. ) 

goje. Minėjo tik komtūrą Haseldorfą. - Atrodo, kad Kuoknesės 
komtūras pats bus sumanęs šitą šunybę, ir greičiausiai nuo Ry- 
gos slepia, nes, matyt, tam nepritartų nei magistras, nei vysku- 
pas. 

- Jei manai, kad šitas naujasis didysis magistras nesutiktų vien 
todėl, kad šunybė, tai klysti... - papurtė galvą Zervis. 

- Ne, ne todėl, kad šunybė... Šunybių jis pats daryti nesivar- 
žo. Iš atsargumo. Šiuo atveju jiems reikia pasitikėti ne savais, o 
rusais. Jei nepavyktų, tarp rusų kunigaikščių pasklis kalbos, kad 
Ordinas nesidrovi ir kilminguosius nuodyti. Ordinui tai būtų ne 
į naudą. Todėl taip ir svarbu, Zervi, kad šita šunybė neišdegtų. 
Semionas Petrovičius iškeliavo vakar po pietų. Jiems dar reikės 
rasti progą, kad kniazius Glebas galėtų išgerti vyno kartu su sa- 
vo brolėnu. Tad, nors laiko tikriausiai šiek tiek dar yra, tuščiai 
eikvoti jo negalime. 

- Jei Zervis dabar išjos ir gerai spaus, rytoj vakare bus Poloc- 
ke! - pridūrė Daubaras, tuo leisdamas suprasti, jog susitaikė su 
Uvio sprendimu. - Kelias juk aiškus. Tereikia surasti Dauguvą, 
o paskui - prieš srovę... 

- Betgi reikia per Ordino žemes joti, ir dar vienam. "Ieks la- 
bai atsargiai... - Zervis atsistojo ir nusibraukė šapus nuo odinių 
kelnių. Jo rudos akys atrodė susirūpinusios. - Vadinasi, butelis 
su trimis burbuliukais. Ir sakė, kad jei išgertum taurę iš to bute- 
lio, tai žmogui dar nieko? 

- Sakė, bent tiek ištvertų. Bet tau juk gerti nereikės! 

- Dėl to per daug nesijaudinu. Tačiau turėsiu įtikinti tą da- 
bartinį kniazių Michailą, kad jo tikras dėdė jį nunuodyti taikosi. 

- Baisi čia kupeta! - įsiterpė Einius. - Tie rusų kniaziai vienas 
kitą galabija iš kairės ir dešinės. Kai tik kokios Žinios iš jų žemių 
ateina, Žiū, vėl vienas nudaigotas. Blogiau net už Mindaugą. Ma- 
nau, kad ne tik patikės, bet dar tave ir išbučiuos... 

- Va! Dėl kniaziaus bučinio tikrai verta joti į Polocką, - šyp- 
telėjo Zervis ir atsistojo. - Užteks kalbų. Kelionė laukia! 

Lakis gelhsti 


Livonijos žemes Zervis įjojo be didesnių nuotykių. Tačiau 
dabar reikėjo keliauti atsargiau, kad nesusidurtum su Or- 
dino sienų sargyba, todėl kelionės sparta neišvengiamai 
sulėtėjo. 

Artėjo vakaras, vėl pradėjo krapnoti lietus. Iš vienos pusės tai 
buvo neblogai, nes galėjai tikėtis, jog ir sienų sargyba sulindo į 
šiltas kareivines, tačiau, antra vertus, lietus žadėjo nemalonią nak- 
tį. Zervis su liūdesiu prisiminė svetingą Zakio buveinę, tačiau iki 
jos reikėtų joti gerą pusdienį. Be to, kaip ją ir rastum? Ne, nak- 
vynę teks prasimanyti pačiam. Zervis pristabdė žirgą prie dumb- 
lino keliuko. Gilios vėžės vedė už ožkų nuganytos kalvos, kur ky- 
šojo keli šiaudiniai trobelių stogai. Buvo girdėti, kaip mykia iš 
ganyklų vedamos karvės. Pagunda buvo stipri, ir jei ne kelionės 
svarbumas, Zervis būtų pabandęs susirasti pastogę. Tačiau dabar 
tik pastatė apykaklę ir lėta Žingine keliavo toliau. 

Kaip ir reikėjo tikėtis, naktis praėjo nekaip. Retame beržy- 
ne, kuriame apsistojo, didesnio laužo užkurti Zervis nedrįso. Net 
ir darganotą naktį šviesa tvieskia toli. Negalėjai žinoti, kieno akis 
ją pastebės. Priritinęs du sutrešusius beržų rąstus netoli vienas 
kito, užkūrė tarp jų ugnį, kurios užteko sušildyti rankoms ir tru- 
putį apdžiovinti nedidelį žemės lopą. Paskui atstūmė vieną vos 
pradėjusį smilkti rąstą ir, nužėręs pelenus į šoną, atsigulė ugnies 
įšildytoje vietoje. Kuriam laikui šilumos užteko ir, nepaisant įkyriai 
krapnojančio lietaus, pavyko užmigti. Pabudo dar prieš saulėte- 
kį. Dantys kaleno nuo šalčio, o tamsoje sugraibyti sausesnių Ža- 
bų prakurai ir vėl įžiebti ugnį nebuvo vilties. Iki pat aušros pra- 
tūnojo po pasvirusiu beržu. Kartkartėmis jo Širmis, kuris neto- 
liese skabė tamsoje retą beržyno žolę, prieidavo ir nuleidęs gal- 
vą tarsi patikrindavo, ką gi čia veikia jo šeimininkas. Jo šiltas al- 
savimas, kuris maloniai pakutendavo sušalusį Zervio skruostą, bu- 
vo vienintelė paguoda. 

Kai išaušo tiek, kad buvo galima įžiūrėti kelią, jis sugriebė Žirgą 
už pavadžio ir tekinas pasileido į pietus. Širmis retkarčiais žvilg- 
telėdavo didele akimi, nesuprasdamas, ką išdarinėja jo šeiminin- 
kas. Laimei, lietus liovėsi gana greitai, o jis bėgdamas sušilo pa- 

kankamai, kad galėtų sėsti į sudrėkusį nuo ryto rasos balną. Tar- 
si susigėdusi dėl savo aplaidumo, netrukus iš už debesų išlindo 
saulė, ir kelionė tapo kur kas malonesnė. Kelias, nors ir ne daž- 
nai naudojamas, buvo gana aiškus, tad tokiam supratingam žir- 
gui kaip jo Širmis, kur risnoti, rodyti neteko. Zervis atleido pa- 
vadį ir, kairiąja ranka nusitvėręs už balno rago, lėtai siūbavo, pri- 
sitaikydamas prie Širmio žingsnių. Kartais jo galva nusvirdavo, 
ir jis sumirksėjęs vėl pasistengdavo ją laikyti kuo tiesiau. 

Jojo dabar klevais ir beržais papuošto didelio eglyno pakraš- 
čiu. Dešinėje plytėjo išmarginta akivarais ir nusėta švendrių plo- 
teliais pelkė. Kelias vingiavo, aplenkdamas gilesnes pelkės klam- 
pynes, tačiau po ilgų liūčių jis buvo ganėtinai klampus, ir Širmis 
neskubėjo. Išklysti iš kelio čia buvo neįmanoma, nes pamiškę gožė 
tankus neūžaugų eglių ir kadugių brūzgynas. Širmis kinkavo pa- 
togia jam žingine. Zervis, per daug jo neskubindamas, lėtai su- 
posi balne. 

Nei žirgas, nei Zervis nepastebėjo, kad priekyje iš tankių gluos- 
nių pakilo varnų būrys ir krankdamas nusklendė tolyn virš švend- 
rynų. Varnoms nuskridus, vėl įsivyravo tyla, tik žirgo kanopos žleg- 
sėjo įmirkusia kelio žeme. Tačiau dar neprijojus gluosnių, kairė- 
je, eglių tankmėje, sutraškėjo lūžtančios šakos. 

Tai pažadino Zervį. Stipriau sugriebęs pavadį, jis pasistiebė 
balne ir įsiklausė. Šakos vėl subraškėjo. Kažkas sunkus brovėsi 
per tankmę. Tai negalėjo būti elnias, nes pabaidytas jis bėgtų tolyn, 
O pavojingas garsas ne tolo, bet artėjo. Zervis paragino žirgą ir 
jau buvo besiekiąs į šoną nusisukusio kalavijo rankenos, tačiau 
tą pačią akimirką netoli gluosnio prasiskyrė eglių šakos, ir į ke- 
lią vienas po kito išjojo trys vyrai. Vieno jų krūtinę dengė šarvai. 
Abejonės neliko - jam kelią užtvėrė ginkluoti ir jau anksčiau jį 
pastebėję vokiečiai. Dabar siekti kalavijo buvo tolygu savižudy- 
bei. Jis apgręžė Širmį ir sukalbėjo trumpą maldą žirgų dievui Ko- 
vui. Tik nuo Širmio kojų eiklumo dabar priklausė jo likimas. Ta- 
čiau bematant paaiškėjo, kodėl prieš tai miške traškėjo šakos. Į 
kelią, atkirsdami galimybę pabėgti, išjojo dar du raiteliai. Kairė- 
je liūdnai siūravo švendrės, tyvuliavo bekraštė pelkė. 

Zervis giliai atsikvėpė ir taip smarkiai sukando dantis, kad net 
akyse suraibuliavo. | 

- Ramiau... - tarė pats sau pro sukąstus dantis. - Dabar tik 
ramiau... 

Piktų veido bruožų šarvuotas vokietis prijojo artyn ir griežtai 
paklausė, iš kur jis ir kur joja. Zervis, nors puikiai suprato klau- 
simą, bejėgiškai gūžtelėjo pečiais. Norėjo šyptelti, tačiau nepa- 
vyko. Geriausia dabar buvo dėtis mažai ką nutuokiančiu, savais 
reikalais keliaujančiu žiemgaliu. 

- Kas toks? Iš kur? - jau latviškai paklausė vokiečio rankos 
mostu pasišauktas knechtas. Šis buvo prasčiau apsirengęs ir gink- 
luotas tik ietimi. - Kur keliauji? 

„- Aš esu iš... Na, iš ne taip toli, - sulemeno Zervis, stengda- 
masis.savo žiemgališkai tarmei suteikti sėlių kalbos gaidą. Iš knech- 
to tarsenos buvo galima spręsti, kad jis ne vietinis, bet greičiau- 
siai atkeltas iš Kuršo. - Keliauju į Lamberto pilį. Ten tarnauja 
mano brolis... 

Lamberto pilaitė stovėjo toliau į Dauguvos pusę, ir, kiek su- 
vokė Zervis, buvo už šios pasienio srities ribų. 

- Bet juk tu ginkluotas! Tik Ordino kariams čia galima ne- 
šiotis ginklus. 

- Tai mano brolio... Jis tarnauja Ordinui. 

Knechtas apsisuko ir išvertė, kas pasakyta, vokiškai. UŽ jo sto- 
vintis vokietis nusispjovė į žolę: 

- Kertu dešimt prieš vieną, kad tas kiaulė meluoja! Nieko, pa- 
tikrinsim. Suriškit jį! 

Vėl pasisukęs vertėjas jam kreivai šyptelėjo: 

- Teks tau joti su mumis, balandėli. 

Iš kitos pusės jau buvo priartėję dar du knechtai. Vienas jų 
užmetė kilpą ir patraukė taip, kad virvė susiveržtų ties Zervio 
juosmeniu. Antrasis nusegė kalaviją ir atrišo prie balno pritvir- 
tintą lanką su strėline. 

- Šitas strėles tai jau tikrai ne medžioklei būsi įsitaisęs! - šūk- 
telėjo jis, nagu bandydamas strėlių smaigalius. - Kur jis ir gavo 
tokių kietų?.. 

Kiti du neskubėdami rišo jį kanapine virve. Zervis susikaupė 
ir, kai jam rišo riešus, kiek galėdamas suspaudė kumščius ir įtempė 
visus raumenis. Kadaise Uvis jam rodė, ko jį Rygoje buvo išmo- 
kęs visokių apgavysčių maistras senis Kroicvaldas, kuris sugebė- 
davo išsilaisvinti, nors ir kaip jį supančiotų. Zervio padėtis, Ži- 
noma, buvo liūdnesnė. Tai nebuvo pasirodymas, po kurio galė- 
jai nusilenkti plojantiems žiūrovams, bet gyvybės ir mirties klau- 
simas. Už neteisėtą ginklo nešiojimą Ordinas baudė žiauriai, pati 
švelniausia bausmė, kurios jis galėjo tikėtis - nukirsta dešinioji 
ranka. 

- Jei jį pakars, tai tos strėlės - mano)! - riktelėjo, eidamas prie 
savo žirgo, vienas iš knechtų. 

- Oho.. Kuo tu geresnis? - klausė kitas. 

- Niekuo ne geresnis, bet mano eilė! O kam teko to pakarto 
sėlio kalavijas, a? 

- Kad toks godūnas, tai turėkis! - Zervį baigęs raišioti knech- 
tas metė laisvą virvės galą pirmajam. Tas sodriai nusikeikė, nes 
tai reiškė, kad jodamas visą laiką turės laikyti kokių keturių sieks- 
nių virvę, veržiančią Zervio riešus. Visi sulipo ant žirgų. 

- Nesiterliokit! Kelio dar liko daug! - šūktelėjo skydiniais šar- 
vais apsitaisęs riteris ir paragino savo žirgą. Ordino pasienio sar- 
gyba pajudėjo. Pajoję keliu iki praretėjusio miško, pasuko kai- 
rėn. Kiek sugebėjo susigaudyti Zervis, jodami šia kryptimi jie tu- 
rėtų perkirsti Aiviekstės upę. Netoli nuo jos buvo pelkės ir eže- 
ras, kur juos aptiko Zakis. 


Gerą pusdienį jie jojo šiaurės vakarų kryptimi, ir medžių še- 
šėliai vėl pradėjo ilgėti. Ordino sienų sargybiniai neskubėjo, nes, 
matyt, grįžo apjoję didoką ratą, todėl visi atrodė nusikamavę ne 
mažiau už naktį vos numigusį Zervį. Gal ir juos tas pats lietus 
buvo pagavęs miškuose, kur negalėjai rasti pastogės. Ypač pa- 
vargęs atrodė knechtas, laikęs ilgą virvę, kuria buvo pririštas Zer- 
vis. Kartais jo galva nusvirdavo ant krūtinės, jis staigiai kilstelė- 

davo ją ir mosteldavo laisva ranka, tarsi nuvydamas įkyrią musę. 
Zervis vis paragindavo savo Širmį, kad jis žengtų arčiau rambaus 
knechto arklio, tad prieš tai įtempta virvė dabar atsipalaidavo. 

Knapsėjo ir kiti raiteliai. Iš pradžių, jį sugavę, gana ilgai jie 
dar ginčijosi, iš kur šis ginkluotas pagonis galėtų būti atsibastęs. 
Daugelis manė, kad greičiausiai jis nevietinis. Tačiau netrukus jį 
pamiršo, ir kai šarvuotasis Ordino brolis nujodavo į priekį, kal- 
ba grįždavo prie įdomesnių klausimų: apie pilies virtuvės mer- 
gas ar nedovanotinai praskiestą midų, kurį gėrė kažkokiame kai- 
melyje. Tuo tarpu Zervis iš jų tingaus nuovargio tarsi sėmėsi stip- 
rybės. Iš pradžių jis, prakeikęs savo nelemtą žioplumą, buvo be- 
puoląs į neviltį. Suprantama, baisu tai, kas jo laukia, tačiau dar 
baisiau, kad nors ir lėtai, tačiau nenumaldomai jis tolo nuo ke- 
lio į Polocką. Bet kuo žemiau savo balnuose mieguistai knapsė- 
JO jį supantys raiteliai, tuo didesnį jėgų ir žvalumo antplūdį jau- 
te Zervis. Jau kuris laikas jis žinojo, kad dešinę ranką iš kilpos 
ištraukti sugebės. Keletą kartų, tarsi norėdamas pasikasyti nosį, 
jis pakėlė surištas rankas prie veido ir dantimis atlaisvino vieną 
mazgą. Kiti liko užrišti, tačiau senio Kroicvaldo patarimas pa- 
dėjo. Atsipalaidavusioje kilpoje ranka jau truputį slankiojo. Kai 
reikės, jis paspjaudys mazgus ir tada, stipriai trūktelėjus, ranka 
turėtų išslysti iš kilpos... 

O kas tada? Virvės pančiojo krūtinę, suveržtos buvo ir alkū- 
nės. Laisvės buvo tik tiek, kad rankomis galėjai laikytis įsikabi- 
nęs balno rago. Tačiau čia jam truputį pagelbėjo lietus, kurį jis 
keikė visą naktį. Kai veržė virves, jo odinė striukė buvo peršla- 
pusi ir išbrinkusi. Dabar vėjo gairinama ji išdžiūvo, ir kietai su- 
veržtos virvės jau slankiojo gana laisvai. 

Zervis buvo taip persiėmęs pabėgimu, kad net nepastebėjo, 
jog nedidelė vilkstinės sparta dar labiau sulėtėjo. Pasirodė, kad 
jie pasiekė nedidelę upę ir dabar jojo jos kairiuoju krantu - į šiau- 
rės vakarus. Be abejo, tai buvo Aiviekstė, kuri po besitęsiančių 
liūčių smarkiai pakilo. Todėl ir sulėtėjo sparta. Matyt, brasta, kuria 
jie ruošėsi persikelti į kitą krantą, dabar atrodė pavojinga. Jojęs 
priekyje šarvuotasis vadas sustabdė arklį ir keliems savo paval- 

diniams rodė ranka aukštupio pusėn. Vyko pokalbis, kuriuo knech- 
tai aiškiai nebuvo patenkinti. Vienas iš kalbėjusiųjų prijojo prie 
vilkstinės galo. 

- Ja... Drei reiten zurūck. Nicht du, - dūrė pirštu į Zervio virvę 
laikantijį. - Nichts zu machen... Mūssen den Weg finden. * 

Trys gale joję knechtai, murmėdami iš nepasitenkinimo, ap- 
gręžė savo arklius. Zervio sargas kreivai išsišiepė ir, matyt, no- 
rėdamas parodyti savo budrumą, įtempė virvę. Tačiau tai truko 
neilgai. Didžioji raitelių dalis nujojo tolyn paupiu. Voros gale teliko 
Uvis su savo sargu, kurį vėl ėmė kamuoti snaudulys. 

Pagaliau atėjo Zervio ilgai laukta akimirka. Jis seilėm suvil- 
gė savo dešinės rankos riešą ir iš visos jėgos trūktelėjo. Kietas 
kanapinės virvės mazgas nubrozdino odą, tačiau dešinioji dabar 
jau buvo laisva. Timptelėjo ir sargo laikoma virvė, tas mieguis- 
tai spoksodamas atsisuko į Zervį. Zervis spėjo susigūžti vaizduo- 
damas, kad vos laikosi balne iš nuovargio. Tai nuramino sargą. 
Knechtas grįžo prie savo tingių minčių, o Zervis tuo metu jau 
narpliojo kairiosios rankos mazgus. Kai buvo laisva ir ta, ėmė pa- 
lengva stumti krūtinę ir alkūnes veržiančią virvę aukštyn. Dabar, 
jei kas pažvelgtų jo pusėn, sunku būtų nuslėpti, kad virvė beveik 
atpalaiduota. Zervis panarino galvą, kiek pajėgdamas išskėtė al- 
kūnes ir, sugriebęs abiem rankom už odinės striukės apykaklės, 
iš visų jėgų patraukė. Išdžiūvęs švarkas buvo pakankamai lais- 
vas, ir Zervis išsinėrė iš jo kartu su visomis krūtinę saisčiusiomis 
virvėmis... 

- Hei! Du!** - sušuko staiga atsitokėjęs sargas, tačiau buvo 
jau per vėlu. Zervio visa viršutinė kūno dalis buvo jau laisva ir 
jis, sugriebęs abiem rankomis virvę, stipriai trūktelėjo. Knechtas 
tuo metu siekė prie šono kabančio kalavijo ir prarado pusiausvyrą. 
Sumostagavęs rankomis, jis nudribo žemėn. 

- Halt! Halt! Verflucht...*** - suriko tolėliau priekyje joję ka- 
riai, siekdami ginklų. 

* Taip... Trys joja atgal. Ne tu. Nieko nepadarysi... Reikia surasti kelią. (Vok.) 


** Ei! Tu! (Vok.) 
*** Stok! Stok! Prakciktas... (Vok.) 

Zervis prigludo prie Širmio kaklo.ir balsu, rankomis bei ko- 
jomis ragino jį pasistengti. Širmis apsigręžė, ir purvas tiško iš po 
jo kanopų. Virš prie arklio prigludusio Zervio prazvimbė kelios 
paskubomis paleistos ir todėl nelabai taiklios strėlės. Užpakaly- 
je garsiai keikėsi vokiečiai, o Širmis su Zerviu jau pradingo tan- 
kiuose krūmuose. 

Bent kelias akimirkas jis galėjo atsikvėpti. Tačiau viskas dar 
buvo prieš akis. Jo persekiotojai buvo patyrę, šį kraštą gerai pa- 
žinojo, o šlapioje žemėje įspaustų pėdų nepaslėpsi. Dabar jo li- 
kimas priklausė nuo Širmio ištvermės ir jo paties laimės. 


LŽ 
MC 


Atsiskyrėlis Zakis, baigęs skusti anksti rytą iš bučių ištrauk- 
tas žuvis, suguldė jas vieną greta kitos į aprūkusį molinį puodą. 
Virš jų uždėjo sluoksnį supjaustytų šiaudeliais ropių, po to - vėl 
eilę žuvų, pabarstė keliais žiupsniais džiovintų čiobrelių ir mėtų. 
Kaip vienam, žuvies net per daug, rytoj nereikės net bučių įmerkti. 
Prasibrovęs per švendryną, žuvų vidurius iškratė plotelyje, kur buvo 
apravėjęs vešliai augančias žoles. Šitaip buvo dviguba nauda. Žuvų 
liekanų suvilioti, čia vakarais sutraukdavo vėžiai, O jis, pasišvies- 
damas smalinga skala, juos susirinkdavo. Iš tiesų, keli mažesni 
jau dabar tūnojo jo įmintose pėdose dugno smėlyje. Pasilenkęs 
jis Žiūrėjo, kaip jie, juokingai kraipydami savo dar nedidukes žnyp- 
liukes, skubėjo prie balzganų žuvų žarnų. 

- Paaukit dar... Arba močiai pasakykit, kad vakare ateitų! - 
burbtelėjo Zakis vežiams, bet jie taip juokingai po vandeniu stum- 
dė vienas kitą, kad jis nesusilaikė nenusišypsojęs. Na ką gi, už- 
teks ir jiems, o vakarop išlįs iš po paplauto kranto šaknų ir kur 
kas atsargesnė vėžiukų močia... 

Jis buvo beatsitiesiąs, bet staiga sustingo. 

Vandens paviršiumi atsklido įtartinas garsas. Visus miško garsus 
Žakis pažino kaip savo paties kvėpavimą. Todėl, jei tarp jų įsi- 
terpdavo garsas, kurio čia neturėjo būti, tuoj pat jį atskirdavo. 
Vandens paviršiumi garsas sklinda toli. Ypač tokią ramią popie- 
tę, kaip ši, kada nėra vėjo ir vanduo lygus it stiklas. 

Zakis prilaikė kvapą ir įsiklausė. Lėtai pakraipė galvą ban- 
dydamas nustatyti, iš kur sklinda garsas. Girdėjo, kaip kala ge- 
nys, šiurena vandens žiurkės prie savo urvų salos pakriaušėje, kaip 
cypsi zylės miške... 

Ir štai! 

Atrodo, iš rytų pusės. Nors ir negalėjai būti tikras, nes ežere 
daugybė salelių ir pusiasalių. Paviršiumi sklisdamas garsas galė- 
jo ir paklysti, tačiau buvo aišku, kad šį garsą sukėlė ne miško gy- 
ventojai. Ten šūkavo žmonės. Ir balsai skambėjo ne taip, kaip šauk- 
tų miške pasiklydęs piemuo. Šie balsai skambėjo labai įsakmiai. 
Nors girdėjosi tik tolimas aidas ir žodžių Zakis negalėjo supras- 
ti, nebuvo abejonės, kad šaukiama vokiškai. 

Zakio šypsnys išblėso. Jis lėtai nubrido atgal į savo salą. Pa- 
sėmęs kaušu vandens, užpylė puode suguldytas Žuvis ir nunešė į 
švendrėmis dengtą savo būstą. Karštuose pelenuose išrausė įdu- 
bimą ir įstatė puodą. Apdengė jį mediniu dangčiu ir apžėrė iš 
šonų dar raudonomis žarijomis. Šitaip žuvienė virs lėtai. Kai jis 
grįš pasivaikščiojęs, žuvys bus sušutusios. 

Šis pasivaikščiojimas tikriausiai bus netrumpas. Garsas skli- 
do iš miškų, kurie prasideda netoli Aiviekstės ir tęsiasi iki pat jo 
pelkių. Nusigauti iki tų miškų truks laiko, o ir patys miškai ne- 
maži. Jis nusikabino nuo vagio trobelėje savo didįjį lanką ir, pa- 
tikrinęs ar dėkle yra strėlių sunkiais antgaliais, kurios pramuša 
ir plieno grandinių šarvus, užsimetė strėlinę per petį. 


U 

Zervio padėtis buvo nepavydėtina. Iš pradžių jis dar turėjo 
vilties, kad nuvargę per dieną Ordino sargybiniai spjaus į bėglį 
ir tęs savo kelionę toliau. Knechtai gal taip ir būtų padarę, ta- 
čiau jų šarvuotasis vadas buvo kitokio sukirpimo Žmogus ir ne- 
ketino taip lengvai atsisakyti belaisvio. Jis paskirstė karius į ke- 
lius būrelius ir, žinodamas kur plyti pelkės, kur teka patvinusi Ai- 
viekstė, pasistengė juos pasiųsti taip, kad užkirstų bėgliui kelią. 
Pats su keliais knechtais atkakliai, per daug neskubėdamas, se- 
kė jo pėdomis. Netrukus Zervis įsitikino, jog prasmukti į Poloc- 

ko pusę neliko vilties. Vos išjojęs į plačius laukus, jis buvo pri- 
verstas apgręžti Širmį ir nerti atgal į miško tankmę. Gerai dar, 
kad krūmuose pasislėpę knechtai pasiskubino užšokti ant savo 
žirgų. Jei jie būtų laukę pasaloje, kol Zervis įjos į atviras pievas, 
ko gero, būtų jį jau pagavę. Nors Širmis ir eiklus žirgas, bet prieš 
pailsėjusius eržilus nebūtų atsilaikęs. Viltis, kad pavyks pabėgti, 
laikantis bendros Polocko krypties, išblėso - teko ją keisti vilti- 
mi, kad jis sugebės išsislapstyti tankmėje, kol pradės temti. Ta- 
čiau ir ši viltis vos ruseno. Vakaruose, kaip jis dar kartą įsitikino, 
plytėjo pelkės, šiaurės vakaruose plaukė patvinusi Aiviekstė, o 
jam iš paskos nenumaldomai artėjo šarvuotasis kalavijuotis su ke- 
liais knechtais. Jis pats ar kuris nors iš karių gerai skaitė pėdas. 
Nors Zervis ir stengėsi juos suklaidinti, vieną kartą žirgą vesda- 
mas atbulą, kitą - ilgai jodamas patvinusio upeliūkščio dugnu, bet 
tai negelbėjo. Besibraunančių mišku raitelių balsai nepaliauja- 
mai artėjo, ir dabar jau atrodė, kad tie balsai atsklinda ne tik iš 
už nugaros, bet ir iš kairės. 

Jie jau buvo pakankamai priartėję ir pradėjo jį supti! 

Kad jis turėtų bent kalaviją ar kokį kitą ginklą... Būtų gali- 
ma patykoti juos, gal netgi pavyktų atkirsti nuo būrio nors vieną 
raitelį... | 

Tačiau jokio ginklo nebuvo, o Širmio ir jo paties jėgos vis la- 
biau seko. 

Zervis sulaikė kvėpavimą ir pasistengė įsiklausyti. Nejaugi jie 
supo jį jau ir iš dešinės? Atrodė, kad iš tikrųjų taip. Ir dešinėje 
ką tik trakštelėjo kanopos ar pėdos užminta šaka. 

- Dar laikykimės, Širmi, - sušnibždėjo Zervis putotam žirgui. 
- Laikykimės... - Žirgo krūtinė ir priekinės kojos buvo subraižy- 
tos iki kraujo, aptaškytos juodu dumblu iki pat papilvės. Tai nuo 
to karto, kai jų vos neužspietė pelkėtoje Aiviekstės atšakoje. 

Staiga kairėje, kur persekiotojų balsai buvo lyg ir aptilę, pa- 
sigirdo aiškus kanopų dunksėjimas. Jojo bent du raiteliai, ir ar- 
tėjo jie sparčiai. Jie dabar nebesekė pėdomis, atsargiai tyrinėda- 
mi miško žemę, bet jojo risčia, tarsi žinodami, kur jis. Ir, kas bai- 
siausia, jie neklydo. 

- Pirmyn! - suplakė Zervis žirgą. Nors kanopų dunksėjimas 
dabar jį ir išduos, pasirinkimo nebebuvo. Širmis sukaupė jėgas 
ir stengėsi iš paskutiniųjų. Žemė šitame papelkės miške buvo 
klampi, ir su kiekvienu šuoliu į priekį ji vis labiau težo. Jis, be 
abejonės, vėl jojo tiesiai į pelkės atšaką. Priekyje medžiai retė- 
j0, už jų kamienų sumirgėjo šviesesnė karklų žaluma. Karklynas 
ženklino pelkės pakraštį. Iš kairės raitelių keliamas triukšmas vis 
artėjo, tad nebuvo kitos išeities, kaip sukti į dešinę, nors ir ten 
buvo girdėti, kaip kažkas brovėsi per krūmus. Zervis stengėsi pa- 
sukti sunkiai šuoliuojantį Širmį dešinėn. Krūmai čia prasiskyrė, 
ir jis išjojo į viksvų kupstais apaugusią pievą. Žemė po žirgo ka- 
nopomis sulingavo, ir staiga kairioji Širmio koja giliai įsmigo į 
dumblą. Širmis suklupo, ir Zervis nepajėgė išsilaikyti slidžiame 
nuo dumblo ir prakaito balne. Nusirito į šoną, tuo išvengdamas 
sunkaus krintančio žirgo kūno. Tuoj pat pašoko ant kojų. Tolė- 
liau nuo tos vietos, kur krito žirgas, augo tankus karklynas, o už 
jo tikriausiai liūliavo vanduo. Galvoje jau dundėjo artėjančių rai- 
telių Žirgų kanopos, tačiau staiga iš karklyno jį pasiekė visai ki- 
tas balsas. 

- Čia! Eikš čia... - išgirdo jis kimų šūksnį. - Greitai! 

Zervis atsigręžė. Karklų paunksmėje stovėjo įsitvėręs lanką 
aukštas žilas vyras. Prakaitas temdė Zervio akis, tačiau tas vyras 
buvo panašus į senąjį Zakį. 

Miško pusėje dabar prasiskyrė lazdynai, ir maždaug per šim- 
tą žingsnių išniro pirmasis raitelis. Jis pristabdė arklį, norėdamas 
apsižvalgyti, o tuo metu karklų priedangoje stovintis Zakis stip- 
riai įtempė lanką. Sudūzgė jo templė. Tuoj pat pasigirdo duslus 
riksmas. 

- Er schiest!* - išjojęs į pievą raitelis susverdėjo balne, paban- 
dė išsilaikyti ir ginti žirgą atgal į mišką, tačiau dar prieš pasiek- 
damas lazdynus nusviro ir žnegtelėjo žemėn. 

Zervis to nebematė. Sukaupęs visas jėgas, jis paknopstomis 
nuskuodė iki karklyno. Zakis jo laukė, pridėjęs prie templės ki- 
tą strėlę. 

* Jis šauna! (Vok.) 

- Ten! - krestelėjo senis galva, rodydamas į krūmų gilumą. - 
Skubėk. Lipk į luotą. Jų atjoja daugiau! 

Zervis brovėsi pro tankias karklų šakas. Jos prasiskyrė, ir ko- 
jos paniro į juodą pelkės vandenį. Už krūmų karklų šakos mirko 
vandenyje. Čia pat suposi iš liepos kamieno išskaptuotas luotas. 
Zervis sutrikęs dar svarstė, ar teisingai suprato, kad jam reikia 
sėsti į luotą, kai vėl sudūzgė lanko templė ir jis išgirdo vokiškų 
riksmų aidą. Netrukus pasirodė Zakis ir sviedė lanką į luotą. 

- Lipk! Ko lauki! - šūktelėjo ir, turint galvoje jo amžių, nejti- 
kėtinai vikriai įsliuogęs į luoto galą, griebė gulintį ant dugno irklą. 
Susivokė pagaliau ir Zervis; persisvėrė per luoto kraštą ir riste 
įsirito vidun. Luotas susverdėjo, bet, Zakiui stipriai atsistūmus 
irklu, atgavo pusiausvyrą. 

- Nesistok!.. Gulėk!.. - kimiai sušnypštė Zakis, o pats susikūp- 
rinęs kabinosi irklu už vandenį siekiančių karklų šakų, jų prie- 
dangoje stumdamasis į priekį. Luotas slyste slydo juodo vandens 
paviršiumi, tyliai šnarėjo karklų šakos, tiško luoto skrodžiamas 
vanduo, ir netrukus jie išnėrė į atviro vandens plotelį, už kurio 
vėl prasidėjo krūmai. Persekiotojų balsai jau skardėjo šiek tiek 
toliau ir kairėje. 

- Nesikelk dar! - įsakė Zakis, giliau panerdamas irklą į van- 
denį. Netrukus jie aplenkė viksvomis ir kadugiais apaugusį išky- 
šulį, ir Zakis pagaliau atsitiesė. - Gali sėstis, tik atsargiai! Ojo- 
joi! Maniau, kad iki manęs nenubėgsi. 

Jis suokalbiškai šyptelėjo, bet nė akimirką nesiliovė mojuoti 
irklu. Luotas jau plaukė greičiau, ir juodas vanduo dabar baltais 
purslais tiško nuo jo nugludintų šonų. 

- Matai, kas gerai: pėdų nepaliekam... - Zakis krestelėjo gal- 
vą, rodydamas į suvilnijusį už luoto ir vėl rimstantį vandenį. Tik 
keli purslai suposi luoto perskrostame vandenyje. - O tie ten ieškos 
užsimušdami. Manys, kad tu kiaurai į dumblą prasmegai... 

- Bet.. Nejaugi tu laukei manęs? - sulemeno Zervis. - O iš kur 
žinojai? 

Zakis nusišypsojo. Atrodė, jog šypsnį pagyvino ir apie jo akis 
susispietusios raukšlikės. 

- Nebūtinai tavęs, - tarė jis tyliai. - Išgirdau, kad kažką tie velnio 
išperos vaikosi ir vis arčiau prie pelkės spaudžia. O jei jau tie šunys 
kažką persekioja, vadinasi, verta gelbėti... 

Zervis atsiduso ir, pamerkęs ranką į vėsų ežero vandenį, per- 
sibraukė prakaitu sukepusį veidą. Atsigręžė. Kadugiais apaugęs 
iškyšulys, kurį jie aplenkė, sparčiai tolo. Jei ten per kelias aki- 
mirkas neišjos raitelis ir nepažvelgs jų pusėn, tai besivejantys iš 
tiesų nesugebės suvokti, kur ir kaip pradingo jų persekiojamas 
belaisvis. Zervis palaukė, kol jie aplenkė dar vieną į pelkę įsi- 
terpusį medžių guotą, kuris visiškai uždengė tą miško pakraštį, 
kur jo ieškojo Ordino sekliai, ir tik tada atsakė. 

- Verta, - pritarė jis. - Ne tik verta, bet ir pasiutusiai laiku, 
pasakysiu. 

Įgudusios Zakio rankos valdomas luotas be garso skrodė tamsų 
ežero vandenį. Kažkur kurkė varlės, suūbavo naras, pro šalį slinko 
karklais ir keistų pavidalų kadugiais apaugusios žemos salelės. 
Plaukė jie taip gana ilgai, luotas suko iš vienos siauros, žole už- 
augusios protakos į kitą, aplenkė bent tuziną taip panašių viena 
į kitą salelių, kad, atrodė, jokiu būdu jų neatskirtum. Tačiau Za- 
kiui nekilo jokių abejonių, kur plaukti. Iš kelių visai panašių pelkės 
atšakų jis nedvejodamas pasirinkdavo vieną, o kartais luotą pa- 
sukdavo tiesiai į viksvų bei švendrių tankmę, ir paaiškėdavo, jog 
ten esama siauro vandens ruoželio, kuriuo galima šiaip taip pra- 
sibrauti. Praplaukus vieną platesnę protaką, juos pasitiko vien- 
tisa, aukštesnė už žmogų švendrių siena. Zakis plaukė visai gre- 
ta švendrių tankmės, po to staiga pasuko jį ir luoto priekis įsly- 
švendrės, beveik susiliesdamos virš jų galvų, ir netrukus luoto prie- 
kis atsirėmė į tvirtesnę žemę. Dar neišlipęs į krantą, Zervis pa- 
matė, kad švendrių apsuptoje salelėje auga trys stambios pušys. 

- Tai vėl į tavo svetingą buveinę! - nusišypsojo jis. 

- Tik iš kitos pusės.. - paaiškino Zakis. - Jus aną kartą atve- 

džiau sausožemiu, bet tuo taku beveik nesinaudoju, kad nepa- 
likčiau pėdų. Eime. Kai išgirdau tuos šunis belaidant gerklę gi- 
rioje, kaip tik ruošiau žuvienę. Manau, kad jau bus išvirusi... 

Zakio buveinės nuožulnus apsamanojusių švendrių stogas Zer- 
viui atrodė jaukiai pažįstamas. Kaip ir praėjusį sykį, žuvienė pa- 
sirodė nuostabi. Išvalgęs didelį dubenį, Zervis neatsisakė ir me- 
dum pasaldinto karšto liepžiedžių antpilo. Ugniakuro šiluma sun- 
kėsi į pačius kaulus, iš vidaus šildė kvapnus gėrimas, ir Zervio 
akys pradėjo merktis. Jis išdėstė Zakiui, kaip atsidūrė netoli šių 
pelkių, ir pridūrė, kaip svarbu, kad jis kuo greičiau pasiektų Po- 
locką. 

- Iš pradžių - iki Dauguvos, o paskui dar neblogą galą prieš 
tėkmę... - Zakis susimąstęs kaulėta ranka lėtai glostė savo pra- 
žilusią barzdą. - Sakai, kad svarbu?.. 

- Labai svarbu!.. Nuo to gali priklausyti, ar Polockas ir toliau 
laikysis lietuvių, ar prisidės prie Ordino... Jei vien tik savo galva 
rūpinčiausi. Reikalas kur kas svarbesnis. Aš turiu žūt būt pasiekti 
tą prakeiktą Polocką! 

- Ir pasieksi... - Zakis atsiduso. - Žinoma, jei nereikėtų sku- 
bėti, tada būtų daug lengviau. 

- Bet reikia! - pertraukė jį Zervis. - Turėjau būti jau šiandien! 

- Mat aš ten du iš jų pašoviau... Vieną, manau, mirtinai. Dar 
tu pabėgai, tai dabar tie vokiški šunys visai pasius. Į pelkes lįsti 
nedrįsta, bet aplinkinius miškus koš kaip reikiant. O keliuose vi- 
sai negalėsi rodytis. - Matydamas, kaip niaukiasi Zervio veidas, 
jis padrąsinančiai šyptelėjo. - Per daug nesikrimsk! Muižinės kaimą 
pasieksim lengvai. Gerą galą luotu nuplauksim, o paskui - miš- 
ku. Ten turiu patikimų draugų, ir gausim arklį. 

- O, dievai, kaip man žirgo reikia! - Zervis atsiduso, pagalvo- 
jęs apie savo ištikimąjį Širmį. Net atsisveikinti su juo nespėjo. - 
"Turėjau tokį ristūną jau dvejus metus!.. 

- Arklys bus! - užtikrino Zakis. - Ir kalaviją tau turiu. Bet no- 

rėčiau, kad nenusiviltum - bus ne žirgas, bet arklys. Na... kaimiškas 
arklys. Ordinas visus Žirgus tuojau pat išsivaro... Čia, deja, ne Lie- 
tuva... - Jis mostelėjo ranka, stengdamasis nuslėpti, kad susigrau- 
dino. - O už Muižinės, prajojus plynus laukus, vėl prasideda gi- 
rios. Bet jei taip toli keliausi, tau būtina gerai išsimiegoti... Ma- 
tau gi! | 
Zervis stengėsi maldyti žiovulį, tačiau išgirdęs šiuos žodžius, 
pasidavė. Jis krito į Zakio jam paruoštą šiugždantį, išdžiūvusiais 
paparčiais storai išklotą guolį ir užmigo vos išsitiesęs. 


——" 
Mažasis vienuolis ir 
komtūras 


rie pilkų Kuoknesės pilies sienų artėjo keista keliauto- 

jų pora. Priekyje ant nedidelio, tolygia ristele tipenan- 

čio asiliuko sėdėjo cistersų regulos apsiaustu vilkintis 

smulkaus gymio vienuolis, įbedęs nosį į dešinėje ranko- 
je laikomą atverstą knygą. Ir asiliukas, ir vienuolis vienodai pil- 
kavo nuo ilgo kelio dulkių. Abu buvo užsiėmę. Asiliukas drėg- 
nomis su ilgomis blakstienomis akimis atidžiai tyrinėjo sunkių ve- 
žimų ratų išvagotą ir karo žirgų išklampotą kelią, jungiantį deši- 
niajame Dauguvos krante išdėstytas pilis bei miestelius su Ryga. 
Vikriai tipenančios jo kanopos sugebėdavo aptikti lygesnes ke- 
lio vietas, tad sėdinčiam ant jo nugaros vienuoliui tik retkarčiais 
tekdavo susvirduliuoti. Tai ne per daug tesutrukdydavo vienuo- 
lio ramybę - jis tik trumpam užverdavo knygą ir kaire ranka nu- 
sitverdavo už balno rago. Mažumėlę pasiūbavęs ir švelniai 
patapšnojęs asiliuko keterą, jis atsiversdavo kitą puslapį, išmar- 
gintą vingriomis į graikiškas panašiomis raidėmis, ir ramiai skai- 
tydavo toliau. 

Raitelis, jojantis iš paskos, atrodė visai kitaip. Ir jis, ir jo Žir- 
gas buvo stambių ir tvirtų kaulų. Vyras vilkėjo aptrintais odiniais 
rūbais, kurie ant pečių ir krūtinės buvo apšarvuoti plieniniais sky- 
deliais. Už vyriškio nugaros prie balno buvo pritvirtinti skydas ir 
ietis, o pakabintose prie perpetės aptrintose odinėse makštyse 
suposi plačiaašmenis kalavijas. Jojo stambus vyriškis dešimt Žings- 
nių už vienuolio ir, tarsi perekšlė višta, sauganti savo beginklį viš- 
čiuką, nuolat dirsčiojo į šonus. Tik kai jie pasuko keliu, vedan- 
čiu tiesiai į didžiuosius Kuoknesės pilies vartus ir net asiliukas 
ėmė smagiau minti kanopomis, vyriškis pajojėjo į priekį ir su- 
sigretino su mažuoju vienuoliu. 

- Broli Steponai, - negarsiai tarė jis, - štai ir Kuoknesė prie- 
kyje, Kuoknesės pilis. Ar pranešti apie jūsų atvykimą broliui kom- 
tūrui? 

- Kuoknesė? - Vienuolis pagaliau užvertė savo knygą ir pa- 
kėlė galvą. Abu apvalūs, didžiuosius vartus aprėminantys bokš- 
tai kilo į dangų visai greta, per dvi dešimtis asiliuko žingsnių. Jis 
atidžiai juos apžiūrėjo, tarsi matydamas pirmą kartą. - Tikrai 

Kuoknesė! - patvirtino. - Tai ji, pasirodo, arčiau, negu tikėjausi. 
Žinai, broli Rudolfai, dar diena kelionės, ir būčiau tą rusų kalbą 
beveik įveikęs. Na, dar bus laiko, jei Haseldorfas manęs per daug 
nekamuos. 

- Manau, kad komtūras Haseldorfas bus pakankamai užsiė- 
męs, - tarė pavadintas Rudolfu. - Kiek suprantu, mes su juo ne- 
trukus keliausime toliau. 

- Iki Pskovo, broli Rudolfai. Tiesiai pas schizmatikus. Užtat 
ir stengiuosi šiek tiek pramokti tos jų kalbos. Nėra labai sunki, 
tik laiko maža. O rašo jie panašiai kaip graikai. Ar nesate buvęs 
pas schizmatikus? 

- Esu keliems perskėlęs galvą, bet būti nebuvau. - Rudolfo de- 
šinioji ranka nejučiomis nuslydo prie nugludintos plačiaašmenio 
kalavijo rankenos. - Bet kur jūs pasakysite, ten jus ir lydėsiu. Su- 
prantu, kad reikalas labai svarbus, jei vyskupas jus siunčia net į 
Pskovą. 

- Taip... Galima sakyti, kad svarbus. Pakankamai svarbus, nes 
privalėsime mandagiai elgtis ne tik su tais schizmatikais, bet ir 
su komtūru Haseldorfu. 

Rudolfo antakiai kilstelėjo, ir jis tiriamai pažvelgė į brolio Ste- 
pono veidą. Atrodė, tarsi dabar jis būtų turėjęs šyptelėti ir tuo 
paženklinti, kad vis dėlto juokauja. Tačiau kaulėtas vienuolio vei- 
das liko be išraiškos. Tiesą Rudolfui sakė jo draugai, kai Rygos 
vyskupas ir Ordino didysis magistras paskyrė jį šio smulkaus vie- 
nuolio palydovu, - niekad nesuprasi, kada jis kalba rimtai, o ka- 
da juokauja. Tik viena jam patarė draugai: visada ir visur verta 
jo klausyti. Tai Rudolfas ir darė visus tuos kelerius metus, kai pės- 
čias ir raitas lydėdavo vienuolį po vis platėjančias vyskupo ir Or- 
dino valdas. 

- Gerai, būsime mandagūs, - sutiko Rudolfas. - Ne tik su juo, 
bet ir su sargybos viršininku. Su visais, ką tik sutiksime Kuoknesėje, 
būsime mandagūs. 

Didžiojoje Kuoknesės pilies menėje tvyrojo tyla. Komtūras Ha- 
seldorfas stengėsi susikaupti ir rasti žodžius, kuriais galėtų atremti 
akibrokštą, kurį ką tik pateikė jam popiežiaus ir vyskupo pati- 
kėtinis cistersų regulos vienuolis brolis Steponas. Ne pirmą kar- 
tą vieši vienuolis jo pilyje. Prieš kelerius metus tik dėl jo užgai- 
dų ir užsispyrimo komtūrui teko paleisti iš nelaisvės stebuklingu 
būdu patekusias į jo rankas vieno žymiausių Žemaitijos rikių Žy- 
barto žmoną ir dukrą. Jos viešėjo Švėtės pilyje, kai brolis Ulri- 
chas ją užėmė ir sudegino, o likusius gyvus vaikus ir moteris išsi- 
vedė į Kuoknesę. Tada brolis Steponas ant savo kvailo asiliuko 
kaip tik lankėsi Ordino pilyse, Šventojo tėvo pavedimu tikrinda- 
mas, kas gi trukdo visuotinai apkrikštyti pagonis. Ir net padarė 
išvadą, kad trukdo ir duoklės, kurias Ordinas uždeda naujakrikš- 
tams, ir, kaip jis sakė, nežmoniškas elgesys su Žiemgaliais, sėliais 
bei lybiais, 17 Ordino brolių godumas. Ir visus tuos priekaištus jam 
teko ne tik išklausyti, bet ir įvykdyti jo nurodymą: paleisti žemaičių 
įkaitus - iš pradžių moteris ir vaikus, paskui ir pačias kilmingą- 
sias moteris. Per brolį Steponą buvo prarastas Žybarto tėvo 
Zvelgotės lobis, kuris, galima sakyti, jau buvo Haseldorfo rankose. 
Ko gi dabar atvyko pas jį brolis Steponas? Ko dar pareikalaus? 
Nejaugi tai susiję su magistro Folkvino ir jo sumanyta Ordino su- 
tartimi su Didžiuoju Naugardu? 

Brolis Steponas sėdėjo prie stalo ir neskubėdamas valgė. Per 
kelis pažinties metus Haseldorfas puikiai susipažino su šio lieso 
vienuolio įpročiais ir net nebandė siūlyti jam jautienos kepsnio 
ar Reino vyno. Prieš vienuolį ant stalo buvo pastatytas ąsotis van- 
dens ir padėtas kepalas ruginės duonos. Viena riekė jau buvo at- 
riekta. Atsilauždamas nuo jos po gabalėlį ir kruopščiai kramty- 
damas, brolis Steponas tuo pat metu žvelgė į komtūrą, tartum 
siūlydamas jam pačiam pradėti kalbą. Šis svečio tylėjimas darėsi 
nebepakeliamas. 

- Ar toli šįkart keliauja brolis Steponas? - pagaliau paklausė 
komtūras. 

- Negi jūs dar negavote Folkvino laiško, broli komtūrai? - Vie- 
nuolis atsilaužė nuo riekės dar gabalėlį. 

- Kokio laiško? - nesuprato Haseldorfas. 

- Štai šio laiško. - Vienuolis atvėrė storą knygą, užsegtą sidab- 
rine sagtimi, ir įteikė komtūrui rusvą pergamento lapą su taba- 
luojančiu ant virvelės raudonu lako antspaudu. - "Tam atvejui, 
jei nebūtumėt gavęs, didysis magistras davė man nuorašą. 

Komtūras paėmė lapą, patikrino antspaudą, nustebęs pažvelgė 
į vienuolį. 

- Vadinasi, dar negavote, broli komtūre, - palingavo galvą 
vienuolis. - Keista! Galiu jums iš atminties pasakyti, ką jis rašo. 
Ordino magistras prašo jūsų, broli komtūre, priimti brolį Stepo- 
ną su jį lydinčiu broliu Rudolfu į jūsų būrį, kai vyksite į Pskovą. 
Tai ne tik Rygos vyskupo, bet ir Šventojo tėvo pavedimas, idant 
šios svarbios derybos vyktų nepažeidžiant motinos Bažnyčios ka- 
nonų. 

- Vyskupas nepasitiki manimi? - tiesiai paklausė Haseldortas. 

- Vyskupas pasitiki jumis, broli komtūre, tačiau vyskupui ta- 
po žinoma, kad brolis Folkvinas yra pažadėjęs atiduoti schizma- 
tikams kai kurias tikratikių krauju iškovotas bažnyčias, - ramiai 
atsakė liesasis vienuolis. - Bus geriau, jei derybose dalyvaus ir 
vyskupo, ir Šventojo sosto atstovas. 

- Tai tebuvo tik kalba, tik pažadai! - susierzinęs šūktelėjo kom- 
tūras. - Didysis magistras, kaip jūs žinote, yra geras diplomatas. 

- Ištartas žodis tampa kūnu... - Brolis Steponas įsipylė į moli- 
nį puodelį vandens ir neskubėdamas išgėrė. - Geras vanduo! 
Skaidrus ir permatomas, kaip tikro krikščionio siela. Taigi sakau 
jums, broli komtūre: bet kurie pažadai turi polinkį įsikūnyti. Netgi 
derybose su priešu patartina vengti melo. Sutartis, pastatyta ant 
netiesos smėlio, sugriūva per greit. O mes savo santykius su ap- 
linkinėmis gentimis turime numatyti dešimtmečiams į priekį. Or- 
dino kartą tartas žodis turi būti kaip uola tvirtas! 

- "Taip, jūs teisus, - atsiduso komtūras. - Gal ir geriau, kad 
vyskupo atstovas dalyvaus tose derybose su schizmatikais... 

Vienuolis patylėjo ir paklausė: 

- Ar tiesa, kad jūs vedate derybas su nušalintu Polocko kuni- 
gaikščiu? 

Haseldorfas truputį sutriko. Apie savo sumanymą jis nebuvo 
prasitaręs net didžiajam magistrui. Iš kur apie tai galėjo sužino- 
ti šis liesas, atrodytų, vėjo perpučiamas vienuolis rudu, dar dul- 
kėtu po kelių dienų kelionės abitu? 

- Na, tai sunku pavadinti derybomis, - pasverdamas kiekvie- 
ną žodį, pradėjo jis. - Tai labiau galima būtų pavadinti draugiš- 
kais patarimais rusų kunigaikščiui, kaip ištaisyti neteisybę. Juk į 
įvykius šiose žemėse anksčiau ar vėliau įsikiš ir stipri Polocko ran- 
ka. Norėčiau, kad ta Polocko ranka būtų mūsų, o ne Lietuvos 
pusėje. 

- Jums geriau žinoti, - minkštai tarė vienuolis ir vėl paėmė 
riekę, pauostė. - Ir duoną kepate skanią, gerai išraugintą ir ilgai 
minkytą. Ar čia iš jūsų komtūrijos rugių? 

- Taip, - paskubėjo atsakyti komtūras, - čia mūsų gerųjų lat- 
galių dovana. 

- Na, ne tiek dovana, kiek duoklė, - nusišypsojo brolis Stepo- 
nas. - Vadinkime daiktus jų tikraisiais vardais. O kiek tarp jūsų 
gerųjų latgalių dar yra likę schizmatikų? 

- Nedaug, - paskubėjo atsakyti komtūras, džiaugdamasis, kad 
pokalbis nukrypo nuo pavojingos vietos. - Mes, brolio didžiojo 
magistro paprašyti, jau suskaičiavome. Bus keli šimtai, tačiau nie- 
kur jų nėra vienoje vietoje tiek daug, kad jiems reiktų cerkvės. 
Ko gero, pagonių tarp latgalių net daugiau, negu schizmatikų... 
Bet mes juos apkrikštysime! 

Vienuolis tylėjo. 

- Ar jūs nepavargote po kelionės? - paklausė komtūras, dar 
toliau nuritindamas pavojingą klausimą. 

- Nepavargau, - vėl nusišypsojo brolis Steponas, leisdamas su- 
prasti, kad perprato komtūro žaidimą. - Nepavargau, bet mano 
rusiška knyga liko nebaigta. Az, buki, vedi - ar žinote, ką tai reiš- 
kia, broli komtūre? 

- Ne, nežinau, - sutriko Haseldorfas. 

- Pagalvokite, - dar kartą nusišypsojo brolis Steponas. 

- Gal kokie nors rusiški užkeikimai? - pabandė atspėti kom- 
turas. 

- Tai pirmosios jų abėcėlės raidės... 

Brolis Steponas atsistojo, pasiėmė savo knygą puošniais sidabro 
apkaustais. 

- Ačiū už puikią vakarienę, broli komtūre, - atsiduso jis. - Jūs 
teisus, aš iš tikrųjų truputį pavargau. Einu numigsiu, o tik tada 
vėl imsiuos knygos. 


epaisant visų Zervio pastangų, Polocko per kitą die- 
ną pasiekti nepavyko. Priežastis buvo paprasta - iki jo 
buvo daugiau kaip trys dešimtys mylių, tad netgi geru 
keliu bei geru žirgu jojant, tektų kelionėje praleisti visą 
dieną. Tačiau neišjojęs iš Livonijos, Zervis atviresniame kelyje 
rodytis nedrįso. Reikėjo-laikytis Zakio jam išsamiai nupasakotų 
pamiškių, aplenkti du kaimus, kuriuose gyveno Ordino šnipai, ir 
surasti retai naudojamas brastas, perkertant vis dar patvinusius 
upelius. Kalta buvo ir Zakio jam parūpinta kumelė. Tai buvo stip- 
rių kojų, sveikas keturmetis arklys, kuriam tokia kelionė nebuvo 
pernelyg sunki, tačiau, skirtingai nuo Širmio, kuris tarsi jausda- 
vo Zervio nuotaiką, o esant būtinybei pats stengdavosi iš pasku- 
tiniųjų, ši iš Muižinės kaimo kilusi kumelė tvirtai laikėsi nuomo- 
nės, jog stengtis verta tik tiek, kiek neišvengiama. Kol Zervis ra- 
gino, tol ji kinkavo į priekį, jei smagiai sušerdavo beržo rykšte 
per strėnas, sugebėdavo kurį laiką net pašuoliuoti, tačiau pati ne- 
jautė būtinybės judėti sparčiau. Atsižvelgiant į šias aplinkybes, 
reikėjo netgi stebėtis, kad jis nusigavo taip toli ir kad tamsa už- 
klupo jau giliai Polocko Žemėje, visai netoli Dauguvos. Kadangi 
Zervis keliavo tol, kol įstengė bent šį tą įžvelgti, tai nakvoti teko 
miške, kur juos tamsa ir pasiekė. 

Miegojo jis dažnai prabusdamas ir pakirdo vos pradėjus auš- 
ti. Dangus vos šviesėjo, ir tik virš medžių viršūnių bolavo saulės 
spindulių paliesta išsidraikiusių debesų plunksna. Zervis pašoko 
iš vakar patamsyje apgraibom susirasto samanų guolio ir pasi- 
purtė. Pasirodė, jog per naktį nuspaustos samanos augo šlapioje 
lomoje, tad miško drėgmė bei nakties vėsa buvo prasiskverbusi 
iki pat kaulų. Jis pašokinėjo vietoje ir stipriai sumosavo ranko- 
mis, bandydamas sušilti. Aplink dar tvyrojo tamsa, tik kai kur ga- 
lėjai įžvelgti apytankio miško medžių kamienus. Skyrėsi tik še- 
šėlių atspalviai. Vienas šešėlis buvo panašus į nuleidusį galvą arklį. 
Kumelė pajuto, kad jos naujasis šeimininkas jau pabudo: šešėlis 
atgijo ir, mostelėjęs galva, garsiai sušnirpštė. 

Reikėjo skubėti toliau, tačiau kur dabar joti? 

Pagrindinę kryptį Zervis žinojo, nes dar už akiračio slypinti 


142 


saulė jau nutvieskė debesis danguje. Tad pietūs buvo kairėje, ten 
kažkur tekėjo ir Dauguva, kurios pakrantėje turėjo būti ir pats 
Polockas. Bet tai - tik bendra kryptis, o klaidžiojimui trūko lai- 
ko. 

Zervis priėjo prie kumelės ir patapšnojo jai per kaklą. Plau- 
kas buvo šiurkštus. Taip būna, kai arklys suprakaituoja ir jo kar- 
čiai tik pusiau apdžiūva. 

- Tik neapsimetinėk, kad pavargai. Bėgti gali kur kas greičiau, 
negu vakar, - sumurmėjo jis gyvuliui. - Sveikatos turi kaip arklys... 

Kumelė tarsi prieštaraudama papurtė galvą, ir Zervio ranka 
pajuto šiurpulį, kuris perbėgo jos raumeningu kaklu. Zervis graibė 
tamsoje, ieškodamas virvės, kuria buvo pririšęs arklį, galo, ir, pa- 
žvelgęs aukštyn į šviesėjantį dangų, suprato, kad pataikė pririšti 
gyvulį prie šimtamečio plačiašakio ąžuolo, kurio viršūnė kilo virš 
kitų medžių. Užlipus ant arklio nugaros ir atsistojus, buvo gali- 
ma pasiekti apatinę šaką, o po to kabarotis į viršų. 

- Ramiai! Ramiai... Jei rasim tiesesnį kelią, tau mažiau teks 
vargti, - tarė jis. Užlipo ant balno ir, prisilaikydamas ąžuolo ka- 
mieno, atsistojo visu ūgiu. Stipriai įsikabinęs į šaką, pasisupo ir 
užsivertė ant jos. Kopė į viršų nuo šakos ant šakos, kol lapų danga 
ėmė retėti. Pasirodė, kad ąžuolas augo pietinėje kalvos pašlai- 
tėje, tad iš čia galėjai žvelgti toli kaip tik į pietus. Pirmieji saulės 
spinduliai jau grybštelėjo medžių lapiją ant aplinkinių kalvų ke- 
terų. Zervis apžvelgė dar tamsoje dunksančių miškų viršūnes. Pa- 
sistiebė, ir tada tolumoje, už antros kalvų eilės, tarsi blykstelėjo 
gelsva šviesa. Viršutinė šaka, į kurią jis buvo atsispyręs, suposi 
lengvame ryto vėjelyje, Zervis perkėlė koją aukščiau ir užgniau- 
žęs kvapą dar palypėjo. Galva ir pečiai iškilo virš medžio lapi- 
jos, ir tada prieš tai tik blykstelėjęs gelsvas spindulys dūrė jam 
tiesiai į akis. Zervis tuoj suvokė, kas tai galėtų būti. Daubaras 
jam aiškino, kaip atrodė Pskovas, pro kurį jis buvo jojęs prieš ke- 
letą metų, kai dalyvavo Vykinto surengtame antpuolyje į Smo- 
lensko žemes. “Iš tolo tai pirmiausia pamatysi virš miesto sienų 
kyšančius Sofijos bažnyčios bokštus, - aiškino jis. - Ugi tokie, kaip 
geltonos špygutės. Ir spindi nelygu veidrodis. Sako, kad auksu ap- 

kloti!?* - Šitoje miškų jūroje tik tie bokšteliai galėjo šitaip atmušti 
rytmetinės saulės spindulius. Zervis pasitikrino kryptį ir skubiai 
nusileido žemėn. 

- Kelią dabar jau žinom, - burbtelėjo jis abejingai žolę ska- 
bančiai kumelei. - Dar valanda, kita... Dievai, apsaugokit mus, 
kad tik nebūtume pavėlavę... 


. 
0 


Polocko pilies vartų sargybinis ypatinga kantrybe nepasižymėjo. 

- Skazana nelzia!* - pakartojo trečią kartą, piktai nusikeikė 
ir, pasisukęs į vartų gilumą, šūktelėjo: - Čia kažkoks priekvaiša 
braunasi, o aš jam kartoju, kad jokio kniaziaus nėra. Tu gi sakei, 
kad šį rytą išjojo... 

- Išjojo, - pasigirdo kimus, apgirtęs balsas. - Ir greit negrįš! 

- Va! - patenkintas pakartojo sargybinis. - Greit negrįš. O tu 
dink iš čia, prie sargybos nelindęs! 

Zervis suprato ne viską, tačiau pakankamai, kad suvoktų, jog 
kunigaikštis Michailas yra kažkur išvykęs. O kur - neaišku. Išbaigęs 
savo rusiškų žodžių atsargą, jis pabandė pakišti sargybiniui kele- 
tą blizgančių pinigėlių, bet šis tik skėstelėjo rankomis. Šį kartą 
lyg ir apgailestaudamas. Jis iš tikrųjų nežinojo, kur išjojo kuni- 
gaikštis. Ir dabar patenkintą veido išraišką pakeitė susirūpinusi. 
Sargybinis net pašaukė savo bendrą, ir kai tas išsverdėjo iš sar- 
gybinių kambarėlio, tapo aišku, jog jis ne įkaušęs, bet girtas kaip 
pėdas. Mostaguodamas abiem rankomis, jis pabrėžė, kad “nei vel- 
nio“ nežino, nes kniazius liepęs tarnams niekam nesakyti. To ne- 
žinojo net jo paklausti keli kiti tarnai. Aišku tik viena - šviesusis 
kniazius su ne itin didele palyda ankstų rytą išvyko. O kur ir ko, 
niekam nepasakė. 

Zervis sukando dantis, tramdydamas augančią neviltį. Kažką 
reikėjo daryti - ir kuo skubiau. Vien šitas paslaptingumas galėjo 
reikšti, jog kunigaikštis Michailas išjojo kaip tik į susitikimą su 
savo dėde Glebu. O jei taip... 


* Pasakyta, kad negalima! (Rus. ) 

Jis apsidairė, ieškodamas, į ką čia dar būtų galima kreiptis. 
Prie vartų slampinėjo keli vaikigaliai, atsliūkino perkaręs šuo. Nuo- 
biras nuo ką tik prariedėjusių vežimų tikrino sutūpęs ant kelio 
triukšmingų Žvirblių pulkelis ir keli pasipūtę balandžiai. Staiga 
balandžiai, o po to ir žvirbliai pilku pulkeliu pakilo ir nerte nėrė 
po Polocko miesto vartų bokšto pastoge. Zervis, pakėlęs akis, pa- 
matė jų išgąsčio priežastį. Aukštai virš medinio bokšto sklandė 
tamsus vanago šešėlis. 

- Murliukas! Sakalininkas Murliukas juk iš Polocko! - ūmai 
toptelėjo Zerviui. 

Vaikinas pats nesuvokė, kodėl neatsiminė to išsyk. Prieš ke- 
letą metų, plaukdamas Dauguva, jis susipažino ir daug padėjo 
Polocko kunigaikščio vyriausiam sakalininkui Murliukui. Tik Zer- 
vio ir Uvio pastangų dėka Murliukas galėjo grįžti į gimtąjį mies- 
tą, sėkmingai atlikęs kunigaikščio užduotį.* Murliukas jam už daug 
ką dėkingas, o valdovų dvare sakalininkas - įtakingas asmuo! 

- Kur sakalininkas Murliukas? - drąsiai paklausė jis sargybi- 
nio. - Jis mano draugas! Sakalininkas Murliukas... 

Tai sargybiniui padarė įspūdį. Abejingą jo veidą dabar užlie- 
jo draugiška šypsena. 

- Šit kaip... Sakalininkas! Klausyk, - šūktelėjo jis savo bend- 
rui. - Ar žinai, kur sakalininkas? Čia, pasirodo, jo draugelis! 

Iš sargybinių kambarėlio vėl išėjo vyras įraudusiu veidu. Zer- 
viui pasivaideno, kad jis staiga prablaivėjo. 

- Draugas? Ar tikrai draugas? - paklausė jis ir, Zerviui pati- 
kinus, kad iš tikrųjų taip, palingavo galvą. - Na kur jis bus? Su 
kniazium!.. Šviesiausiasis kniazius Michailas be savo sakalinin- 
ko nė žingsnio... O kur kniazius yra, deja, pasakyti negaliu, nes 
nežinau. Kaip Dievą myliu, nežinau. Žinau tik, kad išjojo... 

Zervio nusivylimas taip ryškiai atsispindėjo jo veide, kad rau- 
donveidis sargybinis, tarsi būtų staiga atsiminęs, kilstelėjo pirštą: 

- Bet gal jums pasakys jo brolis. Jis prižiūri jaunuosius saka- 
lus, kai Murliukas iškeliauja su kniazium. 


* Apie Uvio ir Zervio nuotykius prie Dauguvos rašoma Skomanto knygoje “Dievų 
valia". 

Panašumą įžvelgti buvo nesunku. Jaunesnysis Murliuko bro- 
lis Ivanas buvo toks pat kresnas, turėjo panašią platoką nosį, o 
kai susirūpindavo, lygiai taip pat suraukdavo kaktą. Zervio rei- 
kalavimas pasakyti, kur.yra jo brolis, Ivaną suneramino. 

- Kad Murliukas užgynė sakyti, - teisinosi jis, mostelėjęs ran- 
ka į tą pusę, kur iš keturių narvų į juos žvelgė aštriai gelsvos jaunų 
sakalų akys. 

- Vadinasi, susiruošė į medžioklę? 

- Tai jau ne kitaip. Šviesiausiojo kniaziaus, jaunojo Michailo, 
galva tiesiog pramušta dėl sakalų, kurių jam vis dar negana. O 
manot, kad sakalą išmokyti medžioti lengva? 

- Žinau, kad ne. Vadinasi, išjojo medžioti. Bet kur? 

Ivanas skėstelėjo rankomis. Jis jau suprato, kad tai tas pats 
žiemgalis, kuris jo broliui padėjo atgauti pavogtus sakalus ir tuo 
išgelbėjo jo gyvybę, nes senasis kniazius Fiodoras to tikrai nebū- 
tų dovanojęs. Būtų liepęs jo broliui pasikarti. Todėl Ivanas jau- 
tėsi nepatogiai, ką liudijo ir stipriai suraukta kakta. 

- Kad... Kad nesakė, kur... Šit kas... 

Iš to, kaip žemai Ivanas nudelbė akis tai tvirtindamas, Zer- 
viui tapo aišku, kad jis meluoja. 

- Su kuo išjojo medžioti"? 

- Nesakė... Nežinau... 

- Ar kartais ne su Michailo dėde, kniazium Glebu? 

Pamatęs nustebusį Ivano žvilgsnį, Zervis suprato, jog patai- 
kė, tačiau Ivanas tik truktelėjo pečiais ir prikando putlią lūpą. 
Neištarė nė žodžio. 

- Klausyk ir įsidėmėk! - griežtai tarė Zervis. - Tavo broliui mes 
išgelbėjom gyvybę vieną kartą, o dabar tu ją vėl statai į pavojų. 
Nejaugi nori savo brolį pražudyti? 

Ivanas išsigandęs išpūtė akis. 

- Pavojus? Murliukui? - sulemeno jis. - Tai pasakyk man, koks 
reikalas. Aš pranešiu! 

- Matai... Vadinasi, žinai, kur jie nujojo. 

- Iš tiesų, jie išjojo pasitikti kniaziaus Glebo... - vebleno Iva- 
nas. - Negi man žinot, kodėl tai paslaptis? Negi aš čia kuo dė- 
tas? Užgynė sakyti, ir viskas. - Atrodė, kad Ivanas tuoj pravirks. 

- Tu juk ir nepasakei. Aš pats žinojau, kad su Glebu! Ir ži- 
nau, kad yra pavojus, bet kur jie išjojo? 

Pagaliau Ivanas atvėrė burną. Polocko kunigaikščiai apylin- 
kėje turėjo keletą medžioklei skirtų stovyklų. Šį kartą išjota į Vi- 
tebsko pusę. Tikriausiai prie Kačkos upelio, mat ten patogi vie- 
ta medžioklei su sakalais, be to, papelkėse knibždėte knibžda je- 
rubių... Murliukas dar gyrėsi, kad nušluostys nosį kniaziui Gle- 
bui. Kniaziaus Michailo sakalai kur kas geresni... 

- Gerai jau, gerai, - pertraukė jį Zervis, nes vieną kartą pra- 
šnekęs Ivanas, atrodo, ėmė įsismaginti. - Geriau nurodyk kelią... 
Ir kuo tiksliau, nes klaidžioti nebeliko laiko! 


L 


Sargybinį Zervis pamatė išsukęs iš kelio, kuris vingiavo per 
užpelkėjusį mišką į Vitebsko pusę. Vos pajojėjo siauru miško ta- 
keliu kokį šimtą Žingsnių, priekyje iš krūmų išėjo ietimi nešinas 
karys. Jis taip drąsiai stovėjo išsižergęs vidury kelio, kad galėjai 
būti tikras, jog tankiame karklyne tūno dar bent vienas. Grei- 
čiausiai tas karklyne jau laikė uždėjęs strėlę ant lanko templės. 

- Čevo tebė?* - rusiškai paklausė sargybinis. Tai buvo jaunas 
vyras, matyt, neseniai perkopęs dvidešimt, tačiau jau gerokai plik- 
telėjęs. 

Zervis skubiai nušoko nuo arklio ir draugiškai skėstelėjo ran- 
komis, tuo parodydamas, kad ginklo rankoje neturi. Ginklai li- 
ko pritvirtinti prie balno. Tačiau tai sargybinį tik padrąsino. 

- Pašol von! - tarė jis gana šiurkščiai. - Tūt prachoda niet... Pašol 
von!** 

Zervis kiek galėdamas lipšniau nusišypsojo. 

- Ja do kniaziu... Očen važno... *** - ištarė jis prasta rusų kalba. 


* Ko nori? (Rus.) 
** Eik šalin! Cia eiti negalima... Eik šalin! (Rus. ) 
*** Aš pas kniazių... Labai svarbu... (Laužyta rus.) 


147 


- Matai, koks! Pas kniazių nori, o net Žmoniškai kalbėt ne- 
moka. Nėra čia jokio kniaziaus, supratai? Mauk atgal... 

Sargybinis nuleido ietį, nusitaikydamas Zerviui tiesiai į pilvą. 

- Očenj važna! - stengėsi šnekėti rusiškai Zervis. - Dlia sokol... 
Sokol... Vot tak! - Jis saumosavo rankomis, tarsi plasnotų sparnais. 
- Sokol... Gospodin Murliuk!* 

Karklynas sučežėjo, ir į kelią išėjo apie keturiasdešimties metų 
vyras. Kaip Zervis ir manė, jis rankoje laikė lanką su jau pridėta 
strėle. 

- Atkuda ty znaješ, čto Murliuk zdesj?** - paklausė prieidamas. 
Zervis suprato ne iš karto, tad klausimą teko pakartoti. 

- Brat skazal... Očenj važno...*** - linksėjo galvą Zervis. 

Vyresnysis suraukė kaktą. Jis aiškiai dvejojo, nežinodamas, kaip 
pasielgti. 

- Sokal!.. Važna! - pakartojo Zervis ir vėl suplasnojo rankomis. 

- Na gerai, einam, - nusprendė vyresnysis ir šiek tiek pasitraukė 
į šalį, kad Zervis galėtų pravesti Žirgą. 

Jaunesnysis ėjo priekyje, o vyresnis sargybinis, vis dar nešinas 
nuleistu, bet parengtu šauti lanku, - iš paskos. Buvo aišku, kad 
jiems prisakyta budriai saugoti kunigaikščio medžioklės stovyklą. 
Eiti teko ilgai. Takas rangėsi per užpelkėjusį tankų mišką, po to 
pasuko į dešinę ir pradėjo kilti į aukštumėlę. Miškas retėjo, ir 
prieš išeinant į krūmais užaugusį kirtimą, jiems teko praeiti dar 
pro du sargybinius. Kai šie pasiteiravo, iš kur ir pas ką šitas 
nelauktas svečias, jaunasis sargybinis paaiškino, kad pas 
sakalininką. Tie nepritariamai papurtė galvas. 

- Bet kniaziai tai nebus patenkinti... - tarė vienas. - Juk aiškiai 
gi sakė - nieko neleisti... 

Sargybinis paminėjo “kniazius". Tai reiškė, kad Michailo dėdė 
Glebas jau turėjo būti atvykęs. O kas, jei jie jau spėjo atsikimšti 
butelį? 


* Labai svarbu! Dėl sakalas... Sakalas... Va taip! Sakalas... Ponas Murliukas! (Lau- 
žyta rus. ) 

** Iš kur tu žinai, kad Murliukas čia? (Rus.) 

*** Brolis pasakė... Labai svarbu... (Rus. ) 

- Ei! Bet žirgo ir ginklų tai tikrai praleisti negalime! - sušuko 
antrasis. - Žirgą paliksi čia! 

Zervis, netardamas nė žodžio, perdavė jam pavadį ir vėl kuo 
draugiškiausiai nusišypsojo. Deja, tai įspūdžio sargybiniui 
nepadarė. 

Už krūmų atsivėrė gana plati laukymė su medžioklės stovykla. 
Ją sudarė trys netašytų rąstų nameliai su švendrių stogais. 
Vidurinysis buvo didesnis, su keliais langeliais ir plačiomis durimis. 
Dešinėje nuo durų kyšojo į žemę įsmeigta ietis su mėlyna Polocko 
kunigaikščio vėliavėle. Prie durų, atsirėmę į ilgas ietis, stūksojo 
dar du sargybiniai. Už namelių rūko laužai, ganėsi žirgai. Jų buvo 
per du tuzinus. Matyt, maždaug tiek čia buvo ir žmonių. 

- Tu toliau neik! - užtvėrė Zerviui kelią ieties kotu vyresnysis 
sargybinis, kai jie pasiekė arklių ištryptą plotą prie namelių. - Mes 
tuoj pakviesim Murliuką... Pažiūrėsim, ar teisybę kalbi! 

Pamatęs Zervį, Murliukas net sumirksėjo iš nuostabos ir puolė 
jam į glėbį. 

- Bet kad tu visai nepasikeitęs! Nepasikeitęs! O kiek praėjo 
metų, kai mes plaukėm Dauguva, kiek? 

- Bus treji... 

Pats Murliukas buvo pasikeitęs. Ir aiškiai į gerąją pusę. Kai 
Zervis jį matė paskutinį kartą, sakalininkas atrodė varganai. Buvo 
mirtinai išsigandęs, nes plaukiant Dauguva pavogė jam patikėtus 
sakalus, 0 jų neatgavęs, būtų, ko gero, galvą praradęs ir jis pats. 
Dabar Murliukas buvo papilnėjęs, apsirengęs tvirtais odiniais, 
medžioklei pritaikytais drabužiais, prie šono nešiojo durklą su 
puošnia blizgančia rankena. Naujoji padėtis atsispindėjo ir savimi 
pasitikinčioje laikysenoje. 

- Taip, treji metai... - pakartojo Zervis ir žvilgtelėjo į šalia 
stovintį sargybinį. - Bet, klausyk, aš turiu svarbų reikalą. Labai 
svarbų! 

- Nejaugi tik treji? Atrodo, tiek daug laiko prabėgo... Pas mus 
1r kniazius kitas, ir... Sakai, reikalas? 

Zervis parodė galva į smalsiai jų pokalbį stebinčius sargybinius, 
ir Murliukas mostelėjo jų pusėn, tarsi baidytų muses: 

- Na, praleiskit žmogų! Ar kito darbo neturit, kad čia spoksot? 

Sargybiniai neprieštaraudami pasitraukė. Tai rodė, kad 
Murliukas turi tvirtą užnugarį kniaziaus dvare. Jis draugiškai 
apkabino Zervį per pečius ir nusivedė į dešinįjį, mažesnį, namelį. 

- Kniaziai va tame... Bet matai, ir mano ne ką prastesnis! - 
išdidžiai paaiškino jis. - Tai klok, koks tas svarbus reikalas? 

Zervis ėmė pasakoti iš eilės. Jie pakankamai daug jau buvo 
bendravę anksčiau, tad net ir šlubuojančia kalba sugebėjo 
susikalbėti... Kur trūko rusiškų, Zervis įterpė 1r vokiškų, net 
lietuviškų žodžių. Murliukas šiek tiek mokėjo ir tas kalbas. 
Besiklausant jo giedri nuotaika blėso. 

- Velnias, aš juk patariau šviesiausiam kniaziui tuo dėde 
nepasitikėti! - sušvokštė jis, kai pasakojimas pasiekė paslaptingąjį 
pasiuntinį iš Polocko. - Tai Semionas Petrovičius, gyvatė... 
kniaziaus Glebo pasturlakas. Jis vokiškai švebeldžiuoja. Su 
teutonais susiuostė, žaltys... 

- Jie jau seniai ryšį palaiko, nes atvyko iš anksto susitarę. 
Laimei, tuo pat metu mes sugavom jų sėbrus iš kitos pusės... 

Įėjus į žemą patalpą, juos pasitiko kelios poros skvarbių, gelsvai 
žvilgančių prieblandoje akių. Pasienyje kabėjo pinti narvai su 
sakalais. Zervis gerai žinojo, kiek daug šie paukščiai reiškia 
Murliukui, tačiau dabar sakalininkas tik žvilgtelėjo jų pusėn ir 
vėl atsigręžė į Zervį. Tas kaip tik pasakojo apie tai, kaip jie su 
Daubaru sustabdė apsimetėlius pirklius, kurie iš tikrųjų buvo 
Ordino kariai. Pridūrė, ką po to išgirdo Uvis apie Semionui 
Petrovičiui įteiktą užnuodytą vyną. 

- O, pasiuto! - Murliukas užsikosėjo taip, kad vos nepaspringo. 
Didysis sakalas išsigandęs sumosavo sparnais ir sukrykštė. - Kaip 
tik taip! Kaip tik... Šviesiausiasis kniazius Michailas atsivežė į 
medžioklę statinaitę midaus. O tas Glebas atvežė vyno! Sakė, kad 
senas ir geras... 

- Ir kunigaikštis gėrė? 

- Tai kad taip! Per pietus... Pats Glebas pasiūlė ir įpylė. Bet 
pylė ir sau... Labai jau draugiškai. Išgėrė už medžioklę ir vienas 
į kito sveikatą. Ir man šlakelį įpylė. - Murliukas griebėsi už gerklės 

ir pabandė atsikrenkšti. - Bet skanus, bjaurybė, tas vynas! O, 
gyvate, nejaugi ir man galas? 

- Jei nedaug, tai dar nieko... Čia ir yra visa paslaptis... Tik po 
kelių kartų vynas kerta. Ir reikia kelių taurių... Todėl iš pradžių 
jis gali išgerti kartu iš vieno butelio. 

- Va tokį šlakelį išgėriau... Nes kniaziai norėjo tik gerkles 
suvilgyti ir joti į mišką... Michailas labai sakalauti mėgsta! 

- Nežinai, kiek tavo Michailas išgėrė? 

- Taurę gerą, o gal dvi. Bet... Bet... Jie greitai sės prie stalo. 
Virėjas ruošia jerubes, kurias sumedžiojom. Tikėsi ar ne, Žaibė 
štai nutrenkė net penkias! - Jis parodė į didįjį sakalą, kuris 
pasiblaškęs dabar vėl taikiai tupėjo narve, ir Murliuko veidą 
trumpam nušvietė šypsena. - Penkias, vieną po kitos... "Tai slibinas, 
ne sakalas. Žaibė - iš stepių. Tas gyvatė Glebas net akis išvertė 
kaip kukulius, kai pamatė. Tai ne jo kreivakojai! Bet kniaziai 
greitai sėsis vakarienės... Tada tai jau gers iki žemės graibymo. 
Ką mums daryti? Ką daryti? 

- Na, pasakyti kniaziui, savaime suprantama... 

Murliukas prikando lūpą ir susimąstė. 

- Taip, bet... - pagaliau tarė jis. - Tai ne taip paprasta, kaip 
manai. Aš tave gerai pažįstu, pažįstu Uvį, pažįstu visus ten prie 
Dauguvos. Man viskas aišku. O šviesiausiam kniaziui... Jam Glebas 
ir tas Semionas Petrovičius pripūtė miglos į akis, kad čia visi jam 
meluoja... Kad visi Mindaugo papirkti ir kad tik Mindaugui 
tarnauja. Jei jis pamanytų, kad ir tu iš tų pūtikų... 

- Taigi Mindaugas jį į sostą ir pasodino! 

- Taip ir buvo, - palingavo galvą Murliukas. - Tai šviesiausiąjį 
ir graužia... Todėl jis ir nori prisigerinti Glebui. O tas dabar toks, 
kad nors prie žaizdos dėk. Dovanų atvežė, ir net vyno... 

- Ir vyno. Tu buvai per pietus? Kiek butelių atvežė? 

- Keturis. Ir du čia pat atkimšo. Pylė iš abiejų. Sakė, reikia 
patikrinti, kuris geresnis... 

- Vadinasi, vienas iš tų atkimštųjų užnuodytas. Gal ir kiti du. 
Bet vienas iš atkimštų - tikrai! Iš jo Glebas daugiau nebegers, 
nebent tik gurkšnelį... Tu būsi ten? 


Murliukas papurtė galvą. 

- Nebent tik trumpam, jei išgert už sakalus pakviestų. Nes 
šviesiausiasis kniazius labai Žaibe patenkintas. Ir yra už ką. O 
taip - jokiu būdu ne... Kur jau man, vyžotam, prie kniazių... 

- Bet tu turėsi pasakyti. Būtinai! 

- Tas tiesa... Bet jie tiek pripūtė jam miglos... Suokė, kad ne 
kas kitas, bet Mindaugas jį nužudyti nori. Ir... Ir... - Murliukas 
atsiduso, pasitrynė smakrą. - Blogiausia, kad tai gali būti ne per 
toliausiai. nuo teisybės. Mindaugas jį parėmė, Michailas laimėjo, 
tačiau Mindaugas juo iki galo nepasitiki. Laiko čia savo papirktų 
bojarinų, ir tai ne vieną. Todėl jiedu ir išvyko į miškus, toliau nuo 
dvaro akių. Mindaugas Michailui juk ne brolis... 

= Ir ne dėdė... 

- Tas tiesa, gyvatė! Giminės kartais būna aršiausi, o šitą Glebą 
tai aš pažįstu kaip nuluptą. Man tik buvo neaišku, ko jis čia taip 
prieš mano kniazių lankstosi... Anksčiau visada prieš brolėną nosį 
rietė, o dabar - nors prie žaizdos dėk. Ech, dabar tai suprantu! 
Svarbiausia, kad šviesiausiasis patikėtų. Jei tik jis pagalvos, kad 
tu esi čia atsiųstas gandų ir nesantaikos skleisti... 

- Bet juk mes įrodysim! Vynas tai yra... 

- Bet kad jie iš.abiejų butelių gėrė. Ir Michailas, 17 Glebas. 
Kaip dabar žinosi, kuris užnuodytas? Negi paklausi Glebo? Žinai, 
gal pabandykim taip... Jie prisijodinėjo ir išalko, tad pirmiausia 
valgys. Po to Glebas pasiūlys išgerti ir sustatys butelius taip, kad 
užnuodytas butelis stovėtų prie Michailo... Ir tada aš pakviesiu 
šviesiausiąjį čia. O tu papasakosi, koks reikalas. 

- Jis ateis? Pertrauks vakarienę? 

- Aš pasakysiu, kad Žaibei kažkas nutiko. Tada jis ateis. 

Šį kartą giliai atsiduso Zervis. Murliuko atsargumas ir akivaizdi 
baimė paveikė ir jį. Dabar tapo aiškiau, kodėl ir dvare jam 
negalėjo pasakyti, kur išvyko kunigaikštis. Zervis pakėlė galvą ir 
susimąstęs pažvelgė į narvus. Jo žvilgsnį sutiko gelsva, ryškiai tarsi 
spingsulė žibanti akis. Žaibė tupėjo pasisukusi šonu ir viena akim 
žvelgė tiesiai į jį, tarsi jis būtų pasmerkta mirčiai jerubė. 

- Gerai... - sutiko Zervis. - Pabandysime taip! 

16 


Butelis su trimis 


burbuliukais 


viesiausiasis kunigaikštis Michailas buvo netgi labai 
patenkintas. Jis atsilošė į platų krėslą, pasikasė vešlią, 
juodą barzdą ir apžvelgė stalą. Tiesiog nuostabu, ką 
paprasčiausioje lauko virtuvėje sugebėjo paruošti jo vi- 
rėjai! Ir briedžio nugarinė, ir virtos šernienos dešros, o pačiame 
didelio stalo viduryje išsirikiavo virtinė keptų jerubių. Gražiai 
gelsvai pakepintos, o kas svarbiausia, beveik visos jo sakalų 
sumedžiotos. Beveik visos! Ką čia kalbėti, vien tik Žaibė jų gerą 
tuziną nutrenkė. Dėdės Glebo sakalai net nesuspėdavo pakilti, 
o žiū jau sklaidosi plunksnos danguje, ir krinta jerubės tiesiai po 
kojom! Gal ir paika jausti tokį pasitenkinimą, bet tai akivaizdus 
jo pranašumo įrodymas! Ir dėdė Glebas tai supranta... Nedaug 
teliko-to jo anksčiau taip įkyriai rodomo išdidumo. Juk jis buvo 
įsitikinęs; kad po senelio mirties jam teks valdyti Polocką, todėl 
į brolio vaikus visad žiūrėjo iš aukšto. Bet, matai, kaip išeina... 
Vieni įsivaizduoja, kad jiems lemtis skiria didybę, tad nieko 
neveikia, o kiti patys stengiasi tai lemčiai padėti... 

- Klausyk, Michailai! Atleisk, šviesiausiasis Michailai, turėčiau 
kreiptis... Ne tik tavo sakalai paukštukus gerai muša, bet ir virėjai 
iškepti moka! - Dėdė rankove nusišluostė savo pradedančią žilti 
barzdą ir siekė dar vienos jerubės. Dviejų kauliukai jau buvo 
krūvele sudėti prieš jį. 

- Dėde, mes juk čia tarp savų. Vadink Miša, kaip būdavo... 
Dvare - ten, žinoma, kitaip... 

- Taip, taip... Dvare - būtinai! Oi, Žinau, tau ten nelengva... 
Nežinai, katras dvariškis Mindaugo, katras - Ternigovo... Užtat 
bent šeima pasitikėti gali. 

- Žmonės mane myli... Taip blogai nėra, - truputį nepatenkintas 
tarė kunigaikštis. 

Glebas kilstelėjo savo vešlius ir dar visiškai juodus antakius. 
Keistai atrodė: barzda jau buvo gerokai žilstelėjusi, bet plaukai 
ir antakiai išliko juodi. 

- Suprantama, kad myli! - užtikrino jis. - Ir tam turi daug 
priežasčių... Bet vis tiek šeima - tikresnis dalykas, mielasis Miša. 
Esi mano amžiną atilsį brolio sūnus, Dieve duok jam dangaus 

karalystę, ir tas man daug reiškia. Atleisk, kitaip negaliu... Žinai 
ką, išgerkim! Tu - už tėvą, o aš - už savo mylimiausiąjį brolį. Visad 
susigraudinu jį prisiminęs... 

Kunigaikštis Michailas puikiai atsiminė, kad tėvas, dar gyvas 
būdamas, smarkiai nesutarė su Glebu. Kai tėvas žuvo Žygio į 
"Iernigovą metu, sklido gandai, kad tos žūties buvo galima išvengti. 
Jei Glebas su savo šimtine nebūtų delsęs miškuose ir skubiau jojęs 
į pagalbą, tėvas gal būtų likęs gyvas. Bet ne tokių prisiminimų 
dabar reikėjo. Glebas šniurkštelėjo nosimi. Atrodė, kad jis išties 
pasiruošęs nubraukti ašarą. Michailas mostelėjo stovintiems už 
nugaros tarnams, kad įpiltų. 

- Už tai reikia išgerti... - sutiko jis. Kiek pakreipęs galvą Žiūrėjo, 
kaip tarnas pakėlė prieš jį pastatytą apipintą vytelėmis žalsvo stiklo 
butelį. Tamsiai raudonas vynas lygia srovele kliuksėjo iš kaklelio 
į sidabrinę taurę. Tuo pačiu metu Glebas pylėsi pats iš prieš jį 
stovinčio butelio. - Pasakysiu tau atvirai, dėde, - tavo vynas geras! 
Atsiųsk tą savo pirklį. 

- Būtinai! - sutiko Glebas. Jis jau išsižiojo, ruošdamasis pasiūlyti 
dar už ką nors išgerti - tai Glebas mokėjo, - tačiau užsičiaupė ir 
pakėlė akis į duris. 

- Šviesiausiasis, atleiskite, kad pertraukiu, atleiskite... - išgirdo 
jis keistai įtemptą sakalininko Murliuko balsą. Jau prieš tai jis 
buvo pastebėjęs, kad tarnams nešant valgius, tarpduryje kažkodėl 
trainiojosi ir Murliukas. - Maldauju, atleiskite, bet svarbu. 

- Na, tikiuosi, kad svarbu, - nepatenkintas tarė kunigaikštis. 
Jis buvo besiekiąs savo taurės, bet atitraukė ranką. - Kas nutiko? 
Gal žinia iš kunigaikštienės?.. 

- One. Aš dėl Žaibės... Ji kažko negaluoja... Būtinai ateikite 
pažiūrėti. 

- Zaibė? - Jau pats kunigaikščio balsas rodė, jog jam tai svarbu. 
- Kas jai? 

- Tai kad nežinau... Gal susižeidė per medžioklę... Man būtinai 
reikia šviesiausiojo kniaziaus patarimo, nes jei... 

Jis nutilo, ir kunigaikštis, nors ir nepatenkintas dėl sutrukdymo, 
vis dėlto suprato priežastį. Murliukui reikėjo ne patarimo, nes 

niekas geriau už jį nenusimanė apie sakalus, o kad kunigaikštis 
pats pamatytų ir į tą reikalą įsiveltų. Nes jei geriausias sakalas 
nugaištų, Murliukui svarbu pasidalyti kaltę. Michailas atsiduso 
ir atstūmė krėslą. Norėjo keltis iš savo vietos ir Glebas. 

- Atleiskit, šviesiausiasis... - skubiai tarė Murliukas. - Labai 
vertintume ir jūsų įžvalgumą, bet dabar geriau, kad būtų mažiau 
žmonių... 

Glebas susiraukęs sudribo atgal į krėslą. Blausiu žvilgsniu 
palydėjo išeinantį Michailą ir siekė dar vienos jerubės. 

- Tu meluoji, šunie! Tu esi Mindaugo pasiųstas! Sakysi, ne? 

Kunigaikštis buvo rimtai įširdęs. Pradėjo pykti jau iš pat 
pradžių, kai tik įėjo į sakalidę ir pamatė, jog Žaibei nieko 
nenutiko. Tada pyktį atsvėrė geroji žinia, kad sakalas sveikas, ir 
Murliuko maldaujamas jis sutiko pasiklausyti, ką papasakos šitas 
nežinia iš kur atklydęs ir taip prastai rusiškai grabaliojantis pagonis. 
Bet kuo daugiau jis klausėsi, tuo labiau širdo. 

- Jis kalba teisybę, šviesiausiasis kniaziau. Aš jį gerai pažįstu, 
- bandė įsiterpti Murliukas. 

- Pažįsti?! "Tai ką? Ir tu su jais išvien? Ir tu? Kur tik pažvelgsi, 
visi pagonių papirkti! - Kunigaikščio balsas buvo kimus, o pyktis 
toks aršus, kad persidavė ir narvuose tupintiems paukščiams. 
Žaibė sukrykštė ir plastelėjo sparnais. Subruzdo ir kiti narvuose 
tupintys sakalai. 

- Iškarsiu aš jus visus! - šaukte šaukė kunigaikštis Michailas, 
ir paukščiai sukrykštė dar garsiau. Kunigaikštis atsikvėpė ir 
nusikeikė. - Nuramink tuos paukščius, velniai griebtų! Pakarsiu 
jus abudu ant sausiausios šakos! 

- Taip, šviesiausiasis, klausau, šviesiausiasis... - lemeno 
persigandęs Murliukas. 

- Kunigaikšti, jei aš meluoju, tai galite ir pakarti. Bet pirma 
patikrinkite. Prašau jūsų, tik patikrinkite! - Zervis irgi įvertino 
padėties keblumą, tačiau suprato, jog vienintelis jo išsigelbėjimas 
dabar yra šaltas kraujas. 

- Patikrinti! Manot, aš eisiu pas savo dėdę ir leptelsiu: štai du 
melagiai sako, kad tu mane nori nunuodyti. Manot, tokių, kaip 
jūs, žodis nusvers kniaziaus žodį? 

- Juk yra vynas, - ramiai tarė Zervis. 

- Taip, šviesiausiasis... - sukaupė visą drąsą ir Murliukas. - Yra 
vynas. Stovi ant stalo! 

- Vynas... - Michailas sumirksėjo. Tik dabar apčiuopiama 
pavojaus galimybė prasiskverbė pro jo pykčio šydą. - Ir judu 
tvirtinate, kad jis užnuodytas? 

- Vienas butelis - tikrai... Tas, iš kurio žadėjote gerti. 

- Bet gėrėm iš abiejų per pietus. Ir tu gėrei! 

Murliukas nusišluostė aprasojusią iš baimės kaktą. 

- Zervis jau jums papasakojo... - tarė jis. - Ten tokie ypatingi 
nuodai. Reikia daugiau, ir trenkia ne iš karto. Todėl teutonai 
tokius nuodus ir parinko, kad šviesiausiasis neįtartų pavojaus. 

- Meluojat... - pakartojo kunigaikštis, tačiau dabar jo balsas 
liudijo, kad jis įtemptai mąsto. Jis pasirausė dešinės rankos pirštais 
savo vešlioje barzdoje ir stipriai papurtė galvą. - Ne! Ne! Jokiu 
būdu! Juk negaliu prieiti prie dėdės ir pasakyti - tu dabar gerk 
iš šito butelio, nes anie du melagiai sako, kad jis užnuodytas... 
Negaliu jūsų kvailą Žodį statyti prieš kniaziaus Žžodį.... 

- Negalite, šviesiausiasis, - sutiko Murliukas. - To ir nereikia, 
šviesiausiasis... Galima kur kas paprasčiau... 

- Šitaip? Tiesiog apkaltinsiu ir prarasiu draugystę! 

- Nieko jūs neprarasit, šviesiausiasis. Ničnieko... Tik leiskit 
mums sukeisti vyną... - Murliukas skubėjo kalbėti, nes matė, kad 
kunigaikščio abejonės gali netrukus išblėsti. - Kniaziui Glebui 
nieko nereikia sakyti! Sukeisti vyną ir, jei ne mūsų teisybė, tai 
galėsit ir pakarti! 

- Abudu! - tvirtai pridūrė kunigaikštis. 

Murliukas ne iš karto pratęsė savo kalbą. Jis atsikosėjo, vos 
atgavo kvapą ir tik tada tarė: 

- Abudu... Bet tik tuomet, jei kniazius Glebas išgers daug to 
vyno iš jūsiškio butelio ir jam iki rytojaus nieko neatsitiks. Tik 
tada, jei jis daug išgers. 

- Palauk! Bet jei tai tiesa, jei viskas, ką jūs čia vapaliojate, 
yra tiesa, tai jis pažins butelius! 

- Be abejo, taip, šviesiausiasis. Būtina sukeisti ne butelius, o 
patį vyną... Buteliai turi likti tie patys. Tik vyną reikia perpilti... 

Murliukas užsikosėjęs stabtelėjo, ir kunigaikštis suraukė juodus 
antakius. s 

- Tai nesunku padaryti, šviesiausiasis, - skubiai paaiškino Mur- 
liukas. - Pakviesim jį dabar pažiūrėti Žaibės, paklausim jo pata- 
rimo. O tuo tarpu ZŽervis praneš tarnams, ką reikia padaryti... 

- Bet juk mes negalime jo kviesti čia tik šiaip sau! Jis pamatys, 
kad Žaibė sveika! 

Pagaliau Murliukas nusišypsojo. Jis kilstelėjo ranką, paro- 
dydamas, kad tuoj viskas bus išspręsta. Nusikabino nuo diržo savo 
sunkią, iš arklio odos pasiūtą sakalininko pirštinę ir mikliai 
apsimovė. Atidaręs narvą, švilptelėjo. Žaibė klusniai nulenkė 
galvą, kad neužkliūtų už narvo durelių ir šoktelėjo ant atkištos 
pirštinės. Murliukas atsisėdo ant suolo, atsilošė į sieną ir pradėjo 
švilpauti plona gaida kažkokią besikartojančią dainelę. Kaire 
ranka paglostė sakalo nugarą ir kaklą, paskui nuleido ranką prie 
pagurklio. Glostė ir švilpavo, pamažu pritraukdamas sakalą vis 
arčiau, kol jis nugara atsirėmė į Murliuko krūtinę. Zervis matė, 
kad sakalo akys jau nebespindėjo taip aštriai, kaip anksčiau, o 
po truputį blėso. Žaibė ruošėsi užsnūsti. Kaire ranka Murliukas 
glostė paukščio pagurklį, sparnus, lėtai tebespausdamas jį prie 
krūtinės. Sakalo kojos suglebo, kietai pirštinės kraštą spaudę nagai 
atsileido. Žaibė užsimerkė. 

- Ššš... - sušnibždėjo Murliukas, nes kunigaikštis, atrodo, rimtai 
susirūpino sakalo sveikata. - Žaibei nieko neatsitiks. Ji nemiega, 
ji tik suglebusi. Šitaip bus kurį laiką. 

Jis lėtai atsistojo ir atsargiai paguldė sakalą ant narvo dugno. 
Viena Žaibės akis buvo visai užmerkta, kita pusiau atvira. Kaklas 
ištiestas, sparnai nuleisti. 

- O dabar eikime paprašyti kniaziaus Glebo patarimo. Ar man 
tai padaryti, šviesiausiasis? 

- Aš jau pats jo paprašysiu, - numykė kunigaikštis Michailas. 

- Bet žinokit! Jei judu meluojat, tai jums abiems galas! To niekad 
neatleisiu. 
- Bet jei meluojam, jūs gi nieko neprarandat, šviesiausiasis. 
- Kaip tai - nieko? - eidamas pro duris, metė Michailas. - Kur 
aš gausiu tokį kitą sakalininką? Negi man ne nuostolis?.. 
Murliukas vėl atsikrenkštė, staiga pajutęs, kad springsta. Per- 
braukė šiurkščia pirštine sau per kaklą, bet nieko nepasakė. 

Vakaras pasibaigė net geriau, negu buvo galima tikėtis. Bent 
taip atrodė kunigaikščiui Glebui. Tiesa, iš pradžių jam teko tru- 
putį sunerimti. Kai jį nutempė į tą pasmirdusią sakalidę, atrodė, 
jog pilkajam sakalui jau galas. Iysojo ant narvo grindų, ir jei jis 
būtų nusibaigęs, tai kažin, ar tas kvailys Michailas būtų toliau gė- 
ręs, nes labai jau jam sakalai rūpi. Tačiau pasirodė, jog jis tie- 
siog, nuostabiai pataikė, sakydamas, kad tam nugeibusiam saka- 
lui reikia įpilti į snapą vandens! Vos tik ėmė pilti vandenį, saka- 
las pasipurtė, jo akys atsivėrė, ir netrukus jau pats atsistojo ir už- 
šoko ant laktos. Visi net išsižiojo! 

- Tiesiog stebuklas! Atrodo, visai pasveiko! - aikčiojo Michailo 
sakalininkas. - Kaip gerai, kad paklausėme šviesiausiojo kniaziaus 
patarimo... 

- Na, šiek tiek nusimanau ir apie sakalus... - sutiko Glebas. - 
Tiesa, dabar mano sakalai ne visai tokie, kokių norėtųsi, bet ka- 
daise esu turėjęs ir gerų. Šita jūsų Žaibė jiems neprilygtų. Na, 
gal vėl kada turėsiu... 

- Už tokį pagydymą tai jau tikrai reikia išgerti, ir ne vieną taurę! 
- tuoj pat pasiūlė Michailas. Jie grįžo prie stalo, ir tada to gel- 
tonsnapio Michailo jau beveik nereikėjo raginti. Pats maukė taurę 
po taurės ir stropiai prižiūrėjo, kad ir jo garbusis dėdė gertų. Ir, 
kas svarbiausia, gėrė jis tik iš to butelio, kurio kaklelio stikle, pa- 
žiūrėjus prieš šviesą, matėsi trys beveik vienoje eilėje sustingę oro 
burbuliukai. Pats Michailas siūlė, už ką reikia išgerti. Po trečios 
taurės išvarė lauk tarną ir, arčiau savęs prisitraukęs užnuodytąjį 
butelį, pats ir pylėsi. Glebas vos spėjo jį vytis. Tiesa, Michailo ūpas 

buvo kažkoks savotiškas. Tarsi jis ant ko pyktų, tarsi kažką ban- 
dytų užmiršti... Visas kažkoks įsitempęs... 

Et, nesupaisysi! 

Svarbiausia, kad gėrė atsakančiai. Kai iš trimis burbuliukais 
paženklinto žalsvo stiklo butelio buvo nugerta daugiau kaip pu- 
sė, Glebas jau Žinojo, kad reikalas išspręstas, ir net mažumėlę 
susigraudino. Vis dėlto toks jaunas... Ir tik prieš metus vedęs. Na 
taip, priminė sau, jaunas tai jaunas, bet suktumo turi tiek, kad ir 
seniui per akis. Garbės troškimo pritvinkęs kaip retai kas, bet kam 
pasiruošęs gerklę perkąsti, o tuo labiau - giminei. O kad jaunas, 
tai dorai laukdamas ir nesulauksi, kol kojas pakratys. Taigi kitos 
išeities ir nebuvo. Glebas garsiai nusijuokė, o kai Michailas pa- 
klausė, kas čia dėdę taip pralinksmino, jis vėl prisipylė taurę ir 
pasiūlė išgerti už Polocko miesto garbę. Michailas išgėrė ir ki- 
miai nusijuokė. Netrukus po to žymėtas butelis buvo ištuštintas, 
1r tapo aišku, kad vilties sūnėnui nebeliko. Tada, žinoma, Michailas 
ir apgirto. Tai suprantama, nes girtas jautėsi ir Glebas, nors sa- 
vojo butelio jis ir nebaigė. Jautėsi ne tik girtas, bet ir kažkaip ap- 
sunkęs, net pradėjo truputį trūkti oro. Geras tas teutonų vynas, 
berods atbogintas iš tolimosios Ispanijos. Ir geras, ir stiprus, gal 
net per daug svaigus. Ir galva jau pradėjo suktis, ir kažkur papil- 
vėje tvinkčioti. 

- Laikas bus į migį, dėde... - išgirdo Glebas tarsi per miglą. - 
Rytoj svarbią dieną turim! 

“Vieni turėsim rytojaus dieną, o kiti ir ne“, - mielai būtų at- 
sakęs Glebas, bet, žinoma, nutylėjo. Nusvirduliavo į savo lovą to- 
limame namo gale. Ačiū Dievui, Semionas padėjo jam nusirengti, 
nes pats kažin, ar būtų įstengęs. 

Užmigti užmigo, tačiau neilgam. Pabudo gal apie pusiaunak- 
tį, ir dar prieš pabusdamas suvokė, kad kažkas bjauriai ne taip. 
Guolis suposi, atrodė, kad su lova ir visas namelis pakildavo, pa- 
sisukdavo ir staiga smegdavo žemyn. Paskui vėl kildavo ir smeg- 
davo. Smilkiniuose tvinkčiojo, gerklė, atrodė, tarsi sausų pakulų 
prigrūsta. Bet bjauriausi pojūčiai buvo papilvėje, tarsi ją kažkas 
draskytų aštriais kaip sakalo nagais. 

- Pagirios... - sulemeno kunigaikštis Glebas sausomis lūpomis. 
- Pagirios... - pakartojo, drąsindamas save, bet tuojau pat suvo- 
kė, kad tai netiesa, ir jį sukaustė siaubas. Ne pagirios, o pati mirtis 
draskė jo vidurius, pati mirtis tvinksėjo smilkiniuose ir stengėsi 
susprogdinti iš vidaus galvą. 

- Semionai... - sulemeno, lipdamas iš guolio. Kojos sulinko per 
kelius, ir jis neįstengė atsistoti. Susmuko prie pat lovos, ir dabar 
jau pasirodė, kad ne lova, o asla sukasi ir smenga į žemės gel- 
mes. - Semionai... Semionai, vandens... - pakartojo. 

Jis dar matė, kaip kažkur toli užsiplieskė žibintai. Dar suvo- 
kė, jog tai žmonės uždegė žvakes, o gal ir deglus, tačiau vidurius 
draskantis skausmas viską nustelbė, ir jį supanti aplinka darėsi 
vis mažiau svarbi. Girdėjo kažkur toli aidinčius balsus, tarsi ūžiantį 
krioklį, tarsi šniokščiantį vėją. Žibintai tolo, artėjo, sukosi aplin- 
kui, ir baisiai degė aštriais mirties nagais draskoma papilvė. 

- Vandens... Atneškit jam vandens... - išsigandęs lemeno Se- 
mionas Petrovičius, stengdamasis padėti savo šeimininko galvą 
ant pagalvės, tačiau Glebas blaškėsi, ir nulaikyti jo galvą nesise- 
kė. Zilstanti išsidraikiusi barzda buvo šlapia. - Vandens, greitai... 
Jis nunuodytas! 

Žodžiai išsprūdo patys, ir Semionas Petrovičius tuojau pat su- 
sizgribo, tačiau buvo per vėlu. 

- Nunuodytas... Che... Che... - kimiai sukikeno šalia stovintis, 
aukštai pakėlęs deglą, kunigaikštis Michailas. Jis buvo apsivilkęs 
vien tik ilgais iki pat žemės marškiniais. Laikėsi nelabai tvirtai, 
siūbavo pats, ir pavojingai siūbavo dešinėje iškeltas deglas. Aiš- 
ku, jis buvo girtas, tačiau akys žvelgė blaiviai ir blizgėjo įtūžiu. - 
Tu pasakei: “nunuodytas", tu maita... O kieno nuodai? Che! Che! 
Kieno? Ką? 

Semioną Petrovičių išmušė šaltas prakaitas. Jis papurtė gal- 
vą, mėgindamas paneigti dar neišsakytą, tačiau neišvengiamą kal- 
tinimą, tačiau žodžių nerado. 

- Pats nusprogęs, bestija, o ne nunuodytas... Che.. Che.. - pikt- 
džiugiškai krizeno kunigaikštis Michailas. - Pats nusprogęs... O 
su kieno pagalba, Semionai?7 Pasakyk, tu maita, su kieno pagalba 

tavo kniazius nusinuodijo? "Tai aš čia turėjau taip raitytis... Ar ne 
taip, tu dvėseliena? 

- Su kieno? - burbtelėjo virpančiomis lūpomis Semionas Pet- 
rovičius, ir jį apėmė klaiki baimė. Jis atstūmė vis silpniau betrūk- 
čiojantį kunigaikštį Glebą ir pabandė atsistoti. Atrodė, kad jis mė- 
gins bėgti, tačiau tai buvo beviltiška - du sargybiniai jau atkišo į 
jo pusę ietis. Jų nugludinti smaigaliai atmušė deglų šviesą, ir Se- 
mionui Petrovičiui pasivaideno, kad iečių smaigaliai - raudoni. 
Stambusis, rudabarzdis sargybinis pažvelgė į kunigaikštį Michai- 
lą, laukdamas įsakymo. 

- Tik nenudurkit jo dabar, - iškošė pro dantis valdovas. - Bū- 
tų per lengva. Jam teks stipti ilgai... Bjauriau už šitą šunį... 

- Šviesiausiasis... Pasigailėjimo! Tai jis... Jis mane privertė! - 
Semionas-Petrovičius suklupo ir šliaužte prišliaužė prie Michai- 
lo kojų. Siekė bučiuoti naktinių marškinių kraštelį. Michailas pa- 
sibjaurėdamas spyrė jo pusėn basa koja, susvyravo, ir deglas vos 
neiškrito iš jo rankos. Vienas sargybinių parėmė savo valdovą. 

- Dvėselienos... Maitos... Stipenos! Bjauriau už gyvates! Žiū- 
rėk, tas jau baigiasi... Che! Che! - Asloje tysantis Glebas dabar 
buvo pavirtęs ant šono, ir betrūkčiojo tik viena jo koja. Atrodė, 
kad jis tuoj pasprings.. Glebo akys balo. Jos jau nieko nebematė. 

- Šviesiausiasis.. Tai jis mane pasiuntė. Aš tik tarnas, pasigai- 
lėkit... - pamiršęs savo mirštantį šeimininką, vebleno Semionas 
Petrovičius. - Pasigailėkit... 

- Tavęs pasigailėti? Tiek, kiek jūs manęs pasigailėjot... 

Semionas Petrovičius pakėlė tarsi maldai sudėtas rankas prie 
veido, užsidengė delnais akis. Nuleido galvą ir dabar bandė kakta 
paliesti Michailo kojas. 

- Pasigailėkit, šviesiausiasis!.. Ką aš galėjau padaryti? Tai jis 
pasiuntė mane į Pskovą... 

- Pasiuntė!.. - Michailas spjovė dėdės pusėn. Persibraukė ranka 
kaktą, stengdamasis sutramdyti skausmą, tvinkčiojantį smilkiniuo- 
se. Prie galvos ūžesio, be abejo, prisidėjo ir ta išgerta taurė uŽ- 
nuodyto vyno. - Jūs abu tai sumanėt! Prisipažink, tu maita... 

- Ne! Ne! - atkakliai purtė galvą Semionas Petrovičius. - 

Teutonai pasiūlė. Tai jie sugundė jūsų dėdę! Jie. O aš tik tar- 
nas... 

- Ne dėdė jis man! O tu tai šunsnukis, 0 ne tarnas. Ir kvaiša. 
Teutonai, sakai? Jie pradėjo? - Kunigaikštis Michailas suraukė 
kaktą. Jis Žingtelėjo atgal, kad Semionas Petrovičius nepasiektų 
j0 kojų, kurias stengėsi pabučiuoti. 

- Taip! Taip, šviesiausiasis, - skubėjo patvirtinti Semionas Pet- 
rovičius. Jis suvokė, jog išsimeluoti nepavyks, todėl vienintelė vil- 
ties kibirkštėlė glūdėjo visiškame atvirume. - Pasiuntinį atsiuntė 
į Minską. Jie prikalbėjo kniazių! Aš buvau prieš. Bet... 

- Nemeluok, tu maita... O kas būtų buvę toliau? Jei čia ne 
jis, 0 aš tysočiau? Kas tada? 

- Tada mane būtų pasiuntę į Kuoknesę... - patylomis sušnibž- 
dėjo Semionas Petrovičius. 

- Į Kuoknesę? Ne į Pskovą? 

- Į Kuoknesę, šviesiausiasis... Pas komtūrą... 

- Aa.. Matai, kaip... Pranešti komtūrui, kad teisėtas Polocko 
kunigaikštis pašalintas. Taip? Na ir šuva tas mano dėdė. Tai ir 
tu, dvėseliena, komtūrą pažįsti? 

- Ne, šviesiausiasis. Tik jo pasiuntinį buvau sutikęs. - Semio- 
nas Petrovičius nutilo ir nedrąsiai pasisuko į jau stingstantį Gle- 
bo lavoną. - Tada šitas, na, mano buvęs valdovas, man būtų da- 
vęs savo žiedą. Kad mane pažintų, kai nuvyksiu. 

- Žiedą, a? Kaip gražu! Che... Che... Štai Polocko valdovo Gle- 
bo žiedas... Aa? - Michailas negarsiai sukikeno ir staiga surim- 
tėjo. Atrodė, kad jis išsiblaivė. Suleido dešinės rankos pirštus į 
ištaršytą juodą barzdą ir lėtai pasikasė žandą. - Žiedą... - lėtai 
pakartojo ir palingavo galvą. - Gal vis dėlto reikėtų nuvežti ma- 
gistrui to stipenos žiedą... Lauks teutonas, tiek pastangų įdėjęs 
vargšui Michailui nudaigoti, lauks... Turėtų ir sulaukti! Ar ne taip? 

- Be abejo, taip, šviesiausiasis, - atsiliepė šalia stovintis sar- 
gybinis, nes Semionas Petrovičius į klausimą atsakyti nedrįso, o 
buvusiam kniaziui Glebui jokie atsakymai jau nerūpėjo. 

Polocko ranka 


rolis Steponas nemėgo šachmatų. Jo galva, tai buvo pai- 

kas užsiėmimas, tik veltui gaišinantis laiką, kurį gali- 

ma panaudoti daug prasmingiau. Tačiau jei tekdavo sės- 

“ti prie lentos, žaidė meistriškai. To komtūras Haseldor- 

fas net neįtarė, nes tikrai nebūtų taip primygtinai siūlęs sulošti 
partiją. : 

- Broli komtūre, ar nemanytumėt, kad geriau jums būtų pa- 
simokius rusų kalbos, užuot stumdžius šias kvailas statulėles po 
lentą? - atsikalbinėjo brolis Steponas. - Turim tiek svarbių pasi- 
tarimų prieš akis... 

- Aš jau Žinau, kaip su tais schizmatikais elgtis! - numojo ranka 
Haseldorfas. Jo vėjo nugairintas veidas švytėjo iš pasitenkinimo. 
- Be to, išmokote rusiškai jūs. Bus ir vertėjas. O kas gali būti nau- 
dingiau proto mankštai už šachmatus? Kiek Žinau, ir Jo švente- 
nybė popiežius Grigalius neblogai jais žaidžia. Ar ne tiesa? 

- Tenka pripažinti, kad taip. - Siaurame brolio Stepono veide 
blykstelėjo trumpa šypsenėlė. Visas žemiškas silpnybes iš savo gy- 
venimo jis buvo guite išgujęs, tačiau sunkiai atsispirdavo pagun- 
dai pasigirti, jog jam teko garbė nemažai laiko praleisti popie- 
žiaus dvare. - Kai paskutinį sykį buvau Jo šventenybės dvare Ro- 
moje, jis žaisdavo beveik kas antrą popietę. Dažniausiai su Flo- 
rencijos kardinolu. 

- Tai štai kaip! Žaidžia Šventasis tėvas, žaidžia kardinolai, kaip 
žinote, mėgsta šachmatus ir mūsų magistras. Matyt, ne be rei- 
kalo... O gal jūs nemokat? Aš paaiškinčiau! 

- Truputį teko... Esu stebėjęs, kaip Grigalius Devintasis Žai- 
džia... Kiek pamenu, jis visada žaisdavo baltaisiais... - Brolis Ste- 
ponas padėjo rusišką knygą ant palangės ir prisėdo, pasirinkda- 
mas baltąją pusę. Tiesą sakant, tą knygą jis spėjo perskaityti ant- 
rą kartą, ir didelės naudos iš trečiojo skaitymo nesitikėjo. Atsi- 
sėdęs ir suklostęs savo plataus apdaro rankoves taip, kad jos deng- 
tų krūtinę, jis nebeatrodė toks smulkus. Trumpai dirstelėjęs į lentą, 
perkėlė karaliaus pėstininką per du langelius į priekį. Haseldor- 
fas kilstelėjo antakius ir nusišypsojo. Šitokiai pradžiai jis buvo pa- 
rengęs neįveikiamą atkirtį. Pirmiausia išvedė į priekį vieną savo 

rikį, o po kito brolio Stepono ėjimo - ir antrąjį. Pagal komtūro 
sumanymą, abu į priekį išvesti priešininko pėstininkai netrukus 
turėjo atitekti jam. 

- Įdomu tai, kad ir visą šių įvykių eigą mes numatėme prie 
šachmatų lentos... - samprotavo komtūras, dar labiau sustiprinęs 
savo padėtį lentos viduryje. - Brolis didysis magistras tada ir iš- 
dėstė savo, kaip jis vadino, “Naugardo bokšto" sumanymą. Ži- 
noma, pabandyti verta, su tuo aš sutinku. Tačiau su Naugardu 
sunku... Taip ir pasakiau broliui magistrui. Su Naugardu beveik 
neįmanoma, nes nežinai, su kuo tartis. Tėn juk devynios valdžios! 
O kai tariesi su viena, tai kita piktnaudžiauja savo padėtimi. Va 
su Polocku - kitas reikalas. 

Brolis Steponas atidžiai klausėsi, žiūrėdamas į Haseldorfą ir 
tarsi nekreipdamas dėmesio į šachmatų lentą. Nenuleisdamas akių 
nuo priešininko veido, pastūmė baltąjį rikį vienu langeliu į prie- 
kį. 

- Bet kad su Polocku maža vilties, man aiškino brolis magist- 
ras, - tarė jis. - Polocko kariuomenė pagonių jau palaužta. O Nau- 
gardas, kad ir ką sakytume, yra didelė jėga. Net Jo šventenybė 
Grigalius Devintasis jiems laišką yra rašęs. Savaime suprantama, 
tada rašėme lotyniškai, nors Jo šventenybės dvare yra sekreto- 
rių, mokančių ir schizmatikų raštą. Manęs tada klausė patarimo. 
Padėjau surašyti... - Brolis Steponas ištarė šiuos žodžius tyliai ir 
su pasitenkinimu pastebėjo, kad komtūras prikando lūpą. - Tai- 
gi, manyčiau, kad Jo šventenybė puikiai žino, į ką verta kreiptis. 
Bet jūs vis su tuo Polocku... Štai dabar jau kelios dienos, kai lau- 
kiame žinių iš ten, gaištame, kai būtų geriau pradėti kelionę į 
Pskovą. 

- Polockas čia pat, prie Dauguvos, - neiškentęs pratrūko kom- 
tūras. - Jis privalo mums priklausyti! Privalo! Ir mano dėka pri- 
klausys. Įdėjau į tai nemažai darbo ir vargo. Tarp kitko, ir lėšų, 
kurių man brolis magistras dar neatlygino. Žinių susilauksim ne- 
trukus, ir pamatysit, kad mano sumanymas geresnis... O Naugar- 
das tai... Atleiskite, bet Naugardas įsitikinęs, kad Ordiną gali už 
nosies vedžioti. Vieni neva tariasi dėl paramos, svetimas žemes 

su mumis dalijasi, o kiti tuo tarpu siaubia mūsų šiaurines valdas... 

- Naugardas - tikroji šiaurės jėga... - kantriai pakartojo brolis 
Steponas. - Ir dabar mums jie žūt būt reikalingi, nes pagonys baigia 
vienytis. Jei nepaklupdysime lietuvių dabar... 

- Sancta simplicitas!* Aš jau penkeri metai tai aiškinu. Pen- 
keri metai stengiuosi daryti, kas tik įmanoma mano kuklioms jė- 
goms. Ir nenorėčiau jums dabar priminti, bet kas, jei ne anks- 
tesnysis didysis magistras, amžiną jam atilsį, ir jūs pats man truk- 
dėte'? 

Brolis Steponas išvedė baltąjį rikį į priekį ir nekaltom akim 
pažvelgė į susijaudinusį Haseldortą. 

- Nejaugi, broli komtūre? 

- Broli Steponai! O kam tarpininkaujant buvau priverstas pa- 
leisti pagonių raganą, to baisaus žemaičių rikio Žybarto žmoną, 
kurią buvau sugavęs? Ir visas lobis tada nugarmėjo į Dauguvą... 
- Jis priekaištingai pažvelgė į sėdintį prieš jį vienuolį, tačiau tas 
nė trupučio nesutriko. 

- Drįstu prieštarauti, broli komtūre. Tada buvo mano parei- 
ga jums priminti, kad reikia laikytis vieningų veiksmų... Kaip ir 
dabar... 

Haseldorfas giliai ątsikvėpė. Jis taip sukando dantis, kad jie 
grikštelėjo. 

- Vieningų veiksmų... - tarė dusliu balsu. - Taip... Kai terioja- 
mos mano komtūrijos žemės. O Naugardo kunigaikštis vertas tiek, 
kiek, atsiprašant, mano šuniukas. Vieną večė pasikviečia, kitą iš- 
meta pro užpakalines duris. O mes turime jam lankstytis. Štai 
Polocke visai kita padėtis. Ten nėra jokio posadniko ir jokios bo- 
jarinų tarybos. Ten valdo vienas kunigaikštis, ir kai aš paimsiu jį 
į nagą... 

- Bet tą jūsų kunigaikštį valdo Mindaugas... 

- Jūs taip manot? Ką gi, netrukus mes galėsime tuo įsitikinti! 
- Haseldorfas atsilošė ir pripratusiais kalavijo rankeną laikyti pirš- 
tais pabarbeno į sprindžio storumo stalo lentą. - Ir su Naugardu 


* Šventasis naivume! (Lot.) 

tada bus visai kita kalba. Kai jiems galėsime pasakyti, kad Po- 
lockas jau mūsų pusėje, jie kitaip uždainuos... 

- Vadinasi, laukiam... - tyliai tarė brolis Steponas ir, tik trum- 
pai žvilgtelėjęs į šachmatų lentą, vikriai sukeitė karalių ir bokštą 
vietomis. - Todėl man ir tenka su jumis stumdyti šias statulėles, 
o ne pradėti svarbią kelionę į Pskovą. Tačiau neprarandu vilties, 
kad bent jau rytoj galėsime iškeliauti. Kaip manote? 

Komtūras Haseldorfas pažvelgė į lentą ir net sumirksėjo. Brolio 
Stepono ėjimas visiškai pakeitė jėgų santykį. Jis jau buvo numa- 
tęs per kitus du ėjimus numušti du priešininko pėstininkus, už- 
pulti karalienę ir šachuoti patį karalių, o dabar suvokė, kad kaip 
tik jo pėstininkai yra užpulti ir kad išsaugoti juos kažin ar pa- 
vyks. Jis skaudžiai prikando apatinę lūpą. Jei loštų su pavaldi- 
niu, būtų netgi nusikeikęs. Tačiau dabar keiktis nebuvo galima, 
reikėjo skubiai ieškoti išeities. Jos nesimatė, todėl komtūras su 
palengvėjimu pažvelgė į duris, kurias tuo metu pravėrė jo sek- 
retorius Kalatozis. Sekretorius nusilenkė, laikydamasis jam įprasto 
itališko mandagumo. 

- Garbusis broli komtūre, pasiuntinys iš Polocko. 

- Deo gratias...* - tarė Haseldorfas ir giliai atsiduso. - Ar jis 
turi kunigaikščio Glebo žiedą? 

- Sakė, kad turi... 

- Tai vesk jį į vidų. Vesk! Ko lauki? 

Sekretorius, mažas, susimetęs į kuprą žmogelis, nedrąsiai žvilg- 
telėjo į brolio Stepono pusę. 

- Kaip Žinai, nuo brolio Stepono mes nieko neslepiame. Di- 
dysis magistras suteikė jam visus įgaliojimus. Dabar jis galės be- 
tarpiškai įsitikinti, kokia padėtis Polocke. Tad kviesk pasiuntinį! 

- Kad jis atsisakė įeiti, broli komtūre, - dar žemiau nusilenkė 
sekretorius Kalatozis. - Atvirai kalbant, pasiuntinys elgėsi gana 
keistai. Pats man pareiškė, kad turi kunigaikščio Glebo žiedą, nors 
aš net nesuspėjau paklausti. Taip ir pasakė: “Turiu kniaziaus Glebo 
žiedą. Įteikit jį savo komtūrui". Ir davė štai šitą... 


* Garbė Dievui... (Lot.) 

Jis pakėlė suvyniotą į drobę ryšuliuką ir padėjo ant stalo. Vi- 
sai greta šachmatų lentos. 

- Kaip tai suprasti? - suraukė kaktą komtūras. 

- Pats nesuprantu, broli komtūre. Primygtinai pabrėžė, kad 
įteikčiau jums tiesiai į rankas. 

- Matyt, raštas koks. Ar dovana. Atrišk, atrišk, ko lauki?.. 

Sekretorius Kalatozis narpliojo drobę veržiančius mazgus. Bro- 
lis Steponas, paslėpęs sudėtas ant krūtinės rankas giliose ranko- 
vėse, stebėjo nevikrius italo judesius. Pagaliau pirmieji mazgai 
buvo atpainioti. Po to viskas vyko greitai, nes tereikėjo atvynioti 
keletą drobės klosčių. Sekretorius atidengė paskutinę klostę ir 
aiktelėjo. 

Brolis Steponas pažvelgė ir lėtai persižegnojo. Jo veido išraiška 
per daug nepasikeitė. 

Tik Haseldorfas nusikeikė. Visai ne taip, kaip vienuoliui, o 
ypač komtūrui, priderėtų. 

Prieš juos ant stalo gulėjo nukirsta dešinioji vyro ranka. Ant 
trečiojo piršto blizgėjo Žiedas. 

Po Haseldorfo keiksmo stojo tyla, ir ji tęsėsi gana ilgai. 

- Drįstu spėti, kad čia kunigaikščio Glebo žiedas, - pagaliau 
ištarė brolis Steponas. 

- Tas... - sušvokštė Haseldorfas. - Taip, Glebo... 

Vėl įsivyravo tyla. Girdėjosi tik, kaip garsiai kvėpuoja per slo- 
guojančią nosį šalia stovintis sekretorius Kalatozis. 

- Ką gi, dabar teks ruoštis kelionei į Pskovą... - lygiu balsu ta- 
rė brolis Steponas. - Ir melsti Dievo, kad ten mums pasisektų ge- 
riau. Atsakymas iš Polocko - gana įtikinantis... 

- Kaip galėjo? Kaip galėjo?.. - kartojo sau Haseldorfas. Vi- 
sad pasitikintis savimi, dabar jis atrodė pasimetęs. - Taip viskas 
buvo sumanyta... Taip sumanyta... 

- Sumanymai - sumanymais. “Fides Punica"*, broli komtūre. 
Apgauti pagonis sunku, nes pats šėtonas jų pusėje. Štai jums aki- 
vaizdus įrodymas, kad būtina siekti vieno ir bendro tikslo. - Brolis 


* “Kartaginiečių ištikimybė“, kitais žodžiais tariant, klasta. (Lot.) 

Steponas patrynė savo kaulėtas rankas, nors pikto džiaugsmo tame 
judesyje nebuvo. Jis jau spėjo susitaikyti su šiuo komtūro pralai- 
mėjimu ir nuosekliai svarstė, ką reikėtų daryti toliau. - Beje, tu- 
rėsime palaidoti tą ranką. 

- Palaidoti... - Komtūras vis dar apstulbęs spoksojo į keistai 
susiraukšlėjusią ranką. - Išmest šunims! 

- Negalima, - papurtė galvą brolis Steponas. - Nors ir schiz- 
matikas, bet vis dėlto krikščionis... Palaidoti. O rytoj išvykstame 
į Pskovą. 

Jis buvo besistojąs, bet vėl prisėdo ir plonais pirštais palietė 
savo toli į priekį pasistūmėjusį pėstininką. 

- Mes nebaigėme žaidimo, broli komtūre. Štai, kaip matote, 
du jūsų pėstininkai pavojuje. Maniau, kad numušiu tik vieną, bet 
atrodo, kad jūs prarandate du. 

 SKOMANTAS 
SARVAI NAUGARDO 
KUNIGAIKŠČIUI 


Kitoje Skomanto knygoje skaitykite 
apie tai, kaip Žybartaičiams pa- 
vyksta sutrukdyti Kalavijuočių or- 
dino ir Didžiojo Naugardo są- 
mokslą, nukreiptą prieš Lietuvą. 


SKOMANTO 
KNYGOS 


Lietuviai, nepaisant savo ilgos, permainingos ir 
turtingos istorijos, negali pasigirti istorinių veikalų 
gausa. Taip pat nėra ir nuotykinės literatūros 
jaunimui. Šias dvi spragas bando užpildyti 
SKOMANTO knygų serija. 


Prieš kelerius metus Kazys Almenas subūrė grupę literatų, 
kurie pabandė kurti apysakas jaunimui apie XIII a. pradžios 
Lietuvą. Vėliau prie šios grupės prisijungė ir daugiau rašytojų, 
o pirmosios knygos jau išvydo dienos šviesą. Tai leidžiamos 
bendru Skomanto slapyvardžiu apysakos “Teutonų belaisvis“, 
“Pelkių vilkė“, “Atpildo strėlė“, “Plėšikų pilis“, “Užkeiktas 
lobis", “Dievų valia“, “Mėlynojo varno paslaptis" ir “Polocko 
ranka", kurią dabar skaitote. 

Apysakose veikia tie patys pagrindiniai personažai: žemaičių 
rikis Žybartas, jo žmona Medeina ir penki vaikai: Daubaras, 
Junda, Uvis, Einius ir Gailė. Apysakų veiksmas aprėpia ne 
tik Lietuvą, bet ir latvių, rusų žemes, kitas šalis, su kuriomis 
lietuvių ir žemaičių gentys XIII šimtmetyje kariavo, bičiuliavosi 
ir prekiavo. 

Pirmoji knyga “TEUTONŲ BELAISVIS“ pasakoja, kaip rikio 
Žybarto sūnus, dešimtmetis Uvis, patenka į kalavijuočių 
nelaisvę, kelis metus vargsta žvakių meistro namuose Rygoje, 
paskui parduodamas klajojantiems cirkininkams. 
Antrojoje knygoje “PELKIŲ VILKĖ“" Uvis po ilgų klajonių 
Žiemgalos miškais ir pelkėmis, prisijaukinęs vilkę, pagaliau 
pasiekia gimtąją Žemaitiją. 

Trečiosios knygos “ATPILDO STRĖLĖ“" veiksmas vyksta 
Deltuvos žemėje, kur turi ištekėti Uvio sesuo Junda, išdidi, 
puikiai šaudanti iš lanko ir kryžlankio mergina. Tačiau 
vestuvės išyra, nes, pasinaudoję jomis, kalavijuočiai kartu 
su pskoviečiais norėjo išžudyti žemaičių ir lietuvių didžiūnus. 

Ketvirtoji knyga “PLĖŠIKŲ PILIS“ pasakoja apie tai, kaip 
Uvis su savo draugu žiemgaliu Zerviu randa nukautus prie 
Nemuno svetimšalius pirklius ir bando rasti žudikus. 


Penktojoje knygoje “UŽKEIKTAS LOBIS“ Uvis su 
jaunesniuoju broliu Einium ieško senelio Žvelgotės lobio, 
kuris jiems reikalingas išpirkai už kalavijuočių pagrobtą 
motiną ir seserį. 

Šeštojoje knygoje “DIEVŲ VALIA“ Uviui ir jo bičiuliui 
Zerviui po ilgų nuotykių pavyksta nugabenti Dauguvos upe 
lobį į Kuoknesę, kur pilyje įkalintos Uvio motina ir jaunesnioji 
sesuo. 

Septintoji knyga “MĖLYNOJO VARNO PASLAPTIS" 
pasakoja apie tai, kaip Uviui pavyksta išnarplioti siaubingą 
nusikaltimą, įvykdytą jo vaikystės draugo Sirpučio tėvo pilyje. 
*“POLOCKO RANKA“ - aštuntoji Skomanto knyga. 
Devintosios knygos “ŠARVAI NAUGARDO KUNI- 
GAIKŠČIUI" veiksmas taip pat vyksta rusų žemėse, kai 
Kalavijuočių ordinas ir Didysis Naugardas nutaria sudaryti 
sąjungą, nukreiptą prieš Lietuvą. 

